text:
༄༅། །གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས། པར་གཞི་དང་པོ།
(གསོ་རིག་མཁས་དབང་རིམ་བྱོན་གྱི་དཀར་ཆག)
ལྷ་ལྡན་སྨན་རྩིས་ཁང་གི་བྱུང་རབས་མདོར་བསྡུས།
འགྲོ་ཕན་སྨན་སྨན་རྩིས་ཁང་གི་གདན་རབས་དྲི་མེད་ཤེལ་གྱི་མེ་ལོང་ལ་སྣོན་འཕྲི་བྱས་ཏེ་བསྒྲིགས།
ཨོཾ་ཨ་ཐཱ། ཚོགས་གཉིས་རྟ་ལྗང་ཅན་གྱིས་ཉེར་དྲངས་པའི། །མཚན་དཔེའི་འོད་སྟོང་མཁྱེན་བརྩེའི་གཟི་འབར་བ། །སྐྱེ་དགུའི་སྙིགས་ལྔའི་གདུང་མུན་སེལ་མཛད་མཁན། །ཉིན་བྱེད་སྨན་རྒྱལ་བདེ་གཤེགས་བརྒྱད་ལ་འདུད། །རྒྱལ་བ་སྨན་བླའི་གསང་གསུམ་ཡོན་ཏན་ཀུན། །གངས་ཅན་སྨན་པའི་རྗེ་བོར་ལེགས་སྣང་བ། །སྐྱེས་ཚད་སྨན་དུ་བསྡེབས་པའི་ཆོ་ག་མཁན། །འགྲོ་བའི་མགོན་པོ་གཡུ་ཐོག་པ་དེར་འདུད། །མཐའ་བཞིའི་གསོ་རིག་བདུད་རྩིའི་རྒྱ་མཚོའི་རྒྱུན། །དད་བརྩོན་ཡུར་དྲངས་ལྗོངས་འདིའི་རྫིང་རིང་ལ།།བསྐྱིལ་བའི་བྱེད་པོ་ལོ་ཆེན་བཻ་རོ་དང༌། །གཏེར་སྟོན་གྲྭ་མངོན་སོགས་ལ་ལྷག་པར་དད། །སྨན་རྩིས་དགོངས་དོན་བསམ་འཕེལ་དབང་རྒྱལ་དངོས། །མ་ཡིས་བུ་ལ་བརྩེ་ལྟར་མངོན་གཅེས་ཞིང༌། །དར་རྒྱས་རྒྱལ་མཚན་སྤོར་མཆོད་དེ་འཛིན་སྐྱེ།།རྗེ་བོར་བཀུར་མཁན་ཆོས་རྒྱལ་བསྔགས་པའི་གནས། །ཁ་བའི་ལྗོངས་འདིར་ཕན་བདེ་པད་མོའི་ཚལ། །འཛུམ་དང་མི་འཛུམ་གང་ལ་ལྟོས་པའི་མགོན། །རྒྱལ་བའི་དབང་པོ་བསྟན་འཛིན་རྒྱ་མཚོའི་སྡེ། །འཚོ་བཞེས་གཡུང་དྲུང་རིས་སུ་སྨིན་གྱུར་ཅིག །དྲི་མེད་གངས་ལྗོངས་ཤེལ་གྱི་མེ་ལོང་ལ། །ནག་ཕྱོགས་སྲིན་པོའི་གཡའ་ཡིས་ཆེས་བསླད་ཀྱང༌། །སྨན་རྩིས་དུང་གི་རང་མདངས་མི་འགྱུར་བར། །ཇི་སྲིད་ཉི་ཟླ་ཟུང་དང་ཅིག་ཅར་འཕྲོས། །
ཞེས་ཚིགས་སུ་བཅད་པའི་མེ་ཏོག་གི་ཕྲེང་བས་མདུན་བསུས་ནས།དེ་ཡང་གངས་རི་རྭ་བས་ཁོར་ཡུག་ཀུན་ཏུ་བསྐོར་བའི་བསིལ་ལྡན་ཁ་བ་ཅན་གྱི་ལྗོངས་འདིར་དར་བའི་སྨན་དང་རྩིས་ཀྱི་རིག་པའི་ལྟེ་གནས་དང༌།འགྲོ་མཆོག་གཙོ་བོར་གྱུར་པའི་རྐང་གཉིས་མིའི་ལུས་ཅན་གྱི་སྲོག་གི་དཔུང་གཉེན།ཕན་བདེ་ཉི་ཟླ་ལྟ་བུའི་སྨན་རྩིས་ཁང་ཞེས་སྙན་པའི་གྲགས་པ་ཕྱོགས་ཀྱི་བུ་མོའི་རྣ་ལུང་དུ་མཛེས་པ་འདི་ཉིད་ནི་རབ་བྱུང་བཅོ་ལྔ་བའི་ནང་ཚན་མེ་འབྲུགསྤྱི་ལོ་༡༩༡༦ལོ་ལ།ྋརྒྱལ་བ་སྐུ་ཕྲེང་བཅུ་གསུམ་པ་ཆེན་པོའི་ྋསྐུའི་བླ་སྨན་པ་དང་སྤྱི་ཁྱབ་མཁན་པོ་གཅིག་ལྕོགས་མཛད་མཁན་མི་རྗེ་བཀྲས་ཁང་དངོས་གཞི་བྱམས་པ་ཐུབ་དབང་ཞེས་བཅུ་ཕྲག་རིག་པའི་གནས་ལ་མཁྱེན་རྩལ་རྫོགས་ཤིང༌། རིས་མེད་འགྲོ་ལ་ཕན་བདེའི་དགའ་སྟོན་འབད་མེད་དུ་སྩོལ་མཁན། གངས་ཅན་སྨན་པའི་གཙུག་ནོར་ལྟ་བུ་གང་ཉིད་ནས་སྨན་རྩིས་གཙོ་བོར་གྱུར་པའི་བོད་ཀྱི་རིག་གནས་སློབ་གསོའི་ཞུ་སྒོ་ཁག་རྣམས་དུས་རབས་དང་མཐུན་པར་ཉམས་པ་སླར་གསོ་དང༌། མི་ཉམས་གོང་འཕེལ་ཐོག་སྐྱེ་འགྲོ་ཀུན་ལ་ནད་མེད་ལང་ཚོའི་དཔལ་ཡོན་ཅིག་ཅར་དུ་འབྱུང་ཕྱིར་ལྷ་སར་སྨན་རྩིས་སློབ་གྲྭ་ཞིག་གསར་འཛུགས་བསྐྱངས་རྒྱུ་དང༌། དེའི་འགོ་འཛིན་དུ་ཡང་མཁས་དབང་བྱམས་པ་ཐུབ་དབང་རང་ཉིད་ཀྱི་དངོས་སློབ་ལྕགས་རི་རིག་བྱེད་འགྲོ་ཕན་གླིང་གི་ཕུལ་དུ་བྱུང་བའི་སྨན་རྩིས་རིག་པ་སྨྲ་བ་མཁྱེན་རབ་ནོར་བུ་མཆོག་འབྲས་སྤུངས་སྨན་སྦྱིན་པའི་ལས་འཁུར་ཞུ་མུས་ཡིན་པ་ཁོང་ལ་འོས་བབས་ཆེ་ཚུལ་བཅས་ྋརྒྱལ་དབང་སྐུ་ཕྲེང་བཅུ་གསུམ་པ་མཆོག་ལ་སྙན་ཞུ་འབུལ་གནང་མཛད་པ་ལྟར། ྋརྒྱལ་དབང་བཅུ་གསུམ་པ་ཆེན་པོས་ལྷ་སར་གཞི་རྒྱ་ཆུང་ཙམ་གྱི་སྨན་རྩིས་སློབ་གྲྭ་གསར་འཛུགས་ཆོག་པ་དང༌། མཁྱེན་རབ་ནོར་བུ་ལ་གཞུང་ཞབས་རྩེ་སྐོར་ལས་ཚན་པའི་གོ་གནས་ཐོག་སྨན་རྩིས་ཁང་དང༌། ལྕགས་པོ་རི་རིག་བྱེད་གྲྭ་ཚང་གཉིས་ཀའི་དབུ་འཛིན་གཅིག་ལྕོགས་གནང་དགོས་པའི་ཕྱག་རྟགས་ཕེབས།
སྨན་རྩིས་སློབ་གྲྭ་ཐོག་མའི་ཚུགས་ཡུལ་ནི། བསྟན་རྒྱས་གླིང་གི་ནུབ་ངོས་ཁང་རྙིང་སྒོ་ར་ཤར་ནུབ་གཉིས་ལས་ཤར་གྱི་ཉིས་ཐོག་ཀ་བ་གཉིས་ལ་སློབ་ཁྲིད་གནང་ཡུལ་ཚོགས་ཁང་༼རྗེས་སུ་སྨན་སྦྱོར་ཁང་༽དང༌། དེ་ནས་ལྷན་རྒྱས་ཁང་ཞེས་ནད་པ་གཏོང་ཡུལ་ཀ་བ་གཅིག་དང༌། ཞབས་ཕྱི་སྒང་ལྕམ་གང་མ་གཅིག རྩིས་ཁང་ཀ་བ་བཞི། མཁྱེན་རབ་ནོར་བུའི་བཞུགས་ཤག་ལྕམ་གང་མ་གཅིག དེ་འཕྲོས་འོག་ཁང་རྣམས་སློབ་ཕྲུག་གི་ལས་ཤག་དང༌། སྨན་གྱི་དོས་ཁང༌། གཉེར་ཚང༌། ཐབ་ཚང༌། ཤིང་ཁང་བཅས་པར་ཀ་བ་བཅུ་དྲུག་ཙམ་དང༌། སྒོ་ར་ཤར་ནུབ་ཀྱི་བར་ཤུར་ཀ་བ་གཉིས་ལ་སྨན་བརྫོགས་རྡོ་གཏུན་འཇོག་ས་བྱས། དེ་རྗེས་རང་གཞུང་བཀའ་ཤག་ནས་ད་དུང་གཏོར་རྒྱག་གླིང་ཀ་དང༌། གཡུ་ཐོག་ཟམ་པ་ནས་བྱུས་བཏིང་གླིང་བར་གྱི་འདམ་ར་ཡོངས་རྫོགས། དེ་བཞིན་བསྟན་རྒྱས་གླིང་གི་མདུན་ངོས་ས་ཆའི་བདག་དབང་བཅས་པ་སྨན་རྩིས་ཁང་ལ་གསོལ་རས་གནང་བ་དེ་དག་ལེགས་བཅོས་ཀྱིས་སློབ་གྲྭའི་ཁོར་ཡུག་དང༌། ལམ་གྱི་གཡས་གཡོན་ཀུན་ཏུ་ཨ་ག་རུ་དང་པདྨ། སྨན་རྩྭའི་མེ་ཏོག་སྣ་ཚོགས་སྡུག་གུར་བཀྲ་བའི་ལྷན་སྐྱེས་ཀྱི་དྲི་ངད་དང་སྦྱར་བྱུང་དྲི་ཞིམ་སྤོས་ཀྱི་དུད་སྤྲིན་སོགས་ནི་འགྲན་པ་བཞིན་དུ་མཁའ་ལ་འཕྱུར་བཞིན་ཡོད་པ་མ་ཟད། ཞོགས་པའི་སྐྱ་རེངས་དང་པོ་ཤར་བ་དང་དྲན་ཤེས་རྣམ་པར་དག་པའི་སློབ་ཕྲུག་རྣམས་ནི་མཚར་སྡུག་པདྨའི་གེ་སར་བཞད་པར་རྐང་དྲུག་གཞོན་ནུས་བཅུད་ལ་རོལ་བ་བཞིན། རྒྱུད་བཞི་དང་བཻ་དཀར། སྙན་སུམ་ལེགས་བཤད་སོགས་སྐྱོར་སྦྱོང་གི་སྒྲ་དབྱངས་གསར་པའི་མགྲིན་རྔ་ཕྱོགས་ཀྱི་མཛེས་མའི་སྙན་ལམ་དུ་ལྷང་ལྷང་སྒྲོག་པ་སོགས་ངོ་མཚར་བའི་ཁྱད་པར་སྟོང་གིས་སྒེག་པའི་སྨན་རྩིས་སློབ་གྲྭ་ཞེས་གྲགས་པའི་བ་དན་དཀར་པོ་ཕྱོགས་བཅུར་གཡོ་བ་དེ་ཉིད་དུས་ཡུན་ཐུང་ངུ་ཞིག་གི་ནང་གྲ་སྒྲིག་བྱ་བ་མཐའ་དག་གེགས་མེད་ལམ་ལྷོང་ལྡན་པའི་སྒོ་ནས་མགྱོགས་མྱུར་དང༌། བདེ་ལེགས་ངང་བཙུགས་ཐུབ་པ་བྱུང་བ་ནི། སྤྱིར་བཀའ་དྲིན་སྲིད་ན་འགྲན་ཟླ་མ་མཆིས་པ་ྋརྒྱལ་བ་སྐུ་ཕྲེང་བཅུ་གསུམ་པ་ཆེན་པོས་བདག་རྐྱེན་ཚད་མེད་གནང་བ་དང༌། ཁྱད་པར་དུ་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་གི་ཐུགས་ཁུར་ཟབ་མོའི་ཇུས་འགོད་སློབ་སྟོན་འོག་མཁྱེན་རབ་ནོར་བུ་རང་ཉིད་ཀྱི་ལྷག་བསམ་རྣམ་པར་དག་པའི་འབད་བརྩོན་བཅས་ལ་བརྟེན་ནས་བྱུང་བ་བསྙོན་དུ་མེད་དོ། །
སྨན་རྩིས་ཁང་འཛུགས་དགོས་པའི་རྒྱུ་རྐྱེན་དང་དམིགས་ཡུལ། བོད་དང་བོད་ཆེན་པོ་ཞེས་ཡོངས་སུ་གྲགས་པའི་ཆོས་ལྡན་གྱི་རྒྱལ་ཁབ་འདིར། མཁས་མཛངས་ལྡན་པའི་ཆོས་རྒྱལ་རིམ་བྱོན་གྱིས་བསྐྱངས་པའི་ལོ་ངོ་ཉིས་སྟོང་ལྷག་ལ་ཉེ་བའི་དུས་ཡུན་ནང༌། ཆོས་དང་རིག་གཞུང་སྤྱི་དང༌། ལྷག་པར་དུ་དྲང་སྲོང་དཔྱད་བུ་ཁྲི་ཤེས་ནས་སྨན་པ་དུང་གི་ཐོར་ཅོག་ཅན། གཡུ་ཐོག་རྙིང་མ་ཡོན་ཏན་མགོན་པོ། གཏེར་སྟོན་གྲྭ་བ་མངོན་ཤེས་སོགས་གསོ་རྩིས་རིག་པ་གཙོས་པའི་རིག་གནས་ཆེ་ཕྲ་ཀུན་ལ་མཁྱེན་དཔྱོད་ཀྱི་མངའ་བརྙེས་པའི་མཁས་ཆེན་དམ་པ་རྣམས་ནས་གཅེས་ནོར་དུ་བཞག་པའི་སྨན་རྩིས་རིག་པའི་གཞུང་ལུགས་འདི་མི་ཉམས་གོང་སྤེལ་ཆེད་ྋརྒྱལ་མཆོག་ལྔ་པ་ཆེན་པོ་དང་དེའི་གོང་དུའང་སྨན་གྱི་སློབ་གྲྭ་རེ་ཟུང་བཙུགས་ཏེ་འགྲོ་ལ་ཕན་པའི་འཕྲིན་ལས་ཀྱི་བཀའ་དྲིན་གཞལ་མེད་བསྐྱངས་ཟིན་པ་དེ་ལྟར་ཡང༌། འོན་ཀྱང་དུས་དང་སྤྱི་ཚོགས་ཀྱི་འཕོ་འགྱུར་སོགས་ཕྱི་ནང་གི་རྒྱུ་རྐྱེན་སྣ་ཚོགས་ལ་བརྟེན་མཐའ་འཁྱོལ་དཀའ་ཙམ་བྱུང་བ་དང༌། བོད་མི་བྱིངས་རྩྭ་ཐང་དང་རི་སྒང༌། ལུང་ཁུག་སོགས་ལ་ཆགས་ཡོད་པས་འགྲིམ་འགྲུལ་སྟབས་བདེ་བོ་མེད་པས་ན། ནད་གཞི་ཚབས་ཆེའམ་ནད་རིམས་སོགས་བྱུང་སྐབས་དུས་ཐོག་སྨན་བཅོས་བྱེད་མི་ཐུབ་པའི་དཀའ་ངལ་དང༌། བོད་སྟོད་སྨད་ཀྱི་ཡུལ་གྲུ་རེ་འགར་སྨན་པ་གྲྭ་ཚང་རེ་ཟུང་ཡོད་ནའང་དེ་དག་ནང་དགོན་པའི་བཅའ་ཁྲིམས་དང་ཆོ་ག་ཕྱག་ལེན་གྱི་ལས་འགན་ལྕི་བ་སོགས་ཀྱི་རྐྱེན་པས་སྤྱི་ཚོགས་ཁྲོད་དུ་ཕན་རླབས་དེ་ཙམ་ཐོན་མི་ཐུབ་པའི་དཀའ་ངལ་བཅས་སེལ་ནས། སྐྱ་སེར་དང་རིགས་རུས་ཁྱད་མེད་ཀྱི་བློ་གསར་དོན་གཉེར་ལྡན་པས་སྨན་རྩིས་རིག་པ་འདིར་ཅི་དགར་ལོངས་སུ་སྤྱོད་རྒྱུ་དང༌། ལུང་ཁུག་འགའ་རེ་ན་གདོད་མའི་སྤྱི་ཚོགས་ནས་བཟུང་འཚོལ་སྒྲུབ་བྱུང་བའི་ནད་གཞི་ཁག་ཅིག་ལ་གཅིག་ཆོག་སྨན་བཅོས་ཀྱི་མན་ངག་ཟབ་མོ་ཡོད་པ་དག་འཚོལ་སྒྲུབ་ཀྱིས་གངས་ལྗོངས་ཡངས་པའི་ཁྱོན་ལ་ཁྱབ་བརྡལ་བཏང་ནས་མི་དམངས་ལ་ཞབས་འདེགས་ཞུ་རྒྱུ། སྔོན་བྱོན་མཁས་དབང་རྣམས་ཀྱི་བརྩམས་ཆོས་ཕྱོགས་བསྒྲིགས་དང་ཞིབ་འཇུག སྔོན་ལས་ལྷག་པའི་སྒོ་ནས་རྫོང་གཞིས་ཁག་གི་མི་དམངས་ཀྱི་བདེ་རྩ་དང་ཁེ་ཕན་ཁོ་ན་ལ་དམིགས་ཏེ་སྨན་བཅོས་བྱེད་རྒྱུ། བོད་ཀྱི་སྨན་རྩིས་རིག་པའི་བང་མཛོད་འདི་ཉམས་པ་སོར་ཆུད་དང་ཡོད་པ་རྒྱུད་འཛིན། མེད་པ་གསར་འདྲེན་བྱེད་རྒྱུ། སྨན་རྩིས་གཉིས་ཀྱི་ཤེས་ཡོན་འབུར་དུ་ཐོན་པའི་མི་སྣ་གང་མང་གསོ་སྐྱོང་བྱས་ཏེ་ཆོལ་ཁ་གསུམ་གྱི་ཡུལ་ཕྱོགས་གང་སར་འགྲོ་དོན་དུ་ཞབས་འདེགས་ལེགས་པར་བསྒྲུབ་ཐུབ་པ་བྱ་རྒྱུ་བཅས་སོ། །
སློབ་ཕྲུག་བསྡུ་ཕྱོགས་དང་ཡོངས་ཁུངས། སློབ་ཕྲུག་བསྡུ་ཕྱོགས་སྐོར་བཀའ་ཤག་ཕྱག་རྟགས་དགོངས་དོན་སྐྱེ་འགྲོའི་ཕན་བདེར་དམིགས་ནས་སྨན་རྩིས་སློབ་གྲྭ་གསར་འཛུགས་གནང་རྒྱུ་ཐུགས་གཏན་འཁེལ་ཚུལ་དང༌། སློབ་ཕྲུག་གི་ཆ་རྐྱེན་སྐོར་དགོན་སྡེ་ཡིན་ཚེ་གྲྭ་གཞོན་བློ་གསལ་དང༌། ཡི་གེ་འབྲི་ཀློག་ཤེས་པ། སྐྱ་རྩ་བརྟན་ལྡན། སྔགས་འཆང་རྩིས་པ་ཡིན་རིགས། རིག་གནས་ཀྱི་རྨང་གཞི་ངེས་ཅན་ཡོད་པ་བདམས་ནས་གཏོང་དགོས་པ་སོགས་ཀྱི་བཀའ་རྒྱའི་ནང་དོན་ལྟར་དུས་བཀག་ནང་སློབ་ཕྲུག་གཏོང་རྒྱུ་དང་ལེན་ཞུ་བའི་ལམ་སྲོལ་ཆགས། དཔེར་ན། ཐེངས་དང་པོར་སྨན་རྩིས་ཁང་དུ་སློབ་ཕྲུག་གཏོང་དགོས་པའི་དགོན་སྡེ་ནི་ལྷོ་ཁ་སྨིན་གྲོལ་གླིང་དང༌། རྩེད་ཐང་ལྔ་མཆོད་གྲྭ་ཚང༌། རྩེད་ཐང་དགའ་ལྡན་ཆོས་འཁོར། ཨེ་ཆ་དཀར་ཆོས་སྡེ། ཟུར་མཁར་མདོ་སྔགས་གླིང༌། དོལ་གསུང་རབ་གླིང༌། གོང་དཀར་བདེ་ཆེན་ཆོས་འཁོར། ཡར་འབྲོག་བསམ་སྡིང་དགོན། ཤངས་དགའ་ལྡན་ཆོས་འཁོར། པ་སྣམ་དགའ་བ་གདོང༌། ཆུ་ཤུར་ཆོས་འཁོར་ཡང་རྩེ། བྲག་ཡེར་པ་དགའ་ལྡན་གསང་སྔགས་ཡང་རྩེའི་དགོན། འབྲི་གུང་མཐིལ་སོགས་ཡིན་པ་དང༌། དེ་ཚོའི་ནང་སྨིན་གྲོལ་གླིང་གི་སྨན་སློབ་འཇམ་དཔལ་དང༌། རྩིས་སློབ་བདེ་སྔགས་བསྟན་འཛིན་སོགས་མི་དྲུག རྩེད་ཐང་ལྔ་མཆོད་ནས་སྨན་སློབ་བློ་བཟང་བཀྲ་ཤིས། རྩེད་ཐང་དགའ་ལྡན་ཆོས་འཁོར་ནས་སྨན་སློབ་དཔལ་ལྡན། ངག་དབང་རྒྱལ་མཚན། ཨེ་ཆ་དཀར་ཆོས་སྡེ་ནས་སྨན་སློབ་འོད་གསལ། ཟུར་མཁར་མདོ་སྔགས་གླིང་ནས་སྨན་སློབ་བློ་བཟང་ཐབས་མཁས། དོལ་གསུང་རབ་གླིང་ནས་སྨན་སློབ་ཐུབ་བསྟན། ཡར་འབྲོག་བསམ་སྡིང་དགོན་ནས་སྨན་སློབ་ལྷ་ཡུལ་དང༌། རྣམ་གྲོལ་ཆོས་དབང༌། བྲག་ཡེར་པ་ནས་སྨན་སློབ་འཕྲིན་ལས་དབང་གྲགས། ཆུ་ཤུར་ཆོས་འཁོར་ཡང་རྩེ་ནས་རྩིས་སློབ་ཆོས་ལྡན་དཔལ་འབར། པ་རྣམ་དགའ་བ་གདོང་ནས་རྩིས་སློབ་ཨ་ཡ་བློ་བཟང་བཅས་མི་གྲངས་བཅོ་བརྒྱད་དང༌། གཞན་ཡང་ལྕགས་རི་འགྲོ་ཕན་གླིང་ནས་རྩིས་སློབ་སྟོད་ལུང་ཆུ་བཟང་པ་ངག་དབང་ཆོས་གྲགས་དང༌། ལྷོ་བྲག་དོན་གཉིས་གླིང་གི་སྨན་སློབ་ངག་དབང་ཡེ་ཤེས། དེ་མིན་གཞོན་ཁྲལ་སྨན་བརྫོགས་མཁན་དང་མ་བྱན་བཅས་མི་བཞི། དབུས་ནས་སྔགས་འཆང་རྩིས་སློབ་གཙང་རལ་ཚེ་དབང་དོན་ལྡན། འབྲོམ་ཐོད་ནས་རིན་ཆེན། གཙང་ནས་རྩིས་སློབ་སྲི་ཐར། ཚེ་དོན། བྱ་ངང་ཨ་ཇོ་ཞེས་པ་སོགས་དང༌། ད་དུང་སེ་ར་ནས་ཟུར་ཞུགས་སྨན་སློབ་བསྟན་ཆོས་དང༌། འབྲས་སྤུངས་ནས་རྩིས་སློབ་མི་རབས་ལགས་ཞེས་པ་སོགས་ཡིན་ལ་དེའི་རྗེས་ཡོང་ཁུངས་རྒྱ་ཆེ་རུ་བཏང་སྟེ་བོད་ས་སྟོད་སྨད་བར་གསུམ་དང་དམག་སྒར་སོགས་ནས་ཀྱང་སློབ་ཕྲུག་གཏོང་སྲོལ་ཡོད།
སློབ་གྲྭའི་འཚོ་ཐབས། དེའི་དུས་སུ་སྨན་རྩིས་ཁང་གི་ཆ་རྐྱེན་ཤིན་ཏུ་ཞན་པ་དང་དགེ་སློབ་ཀྱི་འཚོ་བར་མཚོན་ན་འགན་འཛིན་མཁྱེན་རབ་ནོར་བུ་མཆོག་ལ་རང་གཞུང་བཀའ་ཤག་ནས་གཞུང་ཞབས་རྩེ་དྲུང་ལས་ཚན་པ་གནས་ལྔ་པའི་ཕོགས་ཐོབ་བཞེས་རྒྱུ་ཡོད་པ་ལས། དགེ་བའི་བཤེས་གཉེན་གཞན་པ་རྣམས་ལ་རང་གཞུང་རྩེ་དྲུང་ཡིག་ཚང་ལས་ཁུངས་ནས་འཚོ་ཐབས་ཙམ་ལས་དམིགས་བསལ་གྱི་ཕོགས་ཐོབ་སོགས་གང་ཡང་བཞེས་རྒྱུ་མེད། དེ་བྱིངས་སློབ་ཕྲུག་དགོན་སྡེ་ཁག་ནས་ཡོངས་རིགས་ལ་དགོན་པའི་འགྱེད་ཕོགས་དང༌། སྔགས་འཆང་རྩིས་པའམ་ཟུར་ཞུགས་རྣམས་ལ་ཁྱིམ་ཚང་རང་ནས་འགྲོ་གྲོན་གཏོང་དགོས་པ་ལས་མཐུན་འགྱུར་རོགས་རམ་གྱི་ཡོང་ཁུངས་མེད་པར་བརྟེན་སློབ་སྦྱོང་བྱེད་རིང་དཀའ་ངལ་ཆེ་ཙམ་ཡོད། ཡིན་ནའང་སྐབས་དེའི་སློབ་མ་རྣམས་ཡོང་ཁུངས་སོ་སོ་ནས་དྲག་གྲས་འདེམས་ཀ་བྱས་པ་ཤ་སྟག་ཡིན་པས། རྨང་གཞིའི་ཤེས་ཚད་སོགས་མཐོ་བོ་ཡོད་པར་བརྟེན་སྨན་རྩིས་གཉིས་ཀྱི་སྦྱངས་འབྲས་ལ་གཞན་དྲིང་མི་འཇོག་པའི་གྲུབ་འབྲས་བླངས་ཡོད།
སློབ་ཡུན། སྐབས་དེར་སྨན་པ་སྦྱངས་ན་ལོ་གསུམ་དང༌། རྩིས་དཀར་ནག་སྦྱངས་ཚེ་ལོ་གཉིས། སྨན་རྩིས་གཉིས་ལྡན་བསླབ་ན་ལོ་ལྔ་བཅས་ཀྱི་གཏན་འབེབས་མཛད་ཡོད།
སྦྱང་བྱའི་སློབ་ཚན། སྦྱང་བྱའི་སློབ་ཚན་གཙོ་བོ་ནི། ༡ སྨན་པ་ཡིན་ཚེ། རྒྱུད་བཞི། འགྲེལ་པ་བཻ་སྔོན། རྩ་རྒྱུད་སྡོང་འགྲེམས། བཤད་རྒྱུད་སྡོང་འགྲེམས། བྱང་ཁོག་ཡུལ་ཐིག ནད་སྨན་སྤྲོད་པའི་ཉམས་ཡིག སྨན་གྱི་ནུས་པ་ཕྱོགས་བསྡུས། གསོལ་འདེབས་སྣང་པ་མཐའ་ཡས་སོགས་དང་ཆོས་སྤྱོད་བཅས་སྨན་དཔེ་ལེ་ཚན་བཅོ་བརྒྱད་བློ་འཛིན་རྒྱུགས་སྤྲོད་བྱེད་དགོས། ད་དུང་བྱང་ཁོག་ཡུལ་ཐིག་དང་རྩ་ཐིག་ནག་ཐིག་ཅེས་པ་སློབ་ཕྲུག་ཆུང་གྲས་བདམས་ནས་དེའི་ལུས་པོར་ཡུལ་ཐིག་དང་རྩ་གནད་རུས་གནད་ཀྱི་ཐིག་རིས་བྲིས་རྗེས་ངག་སྐྱོར་མཛུབ་བཙུགས་ཀྱིས་ཐོག་ནས་རྒྱུགས་འབུལ་ཐུབ་པ་དགོས། ༢ རྩིས་དཀར་ནག་སྦྱངས་ཚེ། འབྱུང་རྩིས་མན་ངག་ཟླ་བའི་འོད་ཟེར་ལས་སྐོར་འགོ་སྤྱིའི་རྣམ་བཞག་དང༌། སྐར་རྩིས་སྔོན་འགྲོ། ལྔ་པ་འཕྲོད། དུས་སྦྱོར། རྐང་བརྒྱ། དབྱངས་འཆར། ཀེག་རྩིས། བག་རྩིས། གཤིན་རྩིས་བཅས་དང་དེ་དག་གི་རྡེའུ་ཕྲ་བཅས་སྦྱངས་དགོས་པ་མ་ཟད། སྐར་རྩིས་པ་མི་གཉིས་ཐུན་མོང་ནས་ལོ་གཅིག་གི་ལོ་ཐོ་ཆ་ཚང་བརྒྱབ་སྟེ་རྒྱུགས་འབུལ་ཞུ་ཐུབ་དགོས། དེ་མིན་སྨན་རྩིས་གཉིས་ཀྱི་ཐུན་མོང་གི་སྦྱང་བྱའི་རིག་གནས་སྐོར་ལ། སུམ་རྟགས་རྩ་བ་དང༌། ལེགས་བཤད་ལྗོན་དབང༌། རྟགས་ཀྱི་འཇུག་པའི་དཀའ་གནད་གསལ་བའི་མེ་ལོང༌། རང་རྒྱུད་ཞི་བར་བྱེད་པའི་ཐབས་ལ་བྱང་ཆུབ་ལམ་སྒྲོན་དང༌། བཤེས་སྤྲིངས། ཇོ་བོ་རྗེའི་བསྟོད་པ། ད་དུང་དཔེ་དོན་སོགས་ལེགས་པར་རྟོགས་ཐུབ་པའི་ཆེད་སྙན་ངག་དང་མངོན་བརྗོད། སྡེབ་སྦྱོར་དང་སྒྲ་སོགས་སྦྱང་དགོས་སོ། །
རྒྱུགས་སྤྲོད་ཚད་གཞི་དང་ལག་འཁྱེར་སྤྲོད་སྟངས། གོང་གསལ་སྨན་པ་ཐོན་པའམ་རྩིས་པ་ཐོན་པ་ཇི་ལྟར་ཡང་སྦྱངས་འབྲས་ཀྱི་ནང་དོན་དང་རྒྱུགས་སྤྲོད་ཀྱི་ཚད་གཞི་རྒྱས་བསྡུས་སོགས་ཁྱད་ཡོད་སྟབས། སྐབས་དེར་སྨན་རྩིས་གཉིས་ལྡན་གྱི་སློབ་གྲྭ་ཐོན་པ་ཡིན་ན་དང་པོའི་དང་པོ་དང༌། སྨན་པ་རབ་བམ་རྩིས་དཀར་ནག་གཉིས་ཀ་ཐོན་པར་ཨང་དང་པོ། སྨན་པ་དང་རྩིས་པ་སྤྱིར་བཏང་ཐོན་པར་ཨང་གཉིས་པ་བཅས་སྩལ་སྲོལ་ཡོད། སྨན་པ་རབ་ཀྱི་རྒྱུགས་གཞིའི་ཚད་ནི་རྒྱུད་བཞི་ཆ་ཚང་བློ་རྒྱུགས་སྤྲོད་དགོས་པ་དང༌། སྨན་པ་འབྲིང་གི་རྒྱུགས་གཞིའི་ཚད་ནི་རྒྱུད་གསུམ་ཆ་ཚང་བློ་རྒྱུགས་ཐོག་མན་ངག་རྒྱུད་ནས་ཚ་གྲང་གལ་མདོ་དང་རི་ཐང་མཚམས་ལེའུ་གཉིས་བཅས་ཐེངས་དང་པོའི་བློ་རྒྱུགས་སྤྲོད་དགོས། དེ་ནས་མུ་མཐུད་རྒྱུད་བཞི་དང་དེའི་འགྲེལ་པ་བཻ་སྔོན་གྱི་ཚིག་དོན་གཉིས་ལ་སྦྱངས་པ་དཔྱིས་ཕྱིན་པ་བྱས་ནས་རྒྱུགས་འབུལ་ཞུ་དགོས་པར་མ་ཟད། ཆོས་སྤྱོད་ཅེས་པའི་སྨན་དཔེ་ལེ་ཚན་བཅོ་བརྒྱད་བློ་འཛིན་བྱས་ཏེ་ཐེངས་གཉིས་པའི་བློ་རྒྱུགས་འབུལ་དགོས། རྩིས་སློབ་ཡིན་ན་གོང་ཞུས་རྩིས་དཔེ་དེ་དག་སྦྱངས་པ་དང་རྩིས་འབྲས་ཞིབ་རྒྱས་འཁོད་པའི་ཆེད་རྩོམ་ཡིག་རྒྱུགས་ཕུལ་ན་རྩིས་པ་འབྲིང༌། དེའི་སྟེང་སློབ་མ་གཉིས་ཀྱིས་ཐུན་མོང་གིས་ལོ་གཅིག་གི་ལོ་ཐོ་ཆ་ཚང་བཏོན་ན་རྩིས་པ་རབ་བཅས་ཡིན། སྨན་པའི་ལག་འཁྱེར་ཐོག་ལན་ཛཱའི་ཡི་གེ་བྷེ་ཥ་ཛེ་སྨན་པཞེས་པ་དང༌། རྩིས་པའི་ལག་འཁྱེར་ལ་གྷ་ཎི་རྩིས་པ་ཞེས་པའི་དམ་ཕྲུག་བ་སོ་བརྐོས་མ་སྒོང་གཟུགས་ཅན་གཉིས་སོ་སོར་བསྐྱོན། གལ་ཏེ་སྨན་རྩིས་གཉིས་ལྡན་ཡིན་ཚེ། དེར་དམ་ཕྲུག་ཉིས་བརྩེགས་ཅན་གྱི་ལག་འཁྱེར་སྩལ་སྲོལ་འདུག ཐ་མར་ཕྱིར་ལོག་སྐབས་བཀའ་ཤག་ནས་བཀའ་འཛིན་ཞུས་ཏེ་ཕར་ལམ་གཞིས་དགོན་དང༌། དམག་སྒར་རང་ལ་མ་སླེབས་པར་ས་གནས་སོ་སོར་རྟ་འུལ་དོས་ཁལ་ཕྲན་ཙམ་བསྐུལ་ཆོག་པའི་དམིགས་བསལ་གཟིགས་སྐྱོང་ཡོད།
སློབ་གྲྭའི་སློབ་ཚན་གྱི་སྐོར། ཉིན་རེར་སློབ་ཚན་ཚོགས་ཐེངས་དྲུག་ཡོད་པ་དང་སློབ་ཚན་རེ་ལ་དུས་ཡུན་ཆུ་ཚོད་ ༢ ཙམ་ཡིན།
སློབ་ཚན་དང་པོ། ཞོགས་པའི་སྐྱ་རེངས་དང་པོ་ཤར་བ་དང་ཆབས་ཅིག་སློབ་ཕྲུག་རྣམས་མལ་ལས་ལངས་ཏེ་དུས་ཚོད ༥་༣༠ ནས་སློབ་འགོ་བཙུགས་ཏེ་ཐོག་མར་འཇམ་དབྱངས་གང་བློ་མ་ཞལ་འདོན་བྱས་རྗེས་ཉིན་རེའི་བློ་འཛིན་ཚད་གཞི་ཁག་འཛིན་གྲྭའི་རྒན་བདག་ལ་བློ་རྒྱུགས་འབུལ་དགོས། དེ་ནས་ཞོགས་ཇའི་གསོལ་ཚིགས་བར་གསེང་ཡིན།
སློབ་ཚན་གཉིས་པ། ཞོགས་པའི་ཆུ་ཚོད ༨་༠༠ ནས་སློབ་ཕྲུག་རྣམས་སློབ་ཁང་དུ་ཚང་འཛོམས་ཐོག་དགེ་རྒན་ཕེབས་ཏེ་སྨན་དང་རྩིས་སོ་སོའི་གཞུང་ལུགས་ཀྱི་ཟབ་མོའི་གནད་ལ་ལུང་དང་རིག་པའི་བཤད་འཁྲིད་དང་དོགས་གནད་ཁག་ལ་གསེད་བཀྲོལ་གནང༌། སློབ་ཚན་འདི་གྲོལ་བ་དང་ཆབ་གསང་སོགས་ཀྱི་ཆེད་བར་གསེང་ཅུང་ཡོད། དེ་རྗེས་སློབ་ཁང་གི་ཡང་སྟེང་དུ་ཕེབས་ཏེ་དགེ་སློབ་ལྷན་འཛོམས་ཐོག་བསངས་མཆོད་དུད་སྤྲིན་མཁའ་ལ་འཁྲིགས་པ་ཞིག་གཏོང་སྲོལ་ཡོད།
སློབ་ཚན་གསུམ་པ། སྔ་དྲོ་ཆུ་ཚོད་ ༡༠་༣༠ ཙམ་ལ་ཡང་བསྐྱར་སློབ་ཁང་དུ་འཛོམས་ཏེ་སློབ་ཕྲུག་རེ་རེ་ནས་འཁྱུག་ཡིག་སོགས་ཡིག་གཟུགས་མི་འདྲ་བ་ཡིག་ཕྲེང་བཅུ་ཙམ་འབྲི་དགོས་པ་དང༌། དེ་མིན་སྡོང་འགྲེམས་རྒྱག་སྟངས་དང་ས་བྲིས་སོགས་སྦྱང་དགོས། དེ་ནས་ཆུ་ཚོད་གཉིས་ཙམ་ལ་ཉིན་གུང་གི་གསོལ་ཚིགས་དང་ངལ་གསོའི་བར་གསེང་གི་དུས་ཚོད་ཡིན།
སློབ་ཚན་བཞི་བ། ཉིན་རྒྱབ་ཆུ་ཚོད་ ༣་༠༠ ཙམ་ནས་སྨན་རྩིས་སློབ་ཕྲུག་མཉམ་བསྲེས་ཐོག་སློབ་དཔོན་མཁྱེན་རབ་ནོར་བུ་མཆོག་ངོ་ཕེབས་ཀྱིས་སྨན་རྩིས་དང་རིག་གནས་སོགས་མན་ངག་བཀའ་ལུང་ཟབ་རྒྱས་ཀྱི་བཀའ་དྲིན་སྩོལ་བ་ཡིན། དམ་པ་འདིའི་ཡོན་ཏན་གྱི་ཚད་ནི་སུས་ཀྱང་དཔོག་པར་མི་ནུས་ཏེ། དགེ་བ་ལ་རྟག་ཏུ་སྤྲོ་བའི་བརྩོན་འགྲུས་དང༌། ཚིག་དོན་སྔར་མ་བཟུང་བ་གསར་དུ་འཛིན་པའི་སྙིང་སྟོབས། བཟུང་ཟིན་བརྗེད་པར་མི་འགྱུར་བའི་གཟུངས། འགྲོ་ལ་བརྩེ་བའི་སྙིང་རྗེ། བྱ་བ་མཐའ་དག་དོན་ལྡན་དུ་འགྱུར་པའི་བག་ཡོད་སོགས་མཛད་པའི་ཆ་ཕྲ་མོ་ཙམ་ཡང་སྨྲ་བསམ་བརྗོད་ལས་འདས་པ་ཡིན་ནོ། །སློབ་ཚན་འདི་གྲོལ་རྗེས་དུས་ཚོད་གཉིས་ཙམ་ལ་དགོང་དྲོའི་གསོལ་ཚིགས་དང་ངལ་གསོའི་བར་གསེང་ཡིན།
སློབ་ཚན་ལྔ་བ། ཕྱི་དྲོའི་ཆུ་ཚོད་ ༥་༠༠ ནས་ ༦་༠༠ བར་སློབ་ཚན་ལྔ་བ་ཡིན་ལ་དེའི་ནང་ཉིན་དེར་བློ་འཛིན་ཚད་གཞི་གཏན་འབེབས་ལྟར་བློ་འཛིན་དང་བསྐྱར་སྦྱོང་ལ་འབད་འབུངས་དཔག་མེད་བྱས་ཏེ་ཉིན་རྗེས་མའི་སློབ་ཚན་དང་པོའི་སྐབས་ངག་རྒྱུགས་ཆུ་བཞུར་པ་ལྟར་འབུལ་ཐུབ་པ་བྱ་རྒྱུ་དེ་ཡིན།
སློབ་ཚན་དྲུག་པ། སྨན་སློབ་དང་རྩིས་སློབ་ཁག་བགོས་ཀྱིས་ཐོག་ཁའི་བར་ཁྱམས་གཡས་གཡོན་དུ་སྨན་སློབ་ཀྱིས་རྒྱུད་གསུམ་དང༌། རྩིས་སློབ་ཀྱིས་འབྱུང་རྩིས་དང་སྐར་རྩིས་སྔོན་འགྲོ་སོགས་སྙན་པའི་དབྱངས་རྟ་དང་ལྡན་པའི་སྒོ་ནས་ངག་སྐྱོར་བྱ་དགོས་པ་དང༌། དབྱངས་རྟ་ངག་སྐྱོར་ཀྱི་སློབ་ཚན་འདིའི་དུས་གྲོལ་ཚད་འཛིན་སློབ་དཔོན་མཁྱེན་རབ་ནོར་བུ་མཆོག་ནས་སྟངས་འཛིན་གནང་བཞིན་ཡོད། གྲོལ་ཆོག་དགོངས་ཁྲོལ་སྩལ་པ་དང་བྱང་ཆུབ་ལམ་སྒྲོན། བཤེས་པའི་སྤྲིངས་ཡིག་བཅས་དབྱངས་ལ་གྱེར་ནས་ངག་སྐྱོར་ཚར་གཅིག་འདོན་དགོས་པ་དང་དེ་ནས་ཉིན་དེའི་སློབ་ཚན་ཡོངས་སུ་རྫོགས་པ་ཡིན།
སློབ་གྲྭའི་གུང་གསེང༌། སྤྱིར་ཟླ་རེའི་ནང་དུ་གུང་གསེང་རིགས་གཉིས་ཡོད། ཚེས་ ༥ དང་ཚེས་ ༣༠ ཉིན་གཉིས་ལ་གུང་གསེང་ཡིན། འོན་ཀྱང་མཚན་མོའི་དབྱངས་རྟ་ལ་དྲངས་པའི་ངག་སྐྱོར་རང་འཇགས་སྐྱོར་དགོས། ཚེས་ ༡༤ དང་ཚེས་ ༢༩ ལ་དབྱངས་རྟའི་ངག་སྐྱོར་མི་དགོས་པར་གུང་གསེང་ཡིན། དེ་མིན་ལོ་གསར་ལ་གུང་གསེང་ཉིན་ཁ་ཤས་དང༌། དུས་ཆེན་ཁག་དང་ལྟད་མོ་ཆེ་གྲས། ངན་པ་དགུ་འཛོམས་དང་བཟང་པོ་བཅུ་འཛོམས་བཅས་ལ་གུང་གསེང་གཏོང་སྲོལ་ཡོད།
སྨན་རྩིས་ཁང་གི་སྤྱི་ཁྱབ་བདག་འཛིན་སྐོར། སྨན་རྩིས་ཁང་གི་སྤྱི་ཁྱབ་བདག་འཛིན་དེ་བོད་གཞུང་རྩེ་ཡིག་ཚང་ལས་ཁུངས་ལ་ཡོད་པ་དང༌། སྨན་རྩིས་སློབ་ཕྲུག་གསར་འཛུགས་དང་སློབ་ཐོན་སྨན་པ་དང་རྩིས་པར་ལས་བསྐོ། སློབ་ཁང་དང་ཚོགས་ཁང་སོགས་ལ་འཛིན་ཆས་ཀྱིས་མཚོན་པའི་དགོས་མཁོའི་རིགས། ཕྱི་ནང་གི་རྒྱུ་རྐྱེན་སོགས་ལ་བརྟེན་ནས་ཕྱིར་འཐེན་བྱུང་པའི་སློབ་མའི་དགོངས་ཞུའི་རིགས་ལ་སོགས་པ་རྩེ་ཡིག་ཚང་བརྒྱུད་དགོས་པ་ལས་སྨན་རྩིས་ཁང་གི་འགན་འཛིན་ལ་རང་དགར་ཐག་གཅོད་བྱེད་པའི་དབང་ཚད་མེད། གཞན་ཡང་གལ་འགངས་ཆེ་བའི་ལས་དོན་རིགས་དང་དགེ་ལས་གསར་འཛུགས་བྱེད་ཕྱོགས་བཅས་རྩེ་ཡིག་ཚང་ལ་སྙན་སེང་གིས་ཐག་གཅོད་བྱེད་དགོས་པ་དང༌། དེ་མིན་ནང་རྐྱེན་ཕྲན་བུའི་རིགས་དང་རྒྱུན་ལྡན་གྱི་ལས་དོན་སོགས་ལ་བཅའ་ཡིག་རིན་པོ་ཆེའི་དགོངས་དོན་གཞིར་བཟུང་གིས་འགན་འཛིན་མཆོག་དང་རྒན་བདག་ཚོས་གྲོས་བསྡུར་བྱས་ཏེ་ཐག་གཅོད་བྱེད་ཆོག་པ་ཡིན།
ལོ་རྒྱུས་འཕེལ་རིམ། ས་རྟ་སྤྱི་ལོ་ ༡༩༡༨ལོ་སྟེ། སྨན་རྩིས་ཁང་བཙུགས་ནས་ལོ་གསུམ་འཁོར་ལ་ཉེ་སྐབས། ཐེངས་གཉིས་པའི་སློབ་མ་བསྡུ་རྒྱུའི་གསལ་བསྒྲགས་གནང༌། དགོན་སྡེ་ཁག་ལ་གསལ་བསྒྲགས་གནང་པའི་ཆ་རྐྱེན་དུ་རང་ལོ་བཅུ་གསུམ་ནས་བཅོ་བརྒྱད་བར། ཡི་གེ་འབྲི་ཀློག་ལ་བྱང་ཆ་ལྡན་པ། སྐྱེས་རུས་ཁུངས་གཙང༌། སྐྱ་རྩ་བརྟན་ལྡན། སྐྱེས་གཟུགས་ལེགས་ཤིང་རྣམ་རིག་གསལ་བ་སོགས་འཁོད་འདུག ལོ་དེར་ྋརྒྱལ་མཆོག་བཅུ་གསུམ་པ་རྗེ་བཙུན་ངག་དབང་བློ་བཟང་ཐུབ་བསྟན་རྒྱ་མཚོ་འཇིགས་བྲལ་ཕྱོགས་ལས་རྣམ་པར་རྒྱལ་བའི་སྡེ་དཔལ་བཟང་པོའི་སྐུ་བཅར་བླ་སྨན་ཆུང་བ་བྱ་སྦུག་དམ་ཆོས་དཔལ་ལྡན་སྐུ་ན་སྨིན་པའི་རྐྱེན་གྱིས་དགོངས་ཞུ་གནང་པའི་ཚབ་ཏུ། སྨན་རྩིས་ཁང་གི་འགན་འཛིན་མཁྱེན་རབ་ནོར་བུ་མཆོག་ལ་དམིགས་བསལ་བདག་རྐྱེན་ཚད་མེད་པའི་སྒོ་ནས་སྐུ་བཅར་བླ་སྨན་ཆུང་བ་བསྐོ་བཞག་གནང་རྒྱུར་ཕྱག་རྟགས་ཕེབས་པ་ལྟར་གསར་མཇལ་གྱི་རྟེན་འབྲེལ་མཛད་སྒོ་སྔར་སྲོལ་བཞིན་དུ་མཛད། སྨན་རྩིས་སློབ་ཕྲུག་བསྡུ་ལེན་ཕྱག་རྟགས་སྔ་ཕྱི་གཉིས་སྩལ་ཏེ་སློབ་ཕྲུག་ལྔ་བཅུ་ཙམ་ལ་འཕེལ་རྒྱས་ཕྱིན་ཡོད། བླ་སྨན་མཁྱེན་རབ་ནོར་བུ་མཆོག་ནས་སློབ་དཔོན་བཀྲས་ཁང་སྤྱི་ཁྱབ་མཁན་པོ་གང་གི་ཞབས་པད་མུ་མཐུད་བསྟེན་པ་དང༌། ྋརྒྱལ་དབང་བཅུ་གསུམ་པའི་སྐུའི་སྨན་བཅོས་དང༌། གསོལ་སྨན་སྦྱར་རྒྱུ་བཅས་པར་སྒོ་གསུམ་རྣམ་པར་དག་པའི་སྒོ་ནས་སྲི་ཞུའི་བྱ་བ་ལྷག་བསམ་རྣམ་དག་གིས་འཁུར་དུ་བཞེས། ད་ལྟ་ཤིང་དཔར་དུ་འཁོད་པའི་ཉེར་མཁོའི་སྨན་སྦྱོར་འཆི་མེད་བདུད་རྩིའི་བུམ་བཟང་ཞེས་པ་སྐབས་དེ་དུས་ཕྱོགས་བསྡུས་མཛད་ཅེས་གྲགས། སྨན་རྩིས་ཁང་གིས་སྨན་རྩིས་མི་སྣ་གསོ་སྐྱོང་བྱེད་རྒྱུ་ཕུད། ད་དུང་ལས་ཀ་གཞན་དག་གཉིས་ཡོད་པ་ལས། སྔ་སོར་སློབ་དཔོན་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་གིས་བྱིས་པའི་བདེ་ཐབས་ལ་དམིགས་ཏེ་བྱིས་པ་ཉེར་སྤྱོད་ཀུན་ཕན་ཟླ་བའི་མེ་ལོང་ཞེས་པ་གསར་རྩོམ་གནང་བ་ལྟར། རྫོང་གཞིས་ཁག་ ༩༦ ལ་བྱིས་པ་ཉེར་སྤྱོད་ཀྱི་སྨན་ཁག་བསྐུར་རྒྱུ་དང༌། ཕྱོགས་མཚུངས་བྱིས་པའི་སྐྱེས་སྐར་བརྟག་པའི་ཚེ་རྩིས་འབྲས་བུ་བཏོན་ཏེ་བསྐུར་རྒྱུའི་ལས་འགན་ཡོད། སྐབས་དེར་རྫོང་གཞིས་ཁག་ནས་བྱིས་པ་ཉེར་སྤྱོད་ཀྱི་སྨན་ཡོན་ཌམ་དཀར་རེ་དང༌། ཁ་བཏགས། བྱིས་པའི་ཚེ་རབས་ལས་རྩིས་ཀྱི་རྩིས་ཡོན་ཞོ་གསུམ་སོགས་ཆེ་ཤོག་ཆུང་ཤོག་གིས་རྩེ་ཡིག་ཚང་ལས་ཁུངས་ལ་སྙན་ཞུ་དང་སྦྲགས་ནས་འབུལ་དགོས་ཤིང༌། རྩེ་ཡིག་ཚང་ལས་ཁུངས་ནས་སྙན་ཞུ་དང་དངུལ་རྣམས་སྨན་རྩིས་ཁང་ལ་གསོལ་རས་སྩལ་རྗེས་བྱིས་པ་ཉེར་སྤྱོད་ཀྱི་སྨན་ཁག་བསྐུར་རྒྱུ་དང༌། སྐྱེས་སྐར་ཚེ་རྩིས་ཤོག་ལྷེ་བཏོན་ཏེ་རྫོང་གཞིས་གང་ཡིན་ཁ་ཡིག་བརྒྱབ་ནས་བསྐུར་བ་དང༌། ཆབས་ཅིག་དཀར་ཆག་བཟོས་ཏེ་འདྲ་ཡ་སྨན་རྩིས་ཁང་ནས་ཉར་ཚགས་བྱེད་སྲོལ་འདུག རྒྱུ་མཚན་ནི་བྱིས་པ་ཉེར་སྤྱོད་དང་བྱིས་པའི་ཚེ་རྩིས་སྐོར་ལ་ཟླ་དྲུག་མཚམས་རྫོང་གཞིས་ཁག་གིས་ཡིག་ཚང་ལས་ཁུངས་ལ་རྩིས་ཁྲ་སྙན་ཞུ་འབུལ་རྒྱུའི་གཏན་འབེབ་ཡོད་པ་ལྟར་ཕྱོགས་བསྡོམས་སྐབས་སུ་ཧེ་བག་ཡོད་མེད་ཞུས་དག་དང་དཔྱད་གཞི་གནང་བར་མེད་དུ་མི་རུང་བ་ཡིན། དེའི་དུས་སུ་སྨན་རྩིས་ཁང་ལ་བྱིས་པ་ཉེར་སྤྱོད་ཀྱི་སྨན་བསྐུར་རྒྱུའི་ལས་ཀ་དང༌། ཚེ་རབས་ལས་རྩིས་རྒྱག་རྒྱུའི་ལས་འགན་ཧ་ཅང་ཆེ་བར་བརྟེན་བྱིས་པ་ཉེར་སྤྱོད་ཀྱི་སྨན་རྣམས་ཁ་བྱང་ཨང་གྲངས་ཅན་དང༌། ཚེ་རྩིས་དཔེ་ཐུང༌། དེ་བཞིན་སྐྱེས་སྐར་བརྟག་པའི་འབྲས་བུ་དང་དབྱངས་འཆར་གཟའ་དགུའི་རེའུ་མིག་ཤོག་ལྷེ་བཅས་ཆེད་མངགས་ཤིང་པར་བརྐོས་པར་མ་ཟད། ཚེ་རྩིས་འགོ་བརྗོད་དུ། འདུས་པའི་བསོད་ནམས་ས་གཞི་ལ། །དལ་རྟེན་འབྱོར་པ་རབ་རྒྱས་ཤིང༌། །དུས་མིན་འཆི་བ་ལས་སྒྲོལ་ཏེ། །ཕན་བདེའི་ལམ་བཟང་སྟོན་པར་ཤོག །ཅེས་པའི་མཆོད་བརྗོད་ཅན་གྱི་ཤོག་ལྷེ་པར་བརྐོས་མཛད་ཡོད། སྐབས་དེར་སྨན་རྩིས་ཁང་གི་དགེ་སློབ་ཚོས། ཉིན་མོ་ནད་པར་སྨན་བཅོས་དང༌། བྱིས་པ་ཉེར་སྤྱོད། སྐྱེས་སྐར་ཚེ་རྩིས། ལོ་ཐོ་རྩོམ་སྒྲིག་སོགས་ཀྱི་ཕྱག་ལས་ཧ་ཅང་ལྕི་བོ་ཡིན།
སྨན་རྩིས་ཁང་ཐོག་མར་བཙུགས་སྐབས་ཉིན་རེར་ནད་པ་བཅུ་ཕྲག་འགའ་ལས་མེད་པ་དང༌། སྨན་རྒྱུའི་ཡོང་ཁུངས་སྔོ་སྨན་རྣམས་དབྱར་དུས་དགེ་སློབ་སྒྲིག་འཛུགས་ཀྱིས་སྨན་འཐོགས་ལ་ཕེབས་ནས་བཏོགས་པ་དེས་རང་མཁོ་རང་ལྡེང་དང༌། ཁྲོག་སྨན་རིགས་རང་གཞུང་བཀའ་ཤག་གི་བླ་ཕྱག་ལས་ཁུངས་དང༌། རྩེ་ཕྱག་ལས་ཁུངས་སོ་སོ་ནས་སྨན་ཕོགས་ཞུས་ཏེ་ཁུངས་བསྐྱེལ་བྱེད་དགོས་པ་ལས་དམིགས་བསལ་སྨན་གྱི་མ་རྩ་ལྟ་བུ་གང་ཡང་མེད། དེ་རྗེས་ནད་པ་མང་དུ་སོང་ཞིང་སྨན་གྱིས་འགྲོ་གྲོན་ཆེ་བའི་དབང་གིས་ཁྲོག་སྨན་ཉོ་སྒྲུབ་ཆེད་དུ་སྨན་རྩིས་ཁང་རང་གིས་གཞན་དག་ས་ནས་མ་རྩ་གཡར་ཏེ་བལ་ཚོང་བརྒྱབ་པར་ལྷོ་ཁ་དར་རྒྱས་གླིང་གི་སྨན་སློབ་བློ་བཟང་དང༌། མཚུར་ཕུའི་སྨན་སློབ་སངས་རྒྱས་ཆོས་འཕེལ་གཉིས་བཏང་རྗེས་རྒྱ་གར་བརྒྱུད་འབྲས་བུ་གསུམ་དང༌། བཟང་དྲུག ཨར་ནག་སོགས་ཉོ་ཐུབ་པ་དེས་སྨན་རྒྱུའི་དཀའ་ངལ་གནས་སྐབས་སེལ་ཐུབ་པ་བྱུང༌། དེ་རྗེས་སྨན་རྩིས་ཁང་རིམ་བཞིན་ཡར་རྒྱས་འགྲོ་བ་དང་སྦྲགས་ལྕགས་རི་གྲྭ་ཚང་གི་འཚོ་བྱེད་རྣམས་ཀྱང་སྨན་རྩིས་ཁང་དུ་སློབ་ཁྲིད་ཞུ་བར་བཅར་དགོས་པ་སོགས་ལ་བསྟུན་མཚན་མོའི་དཔེ་ཁྲིད་གནང་བཞིན་པ་དེ་དག་ཞོགས་པའི་དུས་ཚོད་ལ་བསྒྱུར་བ་དང༌། སྨན་རྩིས་ཀྱི་དཔེ་ཆ་བློ་འཛིན་དང་ངག་སྐྱོར་བྱེད་ཆེད་ཞོགས་པ་དང༌། མཚན་མོ་སྐྱོར་རྟ་ཚུགས་རྒྱུའི་གཏན་འབེབས་ཀྱང་གསར་དུ་གནང་སྟེ་སློབ་སྦྱོང་དམ་འཛིན་དང་སྒྲིག་ལམ་ནན་པོས་སློབ་གྲྭ་གཉེར་སྐྱོང་གི་འགོ་དེ་ནས་ཚུགས་ཞེས་གསུངས། དེའི་སྐབས་སུ་གོང་དཀར་བདེ་ཆེན་ཆོས་འཁོར་གྱི་རྩིས་པའི་དགེ་རྒན་འཇམ་དཔལ་མཐུ་སྟོབས་ལགས་དང༌། ཟུར་མཁར་མདོ་སྔགས་གླིང་གི་སྨན་དགེ་བློ་བཟང་ཐབས་མཁས། རྩེད་ཐང་དགའ་ལྡན་ཆོས་འཁོར་གྱི་སྨན་རྩིས་གཉིས་ལྡན་དཔལ་ལྡན་ལགས་ལྟ་བུས་སྨན་རྩིས་ཁང་གི་དགེ་རྒན་གྱི་ཕྱག་ལས་གནང་ཐུབ་པ་བྱུང་བ་དེར་སློབ་དཔོན་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་ནས་ཚད་མཐོའི་གདེངས་འཇོག་དང༌དགྱེས་ཚོར་ཆེན་པོས་བསྔགས་བརྗོད་མཛད་ཅེས་གྲགས།
སྨན་རྩིས་ཁང་ཚུགས་པའི་མེ་འབྲུག་ལོ་ནས་བཟུང་མཁས་དབང་མཁྱེན་རབ་ནོར་བུ་མཆོག་གིས་དབུ་འཁྲིད་འོག་རྩིས་དགེ་འཇམ་དཔལ་མཐུ་སྟོབས་ལགས་དང༌། གཞན་ཡང་སྨན་རྩིས་ཁང་གི་རྩིས་པ་ཚོས་ལོ་རེའི་ལོ་ཐོ་ཆ་ཚང་བཏོན་རྒྱུའི་འགོ་ཚུགས། དེ་ནས་བཟུང་ལྷོ་ཁ་སྨིན་གྲོལ་གླིང་གི་རྩིས་པ་དང༌། སྟོད་ལུང་མཚུར་ཕུའི་རྩིས་པ་རྣམས་ཀྱིས་ཀྱང་ལོ་རེར་སྨན་རྩིས་ཁང་ལ་ལོ་ཐོ་ཆ་ཚང་རེ་རྒྱུགས་འབུལ་ཞུ་རྒྱུའི་ལམ་ལུགས་གསར་དུ་བཙུགས། སྨན་རྩིས་ཁང་གི་ལོ་རེའི་ལེ་ཐོའི་སྤར་ཤིང་བཟོ་མཁན་དགོས་ཚེ་བཟོ་ཁང་དོ་དམ་ལ་སྙན་གསེང་ཞུས་རྗེས་རྡོ་ཤིང་སྤྱི་པས་གཞུང་ལས་ཀྱི་ཁོངས་ནས་ཤིང་བཟོ་ཁ་ཤས་གཏོང་རྒྱུ་དང༌། དེ་བཞིན་སྤར་པ་རྣམས་ལོ་ལྟར་བོད་ཟླ་བཅུ་གཅིག་པའི་ནང་ལེ་ཐོ་སྤར་རྒྱག་ལས་ཀར་ཀྲིག་ཅར་གྱིས་ཡོང་རྒྱུའི་གཏན་འབེབས་ཡོད། ལེ་ཐོའི་ཁ་གྲངས་ཐོག་མར་སྟོང་ཕྲག་རེ་གཉིས་ཙམ་ནས་རྗེས་སུ་ལྔ་སྟོང་དང༌། ཆིག་ཁྲི་ཙམ་བར་འཕར་ཏེ་བོད་ཆོལ་ཁ་གསུམ་གྱི་ས་གནས་ཁག་ཡོངས་རྫོགས་དང༌། དེ་མིན་རྒྱ་གར། འབྲུག་ཡུལ། འབྲས་ལྗོངས། ལ་དྭགས་སོགས་ལ་འགྲེམས་སྤེལ་གྱིས་རྩིས་ཀྱི་ཁྱབ་ཁོངས་ཡར་རྒྱས་གོང་འཕེལ་ཇེ་ཆེར་ཕྱིན།
ས་ལུག་སྤྱི་ལོ ༡༩༡༩ལོར་སྡེ་སྲིད་སངས་རྒྱས་རྒྱ་མཚོ་མཆོག་གིས་ཕྱག་སྲོལ་མཛད་པ་ལྟར་སྨན་རྩིས་ཁང་དང་ལྕགས་པོ་རི་གྲྭ་ཚང་གཉིས་ཀྱི་སྨན་སློབ་གྲངས་ལྔ་བཅུ་ལྷག་ཙམ་གྱིས་གཏོར་རྒྱག་གླིང་གའི་ནང་སྒར་རྒྱག་ཐོག་སྐབས་དང་པོའི་ཁྲོག་སྨན་སྨན་ངོ་གཟབ་རྒྱས་ཤིག་བཤར་བ་དང༌། དངོས་གཞི་ཐོན་སྐོར་གྲལ་སྒྲིག་ཉིན་སློབ་དཔོན་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་སྐུ་ངོ་མ་ཕེབས་ནས་ཚན་གྲངས་གཟིགས་བཟོས་སྩལ་བའི་མཛད་སྒོ་བསྐྱངས་གནང་པ་དང༌། དེ་ཉིན་ཚོགས་དམངས་ལ་འཇམ་དཔལ་མཚན་བརྗོད་ཀྱི་ལྗགས་ལུང་དང་མཛད་སྒོ་ཟབ་རྒྱས་གནང་བའི་མཇུག་ཏུ་ཨང་དང་པོར་གསེར་ཌམ་གཅིག་གིས་གསོལ་རས་བཀའ་དྲིན་བསྐྱངས་ཤིང་སྨན་རྩིས་དགེ་སློབ་རྣམས་དང་མཉམ་དུ་དྲན་རྟེན་སྐུ་པར་སྒྲོན། དེ་དུས་ཁྲོག་སྨན་བཤར་བའི་ཨང་དང་པོ་ནི་རྩེད་ཐང་ལྔ་མཆོད་ཀྱི་སྨན་སློབ་བློ་བཟང་བཀྲ་ཤིས་དང༌། གཉིས་པ་རྩེད་ཐང་དགའ་ལྡན་ཆོས་འཁོར་གྱི་སྨན་སློབ་ངག་དབང་རྒྱལ་མཚན་ཡིན།
ལྕགས་བྱ་སྤྱི་ལོ ༡༩༢༡ལོར་རང་གཞུང་བཀའ་ཤག་གིས་བཀའ་རྒྱ་ཕེབས་དགོངས་ལྟར་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་གིས་བླ་སྨན་ཆུང་བ་མཁྱེན་རབ་ནོར་བུ་མཆོག་ལ་མཐོང་རྒྱུད་ཕྱག་ལེན་དམར་འཁྲིད་ཀྱི་གདམས་པ་དངོས་སུ་གནང་ཆེད། དངུལ་ཆུ་བཙོ་བཀྲུ་ཆེན་མོ་གསར་བསྐྲུན་ཕྱག་བསྟར་གནང༌།
དེ་དུས་ད་དུང་སྨན་སློབ་རྣམས་ལ་ནད་ཐོག་ལག་ལེན་ཐད་མྱོང་གོམས་ཐོན་པའི་ཆེད་དུ་བསླབ་གྲལ་ལྟར་སྨན་དཔེ་ཐོན་པ་མི་གཉིས་ཀྱིས་ཟླ་བ་གཅིག་རིང་སློབ་དཔོན་མཁས་དབང་མཁྱེན་རབ་ནོར་བུའི་སྐུ་དྲུང་དུ་ནད་པ་གཏོང་བར་འགྲོ་དགོས་པ་དང༌། ཞོགས་ལྟར་ནད་པ་གཏོང་རེས་གཉིས་ཀྱིས་སྔོན་ལ་གད་ཕྱིས་གཙང་སྦྲ་སོགས་ལེགས་པར་བྱས་རྗེས་སྨན་གྱི་བྱིན་རླབས་ཕུད་མཆོད་སྐྱོར་རྒྱུ་དང༌། དེ་ནས་སློབ་དཔོན་མཁས་དབང་མཁྱེན་རབ་ནོར་བུའམ་ཐུགས་སྲས་ཐུབ་བསྟན་ལྷུན་འགྲུབ་ཕེབས་རྗེས་ནད་པ་གཏོང་རྒྱུའི་འགོ་ཚུགས། དེའི་རིང་སློབ་དཔོན་གྱིས་རྩ་ཆུ་ན་ལུགས་སོགས་ལ་བརྟག་དཔྱད་དང༌། སྨན་བཅོས་ཇི་ལྟར་གནང་བའི་སྐོར་ལག་ལེན་གྱི་མན་ངག་དངོས་སུ་ཐོབ་པའི་གོ་སྐབས་ཡག་ཤོས་ཤིག་ཡིན་ལ། ཐ་ན་སྨན་ཐུན་ཤོག་ཆག་རྒྱབ་རྒྱུ་ཡན་ཆད་དེ་དུས་སྦྱོང་བརྡར་ཐེབས་ཡོང༌། ཡང་སྐབས་རེ་རང་ཉིད་ནད་པ་གཏོང་རེས་མིན་རུང་སྨན་པ་བགྲེས་པ་དང་མཉམ་དུ་ལྷ་སའི་གླིང་སྐོར་ལམ་གྱི་སྤྲང་སློང་ལ་ནད་སྐོར་རྒྱབ་རྒྱུའི་ལས་ཀ་དང༌། ས་གནས་གཞན་ལ་འགོས་ནད་ཁྱབ་གདལ་སྐབས་སུ་རིམས་ནད་འགོག་བཅོས་བྱེད་པར་ཞིང་འབྲོག་ཁུལ་དུ་འགྲོ་སྐབས་དགེ་རྒན་དང༌། དགེ་ཕྲུག་ཟུང་སྦྲེལ་གྱིས་མངགས་གཏོང་གནང་བ་སོགས་སློབ་ཕྲུག་དག་ལ་གཞུང་དང་ལག་ལེན་ཁ་མི་བྲལ་བའི་ཐབས་ལམ་སྣ་ཚོགས་གནང་སྲོལ་ཡོད་པ་ཡིན་ནོ། །
ཆུ་ཁྱི་སྤྱི་ལོ་ ༡༩༢༢ལོར་ཉེ་རབས་བོད་ཀྱི་གསོ་རིག་བསྟན་པའི་བདག་པོ་སློབ་དཔོན་བཀའ་དྲིན་མཚུངས་མེད་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་ྋརྒྱལ་དབང་བཅུ་གསུམ་པ་ཆེན་པོའི་བླ་སྨན་སྐུ་བགྲེས་པོའི་ཐུགས་འགན་བཞེས་མུས་སུ་བསྙུན་གཞིས་རྐྱེན་པས་ནོར་བུ་གླིང་ཁར་སྐུ་གཤེགས་སོ། །དམ་པ་བཀའ་དྲིན་ཅན་ཁོང་གི་འདས་མཆོད་དགོངས་རྫོགས་ལ་སློབ་དཔོན་མཁྱེན་རབ་ནོར་བུ་གཙོས་པའི་སྨན་རྩིས་ཁང་གི་དགེ་སློབ་ཡོངས་ནས་སྨོན་ལམ་དང་སྟོང་མཆོད་སོགས་མཆོད་སྤྲིན་རྒྱ་ཆེར་མཛད། བཀའ་དྲིན་རྗེས་དྲན་གྱི་ཚུལ་དུ་དམ་པ་གང་གི་རྣམ་ཐར་མདོར་བསྡུས་ཤིག་ཞུས་ན། ཞོལ་བཀྲས་ཁང་གི་ཡབ་མེས་ཀྱི་ཕ་གཞིས་ནི། ལྷོ་ཁ་ཆང་ཁྱིམ་དང་ལྷོད་ལུག་ནམ་མཁའ་དངོས་གཞི་གཉིས་ཡིན་པས་ཆང་ཁྱིམ་པའམ་དངོས་གཞི་བྱམས་པ་ཐུབ་དབང་ཡང་ཟེར། ཁོང་དགུང་ལོ་ཞེ་གཉིས་ཐོག་ལྷོ་བྲག་ཏུ་རྫོང་དཔོན་གྱི་ཕྱག་ལས་གནང་སྐབས་བསྙུན་གཞི་དྲག་པོ་ཞིག་ཕོག་པར་སྨན་བཅོས་བྱས་ནས་སངས་དྲག་ཏུ་སོང་བས་རྐྱེན་བྱས་ཏེ་གསོ་རིག་ལ་སྦྱངས། མེ་བྱ་སྤྱི་ལོ་ ༡༨༩༧ལོར་ྋརྒྱལ་དབང་བཅུ་གསུམ་པ་མཆོག་གིས་མཁན་ཆུང་གི་གོ་གནས་དང་སྐུ་བཅར་བླ་སྨན་བགྲེས་པར་བསྐོ་བཞག་མཛད། ལྕགས་བྱི་སྤྱི་ལོ་ ༡༩༠༠ལོར་ྋརྒྱལ་དབང་བཅུ་གསུམ་པ་ཆེན་པོ་མཆོག་ལས་ཚིགས་ཕྱི་མའི་སྡོམ་པ་མནོས། ྋརྒྱལ་དབང་བཅུ་གསུམ་པ་ཆེན་པོ་མཆོག་བོད་བསྟན་སྲིད་ཀྱི་དབང་གིས་ལྷ་སར་བཞུགས་མ་ཐུབ་པར་རེ་ཞིག་རྒྱ་ནག་དང༌། སོག་ཡུལ། རྒྱ་གར་སོགས་ལ་ཕེབས་སྐབས་སྐུ་བཅར་བླ་སྨན་གྱི་ཐུགས་འགན་བཞེས་ནས་ཞབས་ཞུའི་ཁོངས་ཕེབས་ཏེ་ཡུལ་ཕྱོགས་དེ་དག་ལ་གསོ་དཔྱད་ཀྱི་འཕྲིན་ལས་དང་སྙན་པའི་གྲགས་པ་ཁྱབ་པར་བྱས། མེ་འབྲུག་སྤྱི་ལོ་ ༡༩༡༦ལོར་ལྷ་ས་སྨན་རྩིས་ཁང་གསར་འཛུགས་ཀྱི་ཇུས་འགོད་དང་ཐུགས་འགན་བཞེས། ས་ལུག་སྤྱི་ལོ་ ༡༩༡༩ལོར་བཀའ་ཤག་གིས་བཀའ་སྩལ་བ་ལྟར་རིན་ཆེན་མང་སྦྱོར་དང༌། དབང་རིལ་ཟླ་ཤེལ་སོགས་གསར་བཟོ་དང་སྐུ་དངོས་ནས་བླ་སྨན་མཁྱེན་རབ་ནོར་བུ་མཆོག་ལ་ཞལ་ཁྲིད་ཀྱི་ལག་ལེན་གནང་ཆེད་དངུལ་ཆུ་བཙོ་བཀྲུ་རྒྱས་པ་ཕྱག་བསྟར་གནང༌། ལྕགས་བྱ་སྤྱི་ལོ་ ༡༩༢༡ལོར་སླར་ཡང་སྐུ་སྒེར་གྱིས་བཙོ་བཀྲུ་ཆེན་མོ་ཕྱག་ལེན་བསྟར་བ་སོགས་སྨན་དཔྱད་ཀྱི་གཞུང་ལུགས་ལག་ལེན་ཀུན་ལ་མཁས་ཤིང་གྲུབ་པའི་མངའ་བརྙེས་པ་མ་ཟད། ལྕགས་རི་འགྲོ་ཕན་གླིང་གྲྭ་ཚང་འཛིན་སྐྱོང་དང༌། ཕྱིས་སུ་སྨན་རྩིས་ཁང་གསར་འཛུགས་སོགས་ཀྱི་དོན་ལ་ཐུགས་ཁུར་ཚད་མེད་བཞེས་པས་མཚོན་སྨན་རྩིས་གཉིས་གཙོས་པའི་རིག་གཞུང་རྣམས་མི་ཉམས་གོང་འཕེལ་དང་ཉམས་པ་སླར་གསོའི་ལས་དོན་ལ་ཕན་པའི་མཛད་པ་མཐར་ཕྱིན་ཤིང་བཀའ་དྲིན་བླ་ན་མེད་པ་བསྐྱངས་ཡོད་དོ། །
ཆུ་ཕག་སྤྱི་ལོ་ ༡༩༢༣ལོར་ཐེངས་གཉིས་པའི་ཁྲོག་སྨན་སྨན་ངོ་བཤར་སྐབས་ལྕགས་རི་གྲྭ་ཚང་གི་སྨན་གྲྭ་སུམ་ཅུ་སོ་ལྔ་དང་སྨན་རྩིས་ཁང་གི་སྨན་སློབ་མི་གྲངས་བཞི་བཅུ་ཞེ་ལྔ་བཅས་བསྡོམས་པས་སྨན་པ་བརྒྱད་ཅུ་ཙམ་གྱིས་ལྕགས་རི་རིག་བྱེད་གླིང་གི་ཆབ་གཞུག་གི་དུས་དང་བསྟུན་ནས་ཁྲོག་སྨན་འཁྲུངས་དཔེ་ཡིད་བཞིན་འདོད་འཇོའི་བུམ་བཟང་གཞིར་བཟུང་གཏོར་རྒྱག་གླིང་གའི་ནང་སྒར་རྒྱག་སོགས་སྔར་སྲོལ་བཞིན་བསྐྱངས། ལྕགས་རི་འགྲོ་ཕན་གླིང་གི་སྨན་གྲྭ་འགའ་སྨན་སློབ་ཡོངས་ཀྱི་ཡང་རྩེར་སླེབས་པས་ཐིག་རྩིས་ཀུར་རྩིས་རྒྱག་སྐབས་སྨན་རྩིས་ཁང་གི་སློབ་མ་རྗེས་སུ་ལུས་ཏེ་བོང་བུ་ནག་པོ་སོགས་ལས་ཚན་མང་པོ་བྱེད་དགོས་སྟབས་སློབ་དཔོན་མཁྱེན་རབ་ནོར་བུ་མཆོག་ལ་ཉེ་རིང་དང་ཕྱོགས་ལྷུང་གི་འདུ་ཤེས་ཞེས་པ་དྲི་མ་ཙམ་ཡང་མ་མཆིས་མོད། སྨན་དགེ་འགས་བྱ་བ་དྲང་བདེན་མ་བྱས་པར་ཕྱོགས་ཞེན་དང་མཁྲེགས་འཛིན་བྱས་པར་བརྟེན་ཡང་བསྐྱར་འགྱུར་ལྡོག་གནང་སྟེ་ལྕགས་པོ་རི་དང༌། སྨན་རྩིས་ཁང་གཉིས་ཁག་བགོས་ཀྱིས་གཡས་གྲལ་ལྕགས་པོ་རི་དང༌། གཡོན་གྲལ་སྨན་རྩིས་ཁང་བྱས་ནས་ཐོན་སྐོར་གྲལ་སྒྲིག་ཚན་གྲངས་སོ་སོར་གཞིགས་ཏེ་གསོལ་རས་སྩལ། དེ་ཉིན་སྐུ་མགྲོན་གྲས་སུ་བཤད་གྲྭ་རྩིས་དཔོན་དང་རྩིས་དཔོན་ལུང་ཤར། ཛ་སག་ཚ་རོང་སོགས་ཕེབས་ཡོད། གོང་ཞུས་གནད་དོན་དེའི་རྐྱེན་པས་ལྕགས་རིའི་དགེ་རྒན་ཆེན་མོ་གཅིག་དང་སྨན་སློབ་ཉི་ཤུ་ལྷག་གསང་སྟབས་ཀྱིས་འབྲས་ལྗོངས་དང༌། བལ་ཡུལ། མདོ་སྨད་ཁུལ་བཅས་ལ་ཡུལ་བྱོལ་དུ་འཁྱམས། དེ་ནས་སྨན་གྲྭ་འགས་རང་གཞུང་བཀའ་ཤག་ལ་སྨན་རྩིས་ཁང་གི་འགན་འཛིན་མཆོག་གིས་ད་རེས་ཁྲོག་སྨན་བཤར་སྐབས་དྲང་བཞག་དང་བདེན་རྫུན་གྱི་དབྱེ་བ་གང་ཡང་མེད་པར་ཐབས་སྐྱོ་ཡིད་སྡུག་གི་གནས་ཚུལ་འདི་དང་འདི་བྱས་པ་རེད་ཅེས་ཞུ་ཡིག་ཐེངས་མང་ཕུལ་བའི་ནང་དོན་སྙིང་པོ་ནི། གལ་ཏེ་རང་གཞུང་ནས་བློ་གཟུ་བོར་གནས་པའི་རྟོག་དཔྱོད་སྔོན་དུ་བཏང་ནས་དོན་རྩར་བདེན་དོན་རྣལ་མ་ཞིག་མ་གནང་པར་དགྲ་འདུལ་གཉེན་སྐྱོང་དང་ཆགས་སྡང་དགེ་སྡིག་གི་བྱེད་སྤྱོད་མར་མེ་གསལ་ལ་མི་གསལ་བཞིན་བཞག་ན་ལྕགས་རི་རིག་བྱེད་གླིང་གི་སྨན་གྲྭ་གནས་ཆགས་དཀའ་བའི་སྐོར་ཞུས། དེ་ནས་རང་གཞུང་གིས་ཞིབ་འཇུག་བྱས་འབྲས་རྒྱལ་དབང་མཆོག་ལ་སྤྱན་འབུལ་ཞུས་པའི་མཐའ་མའི་ཐག་གཅོད་དུ། ཡེ་ཤེས་ཀྱི་ཉི་མ་འབུམ་ཕྲག་གཅིག་ཏུ་བསྒྲིལ་བའི་༧གོང་ས་བཅུ་གསུམ་པ་ཆེན་པོས་ཞལ་སྔ་ནས་མཁས་དབང་མཁྱེན་རབ་ནོར་བུ་མཆོག་གིས་སྨན་རྩིས་ཁང་གི་འགན་འཛིན་གནང་རྒྱུ་ལས་ལྕགས་རི་རིག་བྱེད་གླིང་དང་སྨན་རྩིས་ཁང་གཉིས་ཀྱི་འགན་གཅིག་ལྕོགས་བཞེས་མི་དགོས་པའི་བཀའ་ཕབ། བླ་སྨན་ཨོ་རྒྱན་བསྟན་འཛིན་མཆོག་ལ་བདག་རྐྱེན་དང་བཅས་ལྕགས་རི་རིག་བྱེད་གླིང་གྲྭ་ཚང་གི་འགན་འཛིན་དུ་བསྐོ་བཞག་མཛད། དེ་ནས་དུས་ཡུན་ཅུང་མ་འགོར་བར་དེ་སྔོན་ནས་བཟུང་བོད་རྒྱལ་ཁབ་ཀྱི་རྫོང་གཞིས་ཁག་ལ་སྨན་རྩིས་ཁང་ནས་བྱིས་པ་ཉེར་སྤྱོད་དང༌། སྐྱེས་སྐར་ཚེ་རྩིས་བརྒྱབ་པའི་བྱ་བར་གྲུབ་འབྲས་ངེས་ཅན་ཞིག་བྱུང་རུང་རྗེས་སུ་རྫོང་གཞིས་ཁ་ཤས་ཀྱིས་ལས་ཀ་དེ་དག་རྙོག་དྲ་དང༌། མི་སེར་ལ་དོ་ཕོག་ལྟ་བུར་བསྙད་འདོགས་ཀྱིས་རྒྱབ་བཤད་བྱས་པའི་སྟེང་སློབ་དཔོན་བཀའ་དྲིན་ཅན་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་མཆོག་སྐུ་གཤེགས་པ་སོགས་ཀྱིས་རྐྱེན་པས་བྱིས་པ་ཉེར་སྤྱོད་དང་སྐྱེས་སྐར་ཚེ་རྩིས་བརྩི་རྒྱུའི་ལས་སྒོ་དེ་དར་སྤེལ་གཏོང་མ་ཐུབ་པར་རེ་ཞིག་ཇེ་ཉུང་དུ་གྱུར།
ཤིང་བྱི་སྤྱི་ལོ་ ༡༩༢༤ལོར་མཁས་དབང་མཁྱེན་རབ་ནོར་བུ་མཆོག་གིས་སྨན་རྩིས་གཉིས་ཀྱིས་གཙོས་པའི་རིག་གནས་མཐའ་དག་རྒྱུད་འཛིན་གོང་འཕེལ་གཏོང་རྒྱུ་དེ་སྨན་རྩིས་ཁང་གི་ལྟེ་བའི་ལས་འགན་ཞིག་ཏུ་གཟིགས་ནས་སྨན་རྩིས་ཀྱི་གཞུང་དང༌། མན་ངག་ལག་ལེན་སྐོར་སོགས་མྱོང་འཁྲིད་གནང་རྒྱུར་ཐུགས་འཁུར་སྔར་ལས་ཆེ་བ་གནང་པར་མ་ཟད། ཞོར་དུ་སྨན་རྩིས་ཤེས་བྱའི་སྐོར་རྩོམ་སྒྲིག་གནང་རྒྱུ་ལས་འཁུར་བཞེས་པས་ལོ་དེ་རང་ལ་རྒྱུད་བཞིའི་ས་བཅད་སྟག་མོའི་རྔམ་ཐབས་དང༌། ནད་མིང་ཚིགས་སུ་བཅད་པ་རིན་ཆེན་ཕྲེང་བ། ཕྱི་མ་རྒྱུད་ཀྱི་སྤྱི་དོན་སྡོམ་ཚིག་གཞུང་དོན་སྒོ་བརྒྱ་འབྱེད་པའི་ལྡེ་མིག གངས་ཅན་སྨན་པའི་གྲོང་ཁྱེར་ལྕགས་རི་བཻཌཱུར་འགྲོ་ཕན་རིག་བྱེད་གླིང་གི་ཁྲོག་སྨན་འཁྲུངས་དཔེ་བསྡུས་པ་ཡིད་བཞིན་འདོད་འཇོའི་བུམ་བཟང་། ཕྱི་རྒྱུད་རྩ་ཆུའི་ལྷན་ཐབས། བྱིས་པ་བཙའ་ཐབས་ཀུན་ཕན་ཟླ་བའི་མེ་ལོང་། བྱིས་པའི་ནད་རིགས་མ་ལུས་བཅོས་པའི་ཉམས་ཡིག་སོགས་སྨན་དཔེ་ཁག་བདུན་ཙམ་རྩོམ་འབྲི་དང་དཔར་སྐྲུན་ཐུབ་པ་དེས་ལྕགས་རི་གྲྭ་ཚང་གི་བློ་གསར་གཞོན་ནུ་རྣམས་དང༌། རྒྱ་ཁྱབ་རྫོང་གཞིས་ཁག་ནས་ཕེབས་པའི་སྨན་རྩིས་ཁང་གི་སྨན་སློབ་ཡོངས་ཀྱིས་གསོ་རིག་གཞུང་འགྲེལ་མང་པོའི་དགོངས་དོན་བདེ་བླག་ཏུ་རྟོགས་པར་ཕན་པ་ཆེས་ཆེར་བྱུང་བར་མ་ཟད། རྗེས་སུ་སྨན་རྩིས་ཁང་གི་སྨན་གཞུང་སློབ་འཁྲིད་ཁ་སྐོང་གི་ཡིག་ཆ་ཆོས་སྤྱོད་ཅེས་པ་ཚང་མས་བློ་འཛིན་གྱིས་རྒྱུགས་སྤྲོད་བྱེད་རྒྱུའི་གཏན་འབེབས་ཀྱང་གནང་ཡོད།
ཤིང་གླང་སྤྱི་ལོ་ ༡༩༢༥ལོ། གནས་ཚུལ་དང་དགོས་དབང་ལྟ་བུས་མཁས་དབང་མཁྱེན་རབ་ནོར་བུ་མཆོག་གིས་ཕྱིན་ཆད་སྨན་རྩིས་ཁང་གི་འགོ་འཛིན་གནང་རྒྱུ་ལས་ལྕགས་རི་གྲྭ་ཚང་གི་འགན་དབང་མུ་མཐུད་བཞེས་མི་དགོས་པའི་བཀའ་བསྒྱུར་སྩལ་ནས་བཟུང་སྨན་རྩིས་ཁང་དང༌། ལྕགས་པོ་རི་སོ་སོས་འཆད་ཉན་བསྐྱངས་འགོ་ཚུགས་པར་བརྟེན། ལོ་འདི་ནས་བཟུང་སྡེ་སྲིད་སངས་རྒྱས་རྒྱ་མཚོའི་ཕྱག་སྲོལ་བཞིན་སྨན་རྩིས་ཁང་གིས་བྲག་ཡེར་བ་སོགས་ལ་སྨན་འཐོགས་འགྲོ་རྒྱུའི་ལམ་སྲོལ་ཐོག་མར་བཟོས་སོ། །
རབ་རྒྱལ་ལྕགས་རྟ་སྤྱི་ལོ་ ༡༩༣༠ལོར། ༸རྒྱལ་དབང་བཅུ་གསུམ་པ་ཆེན་པོ་མཆོག་གིས། ད་ཕན་སྨན་རྩིས་ཁང་བཙུགས་ནས་མ་འོངས་བརྒྱུད་འཛིན་གསོ་སྐྱོང་དང༌། ནད་པར་སྨན་བཅོས་བྱེད་རྒྱུ། རྒྱ་ཁྱབ་རྫོང་གཞིས་ཁག་ལ་བྱིས་པ་བཙའ་ཐབས་དང༌། བྱིས་པ་ཉེར་སྤྱོད། སྐྱེས་སྐར་ཚེ་རྩིས་རྒྱག་རྒྱུ་སོགས་ཆབ་འབངས་ལ་སྨན་པའི་ལས་གཞི་མང་པོ་འགྲུབ་ཐུབ་པའི་ཁར་སྨན་རྩིས་ཁང་གི་ཆེ་མཐོང་དང་སྙན་གྲགས་ཀྱང་ཇེ་ཆེར་གྱུར་ཡོད་སྟབས་སྔར་ཡོད་དགོན་སྡེ་རྣམས་ཀྱི་སྟེང་ད་དུང་སླར་ཡང་གཞིས་དགོན་ཁག་ནས་སྨན་རྩིས་སློབ་གཉེར་བྱེད་མཁན་བསྡུ་དགོས་པའི་བཀའ་ལུང་ཕེབས་པ་ལྟར་བཀའ་ཤག་ནས་ཁུངས་སོ་སོར་བཀའ་རྒྱ་སྩལ། དེ་དུས་ཀྱི་དགོན་སྡེའི་གྲས་སུ་ལྷོ་ཁ་སྣེ་གདོང་རྫོང་རྩེ་ཚོགས་པ། བན་ཚང་དགོན། དར་རྒྱས་གླིང༌། འཕྱོངས་རྒྱས་རི་བོ་བདེ་ཆེན། འཕྱོས་ལམ་རིམ་དགོན། འཕྱོས་དཔལ་རི་དགོན། འཕྱོས་བཀྲ་ཤིས་བདེ་ཆེན། འཕྱོངས་རྒྱས་རི་བོ་ཆོས་གླིང༌། འོན་ཆོས་སྡིང་དགོན། གོང་དཀར་ཆོས་སྡེ། རྫིང་ཆེ་དགོན། གོང་དཀར་བཤད་སྒྲུབ་གླིང༌། གྲ་ནང་གདེངས་མགོ་ཆེ། གྲྭ་ཐང་དགོན། བདུན་ཕུད་ཆོས་འཁོར། སྐྱིད་གཤོངས་ར་སྨད། བྱམས་པ་གླིང༌། ཚོང་དུས་དགོན། ཨེ་ཆ་དཀར་ཆོས་སྡེ། ཆོས་འཁོར་རྒྱལ། དྭགས་པོ་བམ་རི་ཆོས་སྡེ། དྭགས་པོ་དགའ་ལྡན་རབ་རྒྱས། འབྲུག་གསང་སྔགས་ཆོས་གླིང༌། གཉལ་ཟངས་ཆེན་དགོན། ཀོང་པོ་བཀྲ་ཤིས་ཆོས་སྡེ། འབྲི་གུང་ཡང་རི་ཁ། འབྲི་གུང་མཐིལ། ཀ་ཚལ་དགོན། མལ་གྲོ་རིན་ཆེན་གླིང༌། ཐང་སྐྱ་དགོན། བདེ་ཆེན་གསང་སྔགས་ཁ་པ། ཡང་ཅན་དགོན། འཕན་པོ་ཎ་ལེན་དྲ། ཞ་སྟོད་དགོན། མཚུར་ཕུ། ཆུ་ཤུར་ཆོས་འཁོར་ཡངས་རྩེ། སྙེ་མོ་རྒྱས་བྱེད་དགོན། སྙེ་མོ་བྱེ་དཀར་ཆོས་སྡེ། གྲོ་མོ་དུང་དཀར་དགོན། བཀའ་རྒྱུད་དགོན། སྟོད་ཤེལ་དཀར་ཆོས་སྡེ་སོགས་ནས་བཀའ་རྒྱ་གཞིར་བཟུང་གིས་སྨན་རྩིས་སློབ་མ་བསྡུ་ལེན་བྱས་པ་གྲངས་དྲུག་ཅུ་ཙམ་བར་འཕེལ་རྒྱས་ལ་ཕྱིན་ཡོད། དེ་དུས་ཀྱི་སྨན་རྩིས་དགེ་རྒན་ནི། ལྷོ་ཁ་སྨིན་གྲོལ་གླིང་གི་སྨན་དགེ་ཐུབ་བསྟན་དཔལ་འབར་འཇམ་དཔལ། དོལ་གསུང་རབ་གླིང་གི་སྨན་དགེ་ཐུབ་བསྟན། ཡར་འབྲོག་བསམ་སྡིང་དགོན་གྱི་སྨན་དགེ་རྣམ་གྲོལ་ཆོས་དབང༌། སྙེ་མོ་རྒྱས་བྱེད་དགོན་གྱི་རྩིས་དགེ་བློ་བཟང་ཐབས་མཁས། རྡོ་བྲག་ཨེ་ཝམ་ལྕོག་སྒར་གྱི་རྩིས་དགེ་བྱམས་པ་འདི་ནི་ྋརྒྱལ་བ་སྐུ་ཕྲེང་བཅུ་གསུམ་པ་ཞལ་བཞུགས་དུས་སྨན་རྩིས་ཁང་ནས་རྟ་བཅོས་སྨན་པ་གཏོང་དགོས་པའི་བཀའ་ལྟར་ཆུ་ཤུར་ཆོས་འཁོར་ཡང་རྩེའི་རྩིས་པ་འཇམ་དཔལ་མཁྱེན་བརྩེ་དང་མཉམ་དུ་ནོར་གླིང་དུ་གཏོང་གནང་མཛད། བྱམས་པ་ལགས་རྟ་བཅོས་སྨན་པ་ནས་རིམ་གྱིས་ྋརྒྱལ་བའི་གསོལ་སྨན་འབུལ་མཁན་ཆགས་ཏེ་མཐར་ཆུ་བྱ་ལོར་ྋརྒྱལ་བ་སྐུ་ཕྲེང་བཅུ་གསུམ་པ་ཞིང་ལ་ཕེབས་དུས་གསོལ་སྨན་འབུལ་ཉེས་སྐོར་གྱིས་ཁྲིམས་གཅོད་ཕོག་ནས་དྭགས་པོར་རྒྱང་འབུད་ལ་ཕེབས་དགོས་བྱུང༌།ལགས་སོགས་ཀྱིས་གནང་ནས་སྨན་རྩིས་ཀྱི་བྱ་བ་མུ་མཐུད་ཡར་རྒྱས་བྱུང་ཡོད། དེའི་སྐབས་གྲ་བཞི་དངུལ་ཁང་བཙུགས་ཚར་བ་དང༌། གཞུང་ཕྱག་ནས་སྨན་རྒྱུའི་མ་རྩར་གསེར་དངུལ་གང་འཚམ་གསོལ་རས་བསྩལ་བ་དེའི་སྐྱེད་ཀས་སྨན་རིགས་མཁོ་སྒྲུབ་བྱེད་རྒྱུ་བྱུང་བར་བརྟེན་སྨན་གྱི་ཆ་རྐྱེན་སྔར་ལས་ཡག་ཏུ་སོང༌། འོན་ཀྱང་རྩ་ཆེའི་སྨན་རིགས་སོགས་བླུ་ཉོ་བྱེད་པར་མ་དངུལ་མ་འདང་བའི་དཀའ་ངལ་སྔར་བཞིན་གནས་རུང་མཁས་དབང་མཁྱེན་རབ་ནོར་བུ་མཆོག་གི་འགྲོ་དོན་འཕྲིན་ལས་ཧ་ཅང་རྒྱས་པ་དང༌། སྐྱེ་བོ་དྲག་ཞན་མེད་པ་དུ་མས་རང་རང་འཁོས་ཀར་གཟིགས་ནས་དད་འབུལ་ཞུ་མཁན་བྱུང་རིགས་མཐའ་དག་སྨན་རྒྱུ་ཉོ་བྱེད་ཁོ་ནར་བེད་སྤྱོད་མཛད་པའི་དབང་གིས་སྨན་སྦྱོར་ཚད་ལྡན་སྤུས་དག་བཟོ་ཐུབ་པ་བྱུང་སྟེ་སྨན་རྩིས་ཁང་གི་ནད་པ་དང༌། སྐོར་བསྐྱོད་སྨན་ ཆུ་སྤྲེལ་སྤྱི་ལོ་ ༡༩༣༢ལོར། མཁས་དབང་མཁྱེན་རབ་ནོར་བུ་གློ་བུར་དུ་རྩེ་འགགས་ལ་ཕེབས་དགོས་པའི་བརྡ་ཐོ་འབྱོར་བ་ལྟར་དེ་འཕྲལ་ཕེབས་དུས་ྋརྒྱལ་དབང་སྐུ་ཕྲེང་བཅུ་གསུམ་པ་ཆེན་པོའི་བཀའ་བསྒྱུར་ཕེབས་དོན། དེ་རིང་ནས་བཟུང་མཁྱེན་རབ་ནོར་བུས་བླ་སྨན་ཆུང་བའི་ལས་འགན་བཞེས་མི་དགོས་པའི་ཁྱབ་བསྒྲགས་གནང༌། དགོས་པ་རྒྱུ་མཚན་གང་ཡིན་སྐོར་ལ་སྐབས་དེར་མཁྱེན་རབ་ནོར་བུ་མཆོག་གིས་ཀྱང་སྔོན་དཔག་གནང་ཐུབ་མེད་ཀྱང༌། ཆུ་བྱ་སྤྱི་ལོ་ ༡༩༣༣ལོར་ྋརྒྱལ་དབང་མཆོག་དགོངས་པ་གཞན་དོན་དུ་ཕེབས་རྗེས་སྐུའི་གསོལ་སྨན་འབུལ་ཕྱོགས་སོགས་ལ་བསྙད་ནས་སྨན་པ་བྱམས་པ་ལགས་ཉེས་དོན་རྩད་གཅོད་ཀྱིས་ཁྲིམས་སར་ཐུག་པ་སོགས་བྱུང་ཡང༌། མཁྱེན་རབ་ནོར་བུ་མཆོག་རྒྱལ་བའི་བླ་སྨན་གྱི་ཐུགས་འགན་མེད་པ་དེས་ལབ་གླེང་གང་ཡང་མ་བྱུང་བ་དང༌། སྨན་རྩིས་ཁང་སྔར་བཞིན་ཡར་རྒྱས་བྱུང་བ་དེ་ནི་རྒྱལ་བ་སྐུ་ཕྲེང་བཅུ་གསུམ་པ་ཆེན་པོའི་མ་འོངས་སྔོན་གཟིགས་ཀྱིས་དགོངས་པ་རླབས་ཆེན་བཞེས་པར་གཞི་ནས་ཡིད་ཆེས་ངེས་རྙེད་ཀྱི་དད་པ་སྐྱེ་བའི་སྐོར་མཁྱེན་རབ་ནོར་བུ་མཆོག་གི་ཞལ་སྔ་ནས་ཡང་ཡང་གསུངས་པར་གྲགས།
ཤིང་ཁྱི་སྤྱི་ལོ་ ༡༩༣༤ལོར་རྭ་སྒྲེང་རྒྱལ་ཚབ་མཆོག་ཁྲིར་ཕེབས་པ་དང༌། སྲིད་བློན་གླང་མདུན་ཀུན་དགའ་དབང་ཕྱུག་གིས་ཕྱག་རོགས་གནང་བའི་སྐབས་སུ་ཡང་སྨན་རྩིས་ཁང་ལ་སྔར་མུས་ལྟར་གཟིགས་སྐྱོང་ཆེ་བ་མ་ཟད། རང་གཞུང་རྩེ་ཡིག་ཚང་ལ་བཀའ་ཕེབས་པ་ལྟར་མཁས་དབང་མཁྱེན་རབ་ནོར་བུ་མཆོག་ལ་མཁན་ཆུང་གི་གོ་གནས་སྩལ་བ་དང༌། སྐུ་མཆེད་ཐུབ་བསྟན་ལྷུན་གྲུབ་ལ་རྩེ་དྲུང་ལས་ཚན་གནས་ལྔ་བའི་ཐོབ་ཐང་སོགས་སྩལ།
ས་སྟགསྤྱི་ལོ་ ༡༩༣༨ལོར་སྨན་རྩིས་ཁང་མུ་མཐུད་ཡར་རྒྱས་ཡོང་བ་དང༌། ཆབ་འབངས་བདེ་རྩར་ཕན་ཐོགས་ཡོང་ཆེད་སྔར་ཡོད་དགོན་སྡེ་ཁག་ནས་སྨན་རྩིས་སློབ་ཕྲུག་གཏོང་སྲོལ་ཡོད་པ་དེའི་སྟེང་དམག་སྒར་ཁག་ནས་ན་གཞོན་དྲག་གྲས་བདམས་ཏེ་སྨན་རྩིས་ཁང་ལ་སློབ་གཉེར་བྱེད་པར་ཡོང་རྒྱུའི་སྐོར་ལ་བཀའ་ཤག་ནས་རྒྱལ་ཚབ་ར་སྒྲེང་རིན་པོ་ཆེར་སྙན་ཞུ་འབུལ་གནང་མཛད་པར་ཕྱག་རྟགས་ཕེབས། དེ་དུས་ཀ་དང་སྐུ་སྲུང་དམག་སྒར་དང༌། ཁ་དང་གྲ་བཞི་རྒྱ་སྦྱོང་དམག་སྒར། ག་དང་གཞིས་རྩེ་རྒྱ་སྦྱོང་དམག་སྒར། ང་དང་རྒྱལ་རྩེ་དམག་སྒར། ཅ་དང་དིང་རི་དམག་སྒར། ཆ་དང་མེ་སྒྱོགས་དམག་སྒར། ད་དུང་ཇ་དང༌། ཉ་དང༌། ཏ་དང༌། ཐ་དང༌། ད་དང་བཅས་ཀྱི་དམག་སྒར་བཅས་ནས་མང་བར་སྨན་རྩིས་སློབ་ཕྲུག་མི་གྲངས་བཞི་དང༌། ཉུང་བར་མི་གཉིས་སྨན་རྩིས་སློབ་གཉེར་བྱེད་པར་གཏོང་རྒྱུའི་འགོ་ཚུགས། སྐབས་དེར་དམག་སྒར་ཁག་གི་སློབ་ཕྲུག་ཚོར་བོད་དམག་སྤྱི་མཚུངས་ལྟར་ཟླ་རེ་དམག་ཕོགས་དང་། གླ་བདག་ནས་དབྱར་དགུན་གྱོན་དོད། ཡི་གེ་སྦྱང་རྒྱུའི་སྦྱང་ཤིང་བཅས་དམག་སྤྱི་ཁང་ནས་གནང་གི་ཡོད་ཀྱང༌། དགོན་སྡེ་ཁག་གི་སྨན་རྩིས་སློབ་གཉེར་བྱེད་མཁན་ལ་གཞིས་དགོན་གྱི་འགྱེད་ཕོགས་ཁོ་ན་ལས་གཞན་གྱི་ཐོབ་ཆ་མེད་པར་བརྟེན་ཁོང་ཚོའི་འཚོ་བར་དཀའ་ངལ་ཆེ་ཙམ་ཡོད་པ་ཐག་གཅོད་ཆེད་དུ། རྒྱལ་ཚབ་ར་སྒྲེང་རྒྱལ་ཐོག་སྐབས་གྲྭ་གཞོན་སློབ་ཕྲུག་རྣམས་ལ་དམག་མི་དཀྱུས་མའི་དམག་ཕོགས་ཟླ་རེ་འབྲུ་ཁལ་གཉིས་དང༌། རློན་དོད་དངུལ་སྲང་དོ་སྤྲོད་རྒྱུར་དམིགས་བསལ་གྱི་བདག་རྐྱེན་གསོལ་རས་སྩལ། དེ་ནས་བཟུང་གྲྭ་ཕོགས་ཀྱི་ཕོགས་འཛིན་བཀའ་ཤག་དང༌། དམག་མིའི་ཕོགས་འཛིན་དམག་སྤྱི་ཁང་ལ་ཞུ་རྒྱུ་མ་ཟད། སྨན་རྩིས་དགེ་རྒན་གཉིས་ལ་སྡིང་དཔོན་གྱི་ཕོགས་ཐོབ་འབྲུ་ཁལ་བཞི་དང་དམག་མི་གཉིས་ཀྱི་དམག་དོད་དངུལ་སྲང་བརྒྱད་ཅུ་ཐམ་པ་ལེན་རྒྱུའི་ཆོག་མཆན་གནང་བ་བཅས་ཀྱིས་དགེ་སློབ་ཚོའི་འཚོ་བ་ལྡབ་འགྱུར་གྱི་དྲག་ཏུ་ཕྱིན་པ་དང༌། ཐོས་བསམ་སློབ་གཉེར་བྱེད་རྒྱུར་བསྐུལ་མ་ངེས་ཅན་ཞིག་ཐེབས་བཅུག་པར་མ་ཟད། སྨན་རྩིས་ཁང་གི་ནུབ་ངོས་སུ་སློབ་ཁང་གསར་བཞེངས་དང༌། ལས་ཤག མཁས་དབང་མཁྱེན་རབ་ནོར་བུ་མཆོག་ལ་གཟིམ་ཤག་སོགས་ཨར་ལས་གསར་སྐྲུན་གྱི་ལས་སྒོ་རྒྱ་ཆེ་མཛད།
ཆུ་ལུག་སྤྱི་ལོ་ ༡༩༤༣ལོར། སྨན་རྩིས་ཁང་གི་ཐེངས་གསུམ་པའི་ཁྲོག་སྨན་སྨན་ངོ་ཉིན་བདུན་རིང་སྔར་སྲོལ་ལྟར་གཏོར་རྒྱག་གླིང་ཀར་སྒར་རྒྱག་ཐོག་སྨན་སྣ་ལྔ་བརྒྱ་བདུན་ཅུ་དོན་ལྔའི་ངོས་འཛིན་རྒྱས་བཤད་གངས་ལྗོངས་སྨན་པའི་གྲོང་ཁྱེར་ལྕགས་རི་འགྲོ་ཕན་རིག་བྱེད་གླིང་གི་འཁྲོག་སྨན་འཁྲུངས་དཔེ་བསྡུས་པ་ཡིད་བཞིན་འདོད་འཇོའི་བུམ་བཟང་གཞིར་བཟུང་མཛད་པ་དང༌། སྨན་དགེ་རྣམས་ཀྱིས་སྨན་སློབ་སོ་སོའི་སྦྱངས་འབྲས་ལ་གཞིགས་ནས་ཨང་རིམ་ལྟར་བྱ་དགའ་གསོལ་རས་སྩལ། དེ་སྐབས་སྨན་ངོ་ཨང་དང་པོ་མལ་གྲོ་རིན་ཆེན་གླིང་གི་སྨན་སློབ་ངག་དབང་དགེ་འདུན་དང༌། ཨང་གཉིས་པ་མཚོ་སྣ་དགོན་པ་རྩེའི་སྨན་སློབ་འཇམ་དབྱངས་བཀྲ་ཤིས། ཨང་གསུམ་པ་དྭགས་པོ་དགའ་ལྡན་རབ་རྒྱས་ཀྱི་སྨན་པ་ཚུལ་ཁྲིམས་བཅས་ལ་བང་རིམ་བཞིན་མཚན་གྲངས་གཟིགས་བཟོས་གསོལ་རས་སྩལ།
མེ་ཕག་སྤྱི་ལོ་ ༡༩༤༧ལོར་རྒྱལ་ཁབ་ཏུ་ནང་སྲིད་རྩོད་རྙོག་གི་དུས་ཟིང་ཡམ་ཡོམ་ཆེ་ཡང༌། སྟག་བྲག་རྒྱལ་ཚབ་རིན་པོ་ཆེ་ནས་སྨན་རྩིས་ཁང་ལ་སྔར་བཞིན་གཟིགས་བསྐྱངས་ཆེ་བའི་ཁར་མཁས་དབང་མཁྱེན་རབ་ནོར་བུའི་སྐུ་མཆེད་ཐུབ་བསྟན་ལྷུན་གྲུབ་མཆོག་ལ་མཁན་ཆུང་གི་གོ་གནས་སྩལ་ཏེ་ྋརྒྱལ་བ་སྐུ་ཕྲེང་བཅུ་བཞི་བ་དང༌། སྟག་བྲག་རྒྱལ་ཚབ་རྣམ་གཉིས་ཀྱི་སྐུའི་བླ་སྨན་གཅིག་ལྕོགས་བསྐོ་བཞག་གནང༌། དེ་དུས་རང་གཞུང་བཀའ་ཤག་བརྒྱུད་མདོ་དབུས་ཁམས་གསུམ་ནས་སློབ་ཕྲུག་བསྡུ་བཞེས་ཀྱི་གསལ་བསྒྲགས་གནང་བ་དང༌། དེའི་སྟེང་འབྲུག་དང༌། ལ་དྭགས་བཅས་པའི་སློབ་ཕྲུག་ཁྱོན་བསྡོམས་དགེ་སློབ་མི་གྲངས་བརྒྱད་ཅུ་ཙམ་ལ་འཕེལ་རྒྱས་ཕྱིན། དེ་སྔོན་ནས་དཀའ་ངལ་འཕྲད་བཞིན་པའི་སྨན་རྩིས་ཁང་གི་དགེ་སློབ་ཚོའི་མེ་ཤིང་གནད་དོན་ཐག་གཅོད་མ་བྱུང་བ་དེ་དག་བོད་དམག་བྱིངས་དང་འདྲ་མཚུངས་འདམ་ར་ནས་ལ་མག་རྒྱག་ཆོག་པའི་ཆོག་མཆན་དང༌། ཕྱོགས་མཚུངས་སློབ་ཕྲུག་ཚོའི་སློབ་གཉེར་ལ་ཤུགས་རྐྱེན་མི་ཡོང་བའི་ཆེད་དུ་བཀའ་ཤག་ནས་སོ་ནམ་ལས་ཁུངས་བརྒྱུད་སྟོད་ལུང་ཁུལ་ནས་སྨན་བརྫོགས་གླ་པ་མི་དྲུག་ཉར་འགུགས་གནང་ཆོག་པའི་ཆོག་མཆན་སྩལ་བ་སོགས་དམིགས་བསལ་ཆེ།
ལྕགས་སྟག་སྤྱི་ལོ་ ༡༩༥༠ལོར་ྋསྐྱབས་མགོན་ྋརྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུ་ཕྲེང་བཅུ་བཞི་བས་རྒྱལ་སྲིད་བཞེས་པ་དང༌། རང་གཞུང་བཀའ་ཤག་ནས་ཕྱག་རྟགས་ཕེབས་པ་ལྟར་སླར་ཡང་སྨན་རྩིས་ཁང་གསར་རྒྱག་རྒྱ་བསྐྱེད་གནང་སྟེ་སྒོ་ར་ཤར་ནུབ་དབྱེ་བ་མེད་པ་གཅིག་གྱུར་དང༌། མདུན་ལ་སློབ་ཕྲུག་གི་ལས་ཤག་ཁང་མིག་བཅུ་དྲུག་དང༌། སྒོ་ར་རྒྱབ་ཀྱི་ཐོག་ས་ཉིས་ཐོག་དབུས་སུ་ཚོམས་ཆེན་ཀ་བ་དྲུག དེའི་རྒྱབ་སྨན་སྦྱོར་ཁང་ཀ་བ་བཞི། ནུབ་ཏུ་སྨན་བཅོས་ཁང་ཀ་བ་གཉིས། ཤར་ཏུ་རྩིས་ཁང་ཀ་བ་གཉིས། མཁྱེན་རབ་ནོར་བུ་དང་ཐུབ་བསྟན་ལྷུན་གྲུབ་གཉིས་ཀྱི་གཟིམ་ཤག་ཀ་གཅིག་ལྕམ་གང་མ་རེ། དཔེ་མཛོད་ཁང་ཀ་བ་གཉིས་རེ་བཅས་དང༌། གཞན་ཡང་སྨན་དགེ་དང་རྩིས་དགེ་རྣམ་པའི་གཟིམ་ཤག སློབ་ཕྲུག་གི་སྡོད་ཤག དོས་ཁང༌། གསོལ་ཐབ། གཉེར་ཚང་སོགས་ལ་བསྡོམས་པས་རྒྱ་ཁྱོན་དེང་སང་ཡོད་མུས་ཀྱི་བོད་ལྗོངས་སྨན་རྩིས་ཁང་ཞེས་པའི་རྒྱ་ཁྱོན་ཙམ་དེ་བཞིན་གསར་བསྐྲུན་བྱུང༌།
མེ་སྤྲེལ་སྤྱི་ལོ་ ༡༩༥༧ལོའི་ལོ་མཇུག་ཏུ། མཁས་དབང་མཁྱེན་རབ་ནོར་བུ་མཆོག་ལ་ྋགོང་ས་ྋརྒྱལ་བའི་དབང་པོ་སྐུ་ཕྲེང་བཅུ་བཞི་བ་ཆེན་པོ་མཆོག་ནས་སྐུ་བཅར་མཁན་ཆེན་དར་ཧན་གྱི་གོ་གནས་སྩལ་ཞིང་དུས་ཡུན་རིང་པོ་མ་སོང་བར་སྤྱན་གཉིས་སྐྱ་འགྲིབ་ཀྱིས་མི་གསལ་བ་ལྟ་བུར་གྱུར་ནའང་སྨན་རྩིས་ཁང་གི་འཛིན་སྐྱོང་དང་འཆད་ཉན་གྱི་བྱ་བ་མུ་མཐུད་སྤེལ་བཞིན་ཡོད།
ས་ཕག་སྤྱི་ལོ་ ༡༩༥༩ལོར་རྒྱ་དམར་སྲིད་གཞུང་གིས་བོད་ཀྱི་སྲིད་དབང་ཡོངས་རྫོགས་བཙན་འཕྲོག་བྱས་པ་མ་ཟད། དམངས་གཙོ་བཅོས་བསྒྱུར་སོགས་མིང་སྙན་པོ་སྣ་ཚོགས་ལ་ཁ་གཡར་ནས་ྋརྒྱལ་དབང་ལྔ་བའི་སྐབས་ནས་བཙུགས་པའི་འཛིན་སྐྱོང་སྡེ་ཚན་ཡོད་ཚད་མེད་པར་བཟོས་པའི་དུས་མཚུངས་སུ། བོད་ཀྱི་སྨན་རྩིས་གཉིས་ཀྱི་རིག་གཞུང་རྒྱུད་འཛིན་པ་གསོ་སྐྱོང་བྱེད་སའི་ལྟེ་གནས་ཡིན་པའི་སྨན་རྩིས་ཁང་དེ་བཞིན་སྨན་ཁང་ཙམ་ལ་བསྒྱུར་བ་དང༌། ཆབས་ཅིག་ལྕགས་པོ་རི་དང་སྨན་རྩིས་ཁང་གཉིས་ཟླ་བསྒྲིལ་བཏང་སྟེ་མིང་ཙམ་ཡང་མ་བཞག་པར་ལྷ་ས་གྲོང་ཁྱེར་དམག་དོན་བཀག་སྡོམ་ཨུ་ཡོན་ལྷན་ཁང་གི་སྒོ་བསྟེན་སྨན་ཁང་ཨང་གཉིས་པ་ཞེས་བཏགས་ཏེ་མཁས་དབང་མཁྱེན་རབ་ནོར་བུ་མཆོག་ལ་དེའི་ཡོན་ཀྲང་འགན་འཛིན་ཞེས་པའི་མིང་ཙམ་ལས་བདག་དབང་ཡོད་ཚད་རྒྱ་དམར་དྲག་པོའི་སྲིད་གཞུང་གིས་བཟུང༌།
མཁས་དབང་མཁྱེན་རབ་ནོར་བུ་མཆོག་ནི་རབ་བྱུང་བཅོ་ལྔ་བའི་ཆུ་ལུག་སྤྱི་ལོ་ ༡༨༨༣ལོར་ལྷོ་ཁ་རྩེད་ཐང་དུ་སྐུ་འཁྲུངས་ཤིང༌། ཐོག་མར་རྩེད་ཐང་ལྔ་མཆོད་ཁང་གི་ཆོས་སྒོར་ཞུགས། དེ་ནས་ལྕགས་རི་རིག་བྱེད་གླིང་ལ་སྨན་གྲྭ་བསྡུ་རྒྱུ་རྩེ་ཡིག་ཚང་གིས་བཀའ་བརྒྱ་ཕེབས་པ་ལྟར་སློབ་ཞུགས་མཛད། བཀྲས་ཁང་སྤྱི་ཁྱབ་མཁན་པོ་སྐུའི་བླ་སྨན་བྱམས་པ་ཐུབ་དབང་མཆོག་དང་ཁུ་ནུ་བླ་མ་བསྟན་འཛིན་རྒྱལ་མཚན་སོགས་མཁས་དབང་བཅུ་ཕྲག་ལ་ཉེ་བ་སློབ་དཔོན་དུ་བསྟེན་ནས་སྒྲ་སྙན་སྨན་རྩིས་ཀྱིས་མཚོན་པའི་ཤེས་བྱའི་གནས་མཐའ་དག་ལ་སྦྱངས་བརྩོན་ལྷོད་མེད་བྱས་ཏེ་མཁས་པའི་གོ་འཕང་བརྙེས། དགུང་ལོ་ཉེར་དགུའི་ཐོག་འབྲས་སྤུངས་དགོན་པའི་སྨན་སྦྱིན་པའི་ཐུགས་འགན་བཞེས། མེ་འབྲུག་སྤྱི་ལོ་ ༡༩༡༦ལོར་ྋརྒྱལ་དབང་བཅུ་གསུམ་པའི་བཀའ་དགོངས་བཞིན་སྨན་རྩིས་ཁང་དང་ལྕགས་རི་རིག་བྱེད་གྲྭ་ཚང་གཉིས་ཀའི་སྤྱི་འདོམས་གཅིག་ལྕོགས་ཀྱི་ཐུགས་འགན་བཞེས། ས་རྟ་སྤྱི་ལོ་ ༡༩༡༨ལོར་སྐུ་བཅར་བླ་སྨན་ཆུང་བའི་ཐུགས་འགན་བཞེས། ཆུ་སྤྲེལ་སྤྱི་ལོ་ ༡༩༣༢ལོར་ྋགོང་ས་ྋསྐྱབས་མགོན་བཅུ་གསུམ་པ་ཆེན་པོ་མཆོག་ནས་བླ་སྨན་ཕྱིར་འཐེན་གནང་དགོས་པའི་བཀའ་རྒྱ་ཕེབས། མེ་བྱ་སྤྱི་ལོ་ ༡༩༥༧ལོར་གོང་ས་སྐུ་ཕྲེང་བཅུ་བཞི་བ་ཆེན་པོས་སྐུ་བཅར་མཁན་ཆེན་དར་ཧན་ཞེས་པའི་གོ་གནས་སྩལ། དགུང་ལོ་བརྒྱད་ཅུའི་བར་གཞན་དོན་གྱི་འཕྲིན་ལས་རྒྱ་ཆེར་བསྐྱངས་ཏེ་རབ་རྒྱལ་ཆུ་སྟག་སྤྱི་ལོ་ ༡༩༦༢ལོ་དབྱུག་ཟླའི་ཚེས་ཉེར་བརྒྱད་ལ་དགོངས་པ་ཆོས་དབྱིངས་སུ་བསྡུས།
ཡ་ང་སྙིང་རྗེ་བྲལ་བའི་རྒྱ་དམར་གྱི་དྲག་པོའི་འགལ་རྐྱེན་དུ་མ་ལ་བརྟེན་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་བ་ཆེན་པོ་མཆོག་དང༌། བོད་མི་ཁྲི་ཕྲག་ཁ་ཤས་བོད་བདེ་ལྡན་ཞིང་དུ་བཞུགས་མ་ཐུབ་པར་ཁྱིམ་མཚེས་ཡུལ་གྲུ་རྒྱ་གར་དང༌། འབྲུག འབྲས་ལྗོངས། བལ་ཡུལ་སོགས་སུ་བཙན་བྱོལ་དུ་ཕེབས་རྗེས་སུ། རྒྱ་དམར་སྲིད་གཞུང་ནས་ཡང་བསྐྱར་སྨན་རྩིས་ཁང་གི་རྗེས་ཤུལ་ཙམ་ཡང་ལྷག་མེད་བཟོ་བའི་ངན་ཇུས་བཏང་སྟེ། ལྕགས་བྱི་སྤྱི་ལོ་ ༡༩༦༠ ལོའི་ལོ་མཇུག་ཙམ་ལ། སྨན་རྩིས་ཁང་དུ་གྲོང་ཁྱེར་མི་དམངས་སྨན་ཁང་སྤོ་རྒྱུ་དང༌། དེའི་ཁོངས་སུ་བོད་སྨན་སྡེ་ཁག་གཅིག་འཛུགས་རྒྱུ། མཁས་དབང་མཁྱེན་རབ་ནོར་བུའི་བཞུགས་ཡུལ་གཞན་ལ་སྤོ་རྒྱུ་སོགས་བྱས་ཀྱང༌། སྐབས་དེར་ཁོ་ཚོས་ཁ་འཇམ་དམངས་གཙོ་བཅོས་བསྒྱུར་གྱི་སྲིན་ལག་གིས་མི་གསོད་ཁྲག་སྦྱོར་གྱི་འཁོར་ལོ་བསྐོར་བཞིན་ཡོད་སྟབས་ཉིན་རེར་ནད་པ་མི་གྲངས་བརྒྱ་དང་ལྔ་བཅུ་ནས་ཉིས་བརྒྱ་བར་འཕར་སྣོན་བྱུང་ཡོད་པའི་རྐྱེན་གྱིས་འགྱུར་ལྡོག་གཏོང་མ་ཐུབ་པར་ད་བར་མུ་མཐུད་འཛིན་སྐྱོང་བྱེད་དགོས་བྱུང་ཡོད་པ་བཅས་སོ།། །།
མཐའ་མའི་འདོན་ཐེངས་།: 12.02.2011 ཉིན། 8:29 AM<< སྔ་མ།


c: text/html

text:
གློག་ཀླད་སྤྱད་དེ་ངོ་དེབ་ཀྱི་བརྙན་པར་ཇི་ལྟར་ཕབས་ལེན་བྱེད་སྟངས་དེ་དེའི་སྔོན་གྱི་ཟིན་བྲིས་ཞིག་གི་ནང་བཀོད་ཟིན། གལ་ཏེ་ཁ་པར་དང་། ཊེ་བྷེ་ལེཊ་ ངོས་ནས་ངོ་དེབ་ཀྱི་བརྙན་པར་དེ་དག་ཇི་ལྟར་ཕབས་ལེན་བྱེད་དགོས་ཟེར་ན། དེ་ལ་ ཨན་ཌོའི་ ཨེཔྶ་ དམིགས་བསལ་དེ་འདྲ་བཀོལ་སྤྱོད་བྱེད་དེ་དོན་དག་སྒྲུབ་ཐུབ།
དེ་རིང་འདིར་ངོ་སྤྲོད་བྱེད་རྒྱུ་ནི། ཨན་ཌོའི་ཁ་པར་གྱི་ མཉེན་ཆས་ "Downloader for Facebook Videos" ཞེས་པ་དེ་ཡིན། མཉེན་ཆས་དེ་དཀའ་ཚིགས་གང་ཡང་མེད་པར་ངོ་དེབ་ཀྱི་བརྙན་པར་དེ་དག་ཕབས་ལེན་བྱེད་ཐུབ།
མཉེན་ཆས་ཕབས་ལེན་བྱེད་དགོས་ན། རང་ཉིད་ཀྱི་ཁ་པར་ངོས་ལས་ Google Playstore ནང་འགྲོ་དགོས་པ་དང་། དེ་ནས་འཚོལ་བཤེར་བྱེད་སའི་ནང་གོང་གི་དབྱིན་ཡིག་ Downloader for Facebook Videos དེ་བཀོད་ནས་འཚོལ་དགོས། དེར་ངོ་དེབ་ནས་བརྙན་པར་ཕབས་ལེན་བྱེད་ཆེད་ཀྱི་མཉེན་ཆས་མང་པོ་ཞིག་ཤར་ངེས། དེ་དག་གཤམ་གྱི་རི་མོ་ཅན་གྱི་མཉེན་ཆས་དེ་ཕབས་ལེན་དང་། ཁ་པར་ནང་སྒྲིག་འཇུག་བྱེད་དགོས།
སྒྲིག་འཇུག་བྱེད་ཚར་བ་དང་། དེ་ནས་ཁ་པར་ངོས་ནས་མཉེན་ཆས་དེ་ཁ་ཕྱེ་དགོས། ངོ་དེབ་ཀྱི་དེབ་སྐྱེལ་མིང་དང་། གསང་ཚིག་བཀོད་དགོས། མཉེན་ཆས་དེ་ལ་འདེམས་ག་ཁ་ཤས་ཞིག་ཡོད་ནི།
[ Your Videos ] ནི་སོ་སོ་དེ་སྔོན་རང་ཉིད་ཀྱི་ངོ་དེབ་ནང་སྤེལ་བའི་བརྙན་པར་དེ་དག་ལས་ཕབས་ལེན་བྱེད་རྒྱུ་ཡིན་ཟེར་བ་དང་།
[ Friends' ] ནི་ངོ་དེབ་ཀྱི་དྲ་གྲོགས་ཚོས་སྤེལ་བའི་བརྙན་པར་དེ་དག་ལས་ཕབས་ལེན་བྱེད་ཀྱི་ཡིན་ཟེར་བ།
[ Groups' ] དེ་ནི་ངོ་དེབ་ཀྱི་སྡེ་ཚན་ཁག་གི་ནང་སྤེལ་ཡོད་པའི་བརྙན་པར་དེ་དག་ལས་ཕབས་ལེན་བྱེད་རྒྱུ་ཡིན་ཟེར་བ།
[ Pages' ] དེ་ནི་ངོ་དེབ་ཀྱི་ངོ་ཤོག་ facebook page ནང་སྤེལ་ཡོད་པའི་བརྙན་པར་དེ་དག་ཕབས་ལེན་བྱེད་རྒྱུ་ཡིན་ཟེར་ལྟ་བུ་ཡིན།
དེ་བཞི་པོ་གང་རུང་ཞིག་འདེམས་ན་དེ་མ་ཐག་སྡེ་ཚན་སོ་སོའི་ནང་གི་བརྙན་པར་དེ་དག་མཐོང་ཐུབ་པ་དང་ཕབས་ལེན་ཡང་བྱེད་ཐུབ་བོ།
Downloader for Facebook Videos ཡིག་ཆ་ཆེ་ཆུང་ 1.68MB

robotstxt: allowed

filter: keep


text:
བོད་ཀྱི་བང་ཆེན་སྤྱིའི་འདོན་ཐེངས་ ༦༤༦ ཕྱི་ལོ་ ༢༠༡༧/༥ /༡༠
ཉེ་ཆར་རྒྱ་དམར་དྲག་པོའི་གཞུང་གིས་གཞུང་འབྲེལ་གྱི་བརྒྱུད་ལམ་ནས་གནས་ཚུལ་ཕྱིར་བསྒྲགས་བྱས་པའི་ནང་“རྒྱ་ནག་དམར་ཤོག་ཚོགས་པའི་ལས་བྱེད་ཁག་ཅིག་གིས། ཏཱ་ལའི་བླ་མ་སྐུ་ཕྲེང་བཅུ་བཞི་པའི་རུ་ཚོགས་ལ་ཞལ་འདེབས་སྤྲད་པ་དང་། གསང་བའི་ཚོགས་པ་ཁག་ཅིག་ནང་མཉམ་ཞུགས་བྱས་ཏེ། ཕྱི་ལ་གསང་བའི་གནས་ཚུལ་སྤྲད་འདུག”ཅེས་འཁོད་ཡོད་པ་རེད། གནད་དོན་དེའི་ཐོག་ལ་བསམ་བློ་བཏང་ན། དོན་དངོས་ཐོག་གནས་ཚུལ་དེ་ལྟ་བུ་ཞིག་ཡོད་མེད་གང་ལྟར་ཡང་། ད་ལན་རྒྱ་དམར་གཞུང་གིས་འཛམ་གླིང་གི་ཁྱོན་དུ་གནས་ཚུལ་དེ་ལྟ་བུ་ཞིག་ཕྱིར་བསྒྲགས་བྱས་པའི་གནས་སྟངས་འདིའི་ཐོག་ནས། དམའ་མཐའ་ས་ནས་རྒྱ་དམར་གཞུང་གི་ངོས་ནས་བོད་རིགས་དཀྱུས་མ་ཙམ་དུ་མ་ཟད། རྒྱ་དམར་གཞུང་གིས་གསོ་སྐྱོང་བྱས་ཤིང་། དམར་ཤོག་ཚོགས་པའི་ཚོགས་མི་ཡིན་པའི་བོད་མི་དག་གིས་ཀྱང་བཙན་བྱོལ་དུ་ཡོད་པའི་བོད་མིའི་སྒྲིག་འཛུགས་ལ་ཞལ་འདེབས་སྤྲད་པ་དང་། རྒྱ་ནག་དམར་ཤོག་ཚོགས་པའི་གསང་བའི་གནས་ཚུལ་སྤྲད་ཀྱི་ཡོད་པའི་དོགས་པ་ཡོད་པ་མངོན་གསལ་དུ་གྱུར་པ་རེད།
གནས་ཚུལ་འདིའི་ཐོག་ནས་རྒྱ་དམར་གཞུང་གིས་དུས་རྒྱུན་“ཏཱ་ལའི་རུ་ཚོགས་གྲོགས་མེད་ཁེར་རྐྱང་ཡིན་པ་”དང་། “བོད་ནང་དུ་གནམ་ས་བླ་འོག་བསྒྱུར་བ་ལྟ་བུ་ཡར་རྒྱས་སོང་ཡོད་པ་མ་ཟད། བོད་མི་རྣམས་རྒྱ་གཞུང་ལ་དགའ་ཞེན་གྱི་ཐོག་ནས་བདེ་སྐྱིད་ཀྱི་འཚོ་བ་རོལ་བཞིན་ཡོད་”ཅེས་སྒྲོག་བཞིན་པ་དེ་དག་དོན་དངོས་མིན་པ་ར་སྤྲོད་བྱས་པ་རེད། གོང་དུ་དྲངས་པའི་རྒྱ་གཞུང་གི་བརྗོད་ཚིག་དེ་དག་དོན་དངོས་ཡིན་ན། བོད་རིགས་མི་མང་དཀྱུས་མ་ཙམ་དུ་མ་ཟད། རྒྱ་གཞུང་གི་གསོ་སྐྱོང་བྱས་ཤིང་རྒྱ་གཞུང་གི་ཟླ་ཕོགས་ལེན་མཁན་གྱི་ལས་བྱེད་དག་གིས་ཀྱང་དོན་དུ་རྒྱ་གཞུང་ལ་ཡིད་ཆེས་བློ་གཏད་མ་བྱས་པར། ༧གོང་ས་༧སྐྱབས་མགོན་ཆེན་པོ་མཆོག་གིས་དབུ་ཁྲིད་པའི་བཙན་བྱོལ་བོད་པའི་སྤྱི་ཚོགས་ལ་ཡིད་ཆེས་བློ་གཏད་བྱས་ཡོད་ན། རྒྱ་དམར་དྲག་གཞུང་གི་ས་ནས་ཁེ་ཕན་ཆེན་པོ་གང་ཡང་མེད་པའི་མི་སེར་དཀྱུས་མ་དང་། རང་དབང་ཐོག་སློབ་སྦྱོང་གི་གོ་སྐབས་ཙམ་ཡང་མེད་པའི་གྲྭ་བཙུན་དག་ལ་མཚོན་ན་དེ་བས་ཀྱང་རྒྱ་གཞུང་ལ་ཡིད་ཆེས་བློ་གཏད་གཏན་ནས་མི་བྱེད་པ་ནི་གསལ་པོ་རེད།
“བུ་ཕ་ཡིས་མི་བསྟོད་དགྲ་ཡིས་བསྟོད། བུ་མོ་མ་ཡིས་མི་བསྟོད་གནས་ཀྱིས་བསྟོད་”ཟེར་བ་བཞིན། རྒྱ་གཞུང་གི་དུས་རྒྱུན་བྱེད་སྟངས་ཀྱི་ཐོག་ནས་བལྟས་ན་༧གོང་ས་མཆོག་གིས་དབུ་ཁྲིད་པའི་བོད་མིའི་སྒྲིག་འཛུགས་ལ་ནུས་པ་ཆེན་པོ་ཡོད་པ་དང་། བོད་ནང་དུ་ཤུགས་རྐྱེན་ཧ་ཅང་ཆེན་པོ་ཡོད་པ་ཞིག་ཏུ་ངོས་འཛིན་བྱེད་ཀྱི་ཡོད་པ་དུས་རྒྱུན་གྱི་བྱེད་སྟངས་ཐོག་ནས་རྟོགས་ཐུབ་པ་ཞིག་རེད། དཔེར་ན་བོད་ནང་ནས་༧གོང་ས་མཆོག་བོད་དུ་ཆིབས་བསྒྱུར་བསྐྱངས་དགོས་པ་དང་། བོད་ལ་རང་དབང་དང་རང་བཙན་དགོས་པ་སོགས་ཀྱི་ཆེད་དུ་རང་གི་ལུས་སྲོག་བློས་བཏང་ནས་རང་ལུས་མེར་སྲེག་གཏོང་མཁན་དག་ཀྱང་། ཡུལ་གྱར་སྤྱི་ཚོགས་ནས་སྐུལ་སློང་དང་འཆར་གཞི་ལྡན་པའི་ཐོག་ནས་གོ་སྒྲིག་བྱས་པ་རེད་ཅེས་འཛེམས་ཟོན་མེད་པར་ཡང་ཡང་བརྗོད་ཡོད། གནད་དོན་དེའི་ཐད་བོད་མིའི་སྒྲིག་འཛུགས་ནས་དེ་ལྟར་མ་ཡིན་པའི་ལན་འདེབས་གང་མང་བྱས་སོང་བ་དང་། ཨུ་ཚུགས་མཐར་སྐྱེལ་གྱིས་དེ་ལྟར་གཏན་ནས་མ་ཡིན་པའི་དོན་དངོས་དག་སེལ་བྱེད་ཐབས་གང་ཡོང་བྱས་ཡོད་པ་རེད།
དངོས་ཡོད་གནས་ཚུལ་གྱི་ཐོག་ནས་བཤད་ན་བོད་ནང་ནས་རང་ལུས་མེར་སྲེག་བཏང་བའི་རྒྱལ་གཅེས་དཔའ་བོ་དཔའ་མོ་དེ་དག་གིས་རྒྱལ་ཁབ་དང་མི་རིགས་ཀྱི་ཆེད་དུ་རང་སྲོག་བློས་བཏང་བ་དེ་དག བོད་མིའི་སྒྲིག་འཛུགས་དང་། བཙན་བྱོལ་དུ་ཡོད་པའི་ཚོགས་པ་ཁག་དང་བོད་མི་སྒེར་བཅས་ཀྱིས་བཀོད་སྒྲིག་བྱས་ནས་བྱུང་བ་ཞིག་ཡིན་ན། བཙན་བྱོལ་སྤྱི་ཚོགས་སྤོབས་པ་སྐྱེ་དགོས་པ་ཞིག་ལས་དེ་ལྟར་མ་ཡིན་པའི་དག་སེལ་བྱེད་དགོས་པ་ཞིག་གཏན་ནས་མིན། བོད་ནང་དུ་ཡོད་པའི་བོད་མི་དག་བོད་མིའི་སྒྲིག་འཛུགས་དང་བོད་མི་དག་གིས་འཆི་དགོས་ཞེས་ལབ་ཀྱང་འཆི་བ་ལ་ཐེ་ཚོམ་གཏན་ནས་མེད་པ་ཞིག་ཏུ་གྱུར་ཡོད་ན། སྔ་རྗེས་ཙམ་མ་གཏོགས་བོད་རྒྱ་འོག་ཏུ་གཏན་ནས་སྡོད་མི་སྲིད་པ་རེད། དོན་དམ་པར་བཙན་བྱོལ་སྤྱི་ཚོགས་ལ་དེ་ལྟ་བུའི་ནུས་པ་ཞིག་མེད་པ་དེ་ཕལ་ཆེར་གསལ་པོ་ཡིན་པ་མ་ཟད། འཛམ་བུའི་གླིང་འདིར་ང་གསོན་དགོས་ལ་ཁྱོད་འཆི་དགོས་ཞེས་བརྗོད་ན་རྒྱུ་མཚན་མེད་པར་ཉན་མཁན་ཞིག་ཧ་ཅང་དཀོན་པ་ལས་ཀྱང་དཀོན་པོར་གྱུར་ཡོད་པ་སུས་ཀྱང་ཤེས་རྟོགས་ཐུབ་པ་ཞིག་རེད།
སྤྱིར་བོད་པའི་སྲོལ་རྒྱུན་ནང་“དགྲ་བརྙས་ན་རང་ཕོངས། ཆུ་བརྙས་ན་ལྷམ་ཕོངས་”ཞེས་པ་ལྟར་དགྲ་ལ་སྣང་ཆུང་དང་བརྙས་བཅོས་བྱེད་མི་རུང་བ་འདི་ཉིད་སྲོལ་རྒྱུན་གྱི་ཐབས་བྱུས་གལ་ཆེན་ཞིག་ཡིན་མོད། རྒྱ་གཞུང་གིས་སྔ་ཕྱི་བར་གསུམ་དུ་བཙན་བྱོལ་སྤྱི་ཚོགས་ལ་བལྟ་སྟངས་དང་ངོས་འཛིན་བྱེད་སྟངས་ཀྱི་ཐོག་ནས་བཤད་ན། བོད་ནང་དུ་ནུས་ཤུགས་ཧ་ཅང་ཆེན་པོ་ཡོད་པ་ཞིག་ཏུ་ངོས་འཛིན་བྱས་ཡོད་ལ། བཙན་བྱོལ་སྤྱི་ཚོགས་ནས་བོད་ནང་གི་བོད་མི་དག་འཆི་དགོས་ཞེས་བརྗོད་ན་འཆི་ཐུབ་པ་དང་། དམར་ཤོག་ཚོགས་པའི་ཚོགས་མི་ཡིན་ཡང་བཙན་བྱོལ་དུ་ཡོད་པའི་བོད་གཞུང་ངམ་བོད་མིའི་སྒྲིག་འཛུགས་ལ་དཔལ་འབྱོར་གྱི་ཞལ་འདེབས་འབུལ་བ་མ་ཟད། ཆབ་སྲིད་ཀྱི་གལ་གནད་ཡོད་པའི་གསང་གནས་སྤྲོད་ཀྱི་ཡོད་ཚུལ་ཕྱིར་བསྒྲགས་བྱས་པ་ནི། བོད་དོན་འཐབ་རྩོད་ཀྱི་གྲུབ་འབྲས་ཐོག་ནས་མཐོ་རླབས་ཆེན་པོ་ཞིག་ཏུ་སོན་ཡོད་པར་ངོས་འཛིན་བྱེད་ཆོག་ལ། དེ་ལུགས་ཀྱིས་བཙན་བྱོལ་བོད་པའི་སྤྱི་ཚོགས་ནས་ཀྱང་སེམས་ཤུགས་ཆག་མི་རུང་བར་དགྲ་རྒོལ་གྱི་འཆར་གཞི་བང་སྒྲིག་དགོས་པ་ཧ་ཅང་གལ་ཆེ་སྙམ།།


text:
༄༅། །རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་ས་ཡོངས་ཀྱི་བརྒྱ་ཆ་ལྔ་བཅུ་ཙམ་ལ་བོད་རང་སྐྱོང་ལྗོངས་ཞེས་ཕྱི་ལོ་ ༡༩༦༥ ལོར་གསར་བཙུགས་བྱས་ཤིང། དེ་ནི་རྒྱ་གཞུང་གི་དབང་འཛིན་འོག་གི་རང་སྐྱོང་ལྗོངས་ལྔ་པའམ་གསར་ཤོས་དེ་ཆགས་ཡོད། འདས་པའི་ལོ་ལྔ་བཅུ་ཧྲིལ་པོའི་ནང་བོད་རང་སྐྱོང་ལྗོངས་སུ་བོད་ཀྱི་སྐད་ཡིག་སྲིད་བྱུས་གཏན་འབེབས་དང་ལག་བསྟར་འདྲ་མིན་བྱས་ཡོད། ཐོག་མའི་དུས་སུ་བོད་ཀྱི་སྐད་ཡིག་རྩ་མེད་གཏོང་བའི་སྲིད་བྱུས་ལག་བསྟར་བྱས་ཡོད་པ་དང། དེ་ནས་ཅུང་གུ་ཡངས་ཀྱི་སྲིད་བྱུས་ལ་བརྟེན་ནས་བོད་སྐད་ཡིག་གི་གནས་སྟངས་རིམ་བཞིན་ཡར་རྒྱས་ཕྲན་བུ་ཕྱིན་ཡོད། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཁྲིམས་ལུགས་ཁག་གི་ནང་སྐད་ཡིག་ཡོངས་རྫོགས་ལ་ཐོབ་ཐང་དང་རང་དབང་ཚད་ལྡན་ཡོད་ཅིང་དཔོན་ རིགས་ཚོས་ཀྱང་མི་རིགས་ཚང་མར་སོ་སོའི་སྐད་ཡིག་དང་རིག་གཞུང་སྲུང་སྐྱོབ་གོང་འཕེལ་གཏོང་རྒྱུར་རྩ་ཁྲིམས་ཀྱི་ཐོབ་ཐང་དང་རང་དབང་ཆ་ཚང་གནང་ཡོད་ཅེས་དྲིལ་བསྒྲགས་བྱེད་ཀྱི་ཡོད་མོད། དོན་དངོས་ཐོག་“ཁ་བཤད་ཆུ་ཡི་ལྦུ་བ། །ལག་ལེན་གསེར་གྱི་ཐིགས་པ།།”ཞེས་པ་ལྟར་ཁྲིམས་ལུགས་ནང་གསལ་བ་དེ་དག་ལག་བསྟར་མེད་པའི་རྐྱེན་གྱིས་གྲངས་ཉུང་མི་རིགས་ཚོའི་སྐད་ཡིག་དང་རིག་གཞུང་ལ་སྣང་ཆུང་གིས་བེད་མེད་ཟོག་རོ་ལྟ་བུར་འགྱུར་ཏུ་བཅུག་པ་ནི་མིག་མཐོང་ལག་ཟིན་རེད། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཁྲིམས་ཡིག་ཁག་གཙོས་པའི་ཁྲིམས་དང་སྲིད་བྱུས་ཐོག་སྟོན་པའི་མཁས་དབང་རྣམ་པའི་དགོངས་འཆར་ཁག་གཞི་ལ་བཞག་ནས་ད་རེས་རྩོམ་ཡིག་འདིའི་ནང་བོད་རང་སྐྱོང་ལྗོངས་སུ་བོད་ཀྱི་སྐད་ཡིག་སྲིད་བྱུས་གཏན་འབེབས་དང་ལག་བསྟར་ཇི་འདྲ་ཡོད་མེད་སྐོར་ལོ་མཚམས་གསུམ་ལ་བཅད་ནས་གླེང་གི་ཡིན།[PDF]
བོད་རང་སྐྱོང་ལྗོངས་ཀྱི་བོད་ཀྱི་སྐད་ཡིག་ སྲིད་བྱུས་དང་ལག་བསྟར།
August 17, 2016 By Tenzin Pema


text:
རྒྱལ་ཁབ་རིག་དངོས་ཅུས་ཀྱིས་མཛུབ་སྟོན་གནང་ཞིང་། ཀྲུང་གོའི་གནའ་ཤུལ་སྲུང་སྐྱོང་མཐུན་ཚོགས་སོགས་ལས་ཁུངས་ཀྱིས་གཙོ་སྒྲུབ་གནང་བའི་སྐབས་དང་པོའི“རྒྱལ་ཡོངས་ཀྱི་རིག་དངོས་སྲུང་སྐྱོང་ལས་གཞི་གལ་ཆེན་བཅུའི”དཔྱད་འདེམས་གྲུབ་འབྲས་ཚེས ༥ ཉིན་པེ་ཅིན་ནས་སྤྱི་བསྒྲགས་བྱས། ཆའེ་ཧྥུ་ཡི་ཁུང་ཙིའི་ལྷ་ཁང་གི་འཛུགས་སྐྲུན་དང་། བོད་ལྗོངས་བཀྲ་ཤིས་ལྷུན་པོ་དགོན། ཀན་སུའུ་ཡི་ཏུན་ཧུང་བྲག་ཕུག་སོགས་ལས་གཞི་དེའི་ཁྲོད་དུ་བདམས་ཡོད་པ་རེད།
“རྒྱལ་ཡོངས་ཀྱི་རིག་དངོས་སྲུང་སྐྱོང་ལས་གཞི་གལ་ཆེན་བཅུ”ནི་ཧྲན་ཞི་ཀའོ་ཕེན་གྲོང་ཁྱེར་ཨར་ལང་ལྷ་ཁང་སྲུང་སྐྱོང་ཞིག་གསོའི་ལས་གཞི་དང་། ལའེ་ཉིན་པེ་ཀྲིན་ལྷ་ཁང་གི་འཛུགས་སྐྲུན་ཞིག་གསོ་ལས་གཞི། ཧྲང་ཧའེ་གྲོང་ཁྱེར་པེ་ཅིན་ཤར་ལམ་གྱི་ཨང་རྟགས ༢ པའི་ཁང་མིག་ཞིག་གསོ་ལས་གཞི། ཧྥུ་ཅན་ཆོན་ཀྲོའུ་ཐེན་ཧུའུ་ཕོ་བྲང་ཞིག་གསོ་ལས་གཞི། ཧྲན་ཏུང་ཆའེ་ཧྥུ་ཉི་རི་བོའི་ཁུང་ཙིའི་ལྷ་ཁང་གི་འཛུགས་སྐྲུན་ཞིག་གསོ་སྲུང་སྐྱོང་ལས་གཞི། ཀང་ཏུང་ཧྥུ་ཧྲན་མེས་པོའི་ལྷ་ཁང་ཞིག་གསོ་ལས་གཞི། བོད་ལྗོངས་ཀྱི་བཀྲ་ཤིས་ལྷུན་པོ་དགོན་སྲུང་སྐྱོང་ཞིག་གསོའི་ལས་གཞི། ཧྲན་ཞི་ཙི་དབྱང་པེ་ཡི་ཞིང་ཆེན་ལྔའི་ཚོགས་ཁང་གི་ལྡེབས་རིས་སྲུང་སྐྱོང་ཞིག་གསོའི་ལས་གཞི། ཀན་སུའུ་ཡི་ཏུན་ཧུང་བྲག་ཕུག་སྲུང་སྐྱོང་བཀོལ་སྤྱོད་ལས་གཞི་དང་བྲག་ཕུག་སྲ་བརྟན་བཟོ་བའི་ལས་གཞི། ཤིན་ཅང་པའེ་ཙི་ཁུ་ལི་ཁོ་ཧྲི་སྲུང་སྐྱོང་དུས་རིམ་གཉིས་པའི་ལས་གཞི་བཅས་འདུས་ཡོད་པ་རེད།
རྒྱལ་ཁབ་རིག་དངོས་སྲུང་སྐྱོང་ཅུས་ཀྱི་ཅུས་ཀྲང་གཞོན་པ། ཀྲུང་གོའི་གནའ་ཤུལ་སྲུང་སྐྱོང་མཐུན་ཚོགས་ཀྱི་ལས་འཛིན་ཀྲང་ཐུང་མིང་ཁང་གིས་དཔྱད་འདེམས་ཚོགས་འདུའི་ཐོག་ཏུ་བཤད་རྒྱུར། ལས་གཞི་གལ་ཆེན་བཅུ་དཔྱད་འདེམས་བྱེད་པའི་དམིགས་ཡུལ་གཙོ་བོ་ནི། རིག་དངོས་སྲུང་སྐྱོང་ལས་གཞིའི་སྤུས་ཚད་ཀྱི་དཔེ་སྟོན་དང་ཡང་དག་པའི་སྲུང་སྐྱོང་འདུ་ཤེས་ཀྱི་མཚོན་རྟགས་འཛུགས་པ་དང་། སྔར་ལས་ལྷག་པར་རིག་དངོས་སྲུང་སྐྱོང་ལས་གཞི་ལག་བསྟར་ཚད་ལྡན་དང་མཛུབ་སྟོན་བྱེད་པ་མ་ཟད། ཆེད་མཁས་པས་དཔྱད་འདེམས་བྱེད་པའི་བརྒྱུད་རིམ་ཁྲོད་དུ་ཉམས་མྱོང་ཕྱོགས་བསྡོམས་དང་སྤེལ་རེས་མཉམ་ལས་ཇེ་དྲག་གཏོང་བ། ལས་རིགས་བདེ་བླག་ངང་འཕེལ་རྒྱས་སྐུལ་འདེད་གཏོང་བ། སྔར་ལས་མི་མང་པོས་རིག་དངོས་སྲུང་སྐྱོང་ལས་དོན་ཐད་ལ་དོ་སྣང་དང་རྒྱབ་སྐྱོར་བྱེད་པར་ཡིད་འགུག་བྱེད་ཆེད་ཡིན་པ་རེད།
རྒྱུས་ལོན་བྱུང་བ་ལྟར་ན། ༢༠༡༡ ལོར་སྤེལ་བའི་རྒྱལ་ཡོངས་ཀྱི་རིག་དངོས་སྤྱི་ཁྱབ་ཞིབ་བཤེར་ཐེངས་གསུམ་པའི་གཞི་གྲངས་ལ་གཞིགས་ན། དེའི་ཁྲོད་དུ་རྒྱལ་ཡོངས་ཀྱི་རིག་དངོས་སྲུང་སྐྱོང་ལས་ཁུངས་གཙོ་བོ ༤༢༩༦ ཡོད་པ་རེད། རིག་དངོས་སྲུང་སྐྱོང་ལས་ཁུངས་རིམ་པ་སོ་སོའི་མྱུར་སྐྱོབ་ཞིག་གསོ་དང་སྲུང་སྐྱོང་བཀོལ་སྤྱོད་ཇེ་དྲག་གཏོང་བ་ནི། རིག་དངོས་ལས་དོན་གྱི་ནང་དོན་གཙོ་བོ་ཞིག་ཡིན་ལ། རྒྱལ་ཁབ་ཀྱི་ཤུལ་བཞག་རིག་གནས་ལས་རིགས་ཀྱི་སྤྱིའི་ནུས་ཚད་དང་ལག་རྩལ་ཆུ་ཚད་ཚོད་ལེན་བྱེད་པའི་མཚོན་རྟགས་གལ་ཆེན་ཞིག་ཅིང་ཡིན་པ་རེད།
ཁ་བྱང་ཕྱི་མོ། བཀྲ་ཤིས་ལྷུན་པོ་སོགས་སྐབས་དང་པོའི“རྒྱལ་ཡོངས་ཀྱི་རིག་དངོས་སྲུང་སྐྱོང་གལ་ཆེན་བཅུའི”ཁྲོད་དུ་བདམས།
(རྩོམ་འགན་པ། ལྷ་དབང)


text:
གཅིག ཁོང་གི་ངོ་སྤྲོད་མདོར་བསྡུས།
རེབ་གོང་རྡོ་རྗེ་མཁར་ནི་བོད་རབ་བྱུང་བཅུ་དྲུག་པའི་ས་ཁྱི་སྤྱི་ལོ༡༩༥༨ལོའི་ཟླ༦ཚེས༡༥ཉིན་རེབ་གོང་རིག་པ་འབྱུང་བའི་གྲོང་ཁྱེར་གྱི་ཁོངས་སུ་ཡོད་པའི་འཇམ་ཕ་བརྒྱ་བུ་སྟོང་དུ་གྲགས་པའི་གྲོང་དུ་སྐྱེས་ཤིང་།བོད་རབ་བྱུང་བཅུ་དྲུག་པའི་ལྕགས་བྱི་སྤྱི་ལོ༡༩༦༠ལོར་ཕྱི་ནང་གི་རྐྱེན་གང་རུང་ཞིག་ལ་བརྟེན་ནས་ནགས་ཀྱའི་ཕུ་བོའི་སར་ཕྱིན་པ་དང་།བོད་རབ་བྱུང་བཅུ་དྲུག་པའི་མེ་ལུག་སྤྱི་ལོ༡༩༦༧ལོར་ཁྱུང་བོའི་སློབ་ཆུང་དུ་ཕྱིན་ནས་གསལ་བྱེད་སུམ་ཅུའི་ཀློག་དང་བཅས་པར་སློབ་གཉེར་བགྱིས།བོད་རབ་བྱུང་བཅུ་དྲུག་པའི་ས་བ་སྤྱི་ལོ་༡༩༦༩ལོར་སློབ་གྲྭར་འགྲོ་མཚམས་བཞག་ནས་ཁ་གྱའི་གྲོང་གི་མ་ཡར་གྱི་ཁྱིམ་དུ་ཕྱིན་ཏེ་ལོ་གཅིག་གི་དུས་ཚིགས་བཞི་བོར་ཕྱུགས་འཚོ་སྐྱོང་བྱེད་བཞིན་དུ་བསྡད།བོད་རབ་བྱུང་བཅུ་དྲུག་པའི་ལྕགས་ཕག་སྤྱི་ལོ་༡༩༧༡ལོར་རང་ཉིད་སློབ་གྲྭར་མ་སོང་བར་ཕྱུགས་འཚོ་བཞིན་དུ་བསྡད་ན་ཕན་པ་མེད་སེམས་ནས་སླར་ཡང་ཕུ་བོའི་སར་འོང་།ལོ་དེར་སྨད་པའི་སློབ་འབྲིང་དུ་ཞུགས་ནས་ལོ་རིམ་བཞི་པའི་སྐད་ཡིག་དང་རྩིས་རིག་དག་ལ་རིས་སུ་མ་ཆད་པར་སློབ་གཉེར་བགྱིས།བོད་རབ་བྱུང་བཅུ་དྲུག་པའི་ཆུ་གླང་སྤྱི་ལོ༡༩༧༣ལོར་རྨ་ལྷོ་མི་རིགས་དགེ་ཐོན་སློབ་གྲྭར་ཞུགས་ནས་སུམ་རྟགས་དག་གསུམ་ལ་སྦྱངས།བོད་རབ་བྱུང་བཅུ་དྲུག་པའི་ཤིང་ཡོས་སྤྱི་ལོ༡༩༧༥ལོར་སློབ་མཐར་ཕྱིན་ནས་རྩེ་ཁོག་རྫོང་བོན་བརྒྱ་ཤང་གི་དར་དམར་རུ་ཁག་གི་སློབ་གྲྭའི་གཞུང་སྒྲུབ་དགེ་རྒན་བྱེད་པར་ཕྱིན།བོད་རབ་བྱུང་བཅུ་དྲུག་པའི་མེ་སྦྲུལ་སྤྱི་ལོ༡༩༧༧ལོར་རྩེ་ཁོག་རྫོང་དམངས་སྲིད་ཁང་དུ་ལས་གནས་སྤོས།བོད་རབ་བྱུང་བཅུ་དྲུག་པའི་ས་རྟ་སྤྱི་ལོ༡༩༧༨ལོར་རྨ་ལྷོ་ཁུལ་ལྔ་བདུན་ལས་བྱེད་སློབ་གྲྭར་ཆབ་སྲིད་ཀྱི་གཞུང་ལུགས་སློབ་པར་ཕྱིན།བོད་རབ་བྱུང་བཅུ་དྲུག་པའི་ས་ལུག་སྤྱི་ལོ༡༩༧༩ལོར་ནུབ་བྱང་མི་རིགས་སློབ་གྲྭ་ཆེན་མོར་ཞུགས་ཏེ་མདོ་སྨད་ཀྱི་མཁས་པ་ཆེན་པོ་སྟེ།དོན་གྱི་སླད་དུ་མཚན་ནས་སྨོས་ན་ཚེ་ཏན་ཞབས་དྲུང་རྗེ་བཙུན་འཇིགས་མེད་རིགས་པའི་བློ་གྲོས་ཀྱི་ཞབས་ལ་གཏུགས་ཏེ་སྙན་ངག་གི་གཞུང་དང་།བོད་ཀྱི་ལོ་རྒྱུས་ཆོས་འབྱུང་།ཆོས་ལུགས་ཀྱི་གཞུང་བཅས་ལ་སློབ་གཉེར་བགྱིས་པའི་ཁར། རྒྱ་ཡིག་གི་ཆབ་སྲིད་དཔལ་འབྱོར་རིག་པ་དང་། མཚན་ཉིད་རིག་པ། བརྡ་སྤྲོད་རིག་པ། སློབ་གསོའི་རིག་པ། རྩོམ་རིག་གི་གཞུང་། རྒྱའི་གནའ་རབས་དང་དེང་རབས་ཀྱི་བརྡ་སྤྲོད་རིག་པ་བཅས་ལ་སློབ་གཉེར་དཔྱིས་ཕྱིན་པ་བགྱིས།བོད་རབ་བྱུང་བཅུ་དྲུག་པའི་ཆུ་ཕག་སྤྱི་ལོ༡༩༨༣ལོར་སློབ་མཐར་ཕྱིན་རྗེས་ཀྲུང་དབྱང་མི་རིགས་ཡིག་བསྒྱུར་ཁང་དུ་ཕྱིན་ནས་རྒྱ་ཡིག་རྣམས་བོད་གངས་ཅན་པའི་བརྡའི་ལམ་དུ་བསྒྱུར་བར་གཞོལ།བོད་རབ་བྱུང་བཅུ་དྲུག་པའི་ཤིང་གླང་སྤྱི་ལོ༡༩༨༥ལོར་ནུབ་བྱང་མི་རིགས་སློབ་ཆེན་དུ་ཕྱིན་ནས་ཞིབ་འཇུག་སློབ་མའི་འཛིན་གྲྭར་ཞུགས་ཏེ་སྒྲ་རིག་པ་དང་། སྐར་རྩིས། ཚད་མ། སྙན་ངག བོད་ཀྱི་ལོ་རྒྱུས། ཕར་ཕྱིན་སོགས་ལ་སྦྱངས་ཤིང་། སྐབས་དེར་ཚད་མ་རིག་པ་ལ་ངེས་ཤེས་གསལ་པོ་ཞིག་འདྲོངས་དགོས་སྙམ་ནས་བླ་བྲང་དགོན་པའི་ཚད་མར་རབ་ཏུ་མཁས་པའི་གྲགས་པ་དབྱར་གྱི་འབྲུག་སྒྲ་ལྟར་ལྡིར་བའི་ཨ་ཁུ་སངས་རྒྱས་དོན་གྲུབ་མཆོག་གི་ཞབས་ལ་གཏུགས་ཏེ་བསྡུས་ཆུང་དང་། བསྡུས་འབྲིང། བསྡུས་ཆེན་བཅས་ཀྱི་གཞུང་ལ་སློབ་གཉེར་ལེགས་པར་བགྱིས།བོད་རབ་བྱུང་བཅུ་བདུན་པའི་ས་འབྲུག་སྤྱི་ལོ༡༩༨༨ལོར་རྩོམ་རིག་གི་ཧྲོ་ཧྲི་ཞེས་པའི་མིང་བཏགས་ཐོབ་ནས་སློབ་མཐར་ཕྱིན་རྗེས་ཀྲུང་དབྱང་མི་རིགས་སློབ་གླིང་གི་བོད་རིག་པའི་ཞིབ་འཇུག་ཁང་དུ་ཕྱིན་ཏེ་བོད་ཀྱི་ལོ་རྒྱུས་དང་། རྩོམ་རིག ཚད་མ། ཆོས་ལུགས་སོགས་ལ་ཞིབ་འཇུག་བགྱིས། བོད་རབ་བྱུང་བཅུ་བདུན་པའི་ས་སྦྲུལ་སྤྱི་ལོ༡༩༨༩ལོའི་ཟླ་བཅུ་གཉིས་པའི་ནང་དུ་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་གྱི་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་སུ་ཕྱིན་ནས་《ཟླ་ཟེར》དུས་དེབ་ཀྱི་གཙོ་སྒྲིག་པ་གཞོན་པའི་འགན་འཁུར་ཞིང་། ཕྱིས་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་གྱི་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་གཞོན་པའི་འགན་འཁུར་བ་དང་། དེ་དུས་ཡུལ་དེ་གའི་ཆོས་རྫོང་ལ་མགོའི་བཙུན་མའི་དགོན་པར་བཞུགས་པའི་བཤད་སྒྲུབ་གཉིས་ལ་མཁས་པའི་གྲུབ་ཆེན་ཨ་ཁུ་སྦྱིན་པའི་ཞབས་ལ་གཏུགས་ཏེ་ཀུན་བཟང་བླ་མའི་ཞལ་ལུང་དང་རྫོགས་ཆེན་སྙིང་ཏིག་གི་གཞུང་བཅས་ལ་སློབ་གཉེར་བགྱིས།བོད་རབ་བྱུང་བཅུ་བདུན་པའི་ཆུ་སྤྲེལ་སྤྱི་ལོ་༡༩༩༢ལོར་སླར་ཡང་པེ་ཅིང་གི་ཀྲུང་གོའི་མི་རིགས་སྐད་ཡིག་ཡིག་བསྒྱུར་ལྟེ་གནས་སུ་ལས་གནས་སྤོས་ཏེ་ཏང་དང་རྒྱལ་ཁབ་ཀྱི་དབུ་ཁྲིད་པ་མའོ་ཙེ་ཏུང་དང་།ལིག་ཧྲའོ་ཆི། ཀྲོའུ་ཨེན་ལེན། ཀྲུའུ་ཏེ། ཁྲེན་དབྱིན། ཏེང་ཞའོ་ཕིང་། ཅང་ཙེ་སྨིན་བཅས་ཀྱི་གསུང་རྩོམ་དང་། རྒྱལ་ཁབ་ཀྱི་ཁྲིམས་ཡིག་ཕྱོགས་བསྒྲིགས།ལོ་རེའི་རྒྱལ་ཡོངས་མི་དམངས་འཐུས་མིའི་ཚོགས་ཆེན་དང་རྒྱལ་ཡོངས་སྲིད་གྲོས་ཚོགས་ཆེན་གྱི་གཞུང་ཡིག་གམ་སྲིད་གྲོས་ཨུ་ཡོན་གྱི་གསུང་བཤད་གལ་ཆེན།ལོ་ལྔ་རེའི་ནང་ཐེངས་གཅིག་འཚོགས་པའི་ཏང་གི་འཐུས་མིའི་ཚོགས་ཆེན་སྐབས་རིམ་པའི་གཞུང་ཡིག་རྣམས་བོད་གངས་ཅན་པའི་བརྡའི་ལམ་དུ་བསྒྱུར། བོད་རབ་བྱུང་བཅུ་བདུན་པའི་མེ་བྱི་སྤྱི་ལོ༡༩༩༦ལོར་ཞུ་ཆེན་ལོ་ཙཱ་པ་གཞོན་པའི་མིང་བཏགས་ཐོབ། བོད་རབ་བྱུང་བཅུ་བདུན་པའི་ས་སྟག་སྤྱི་ལོ་༡༩༩༨ལོར་ཞུ་ཆེན་ལོ་ཙཱ་པའི་མིང་བཏགས་ཐོབ་ཅིང་བོད་ཡིག་ལོ་ཙཱ་ཁང་གི་ཀྲུའུ་རེན་གཞོན་པར་བསྐོས། བོད་རབ་བྱུང་བཅུ་བདུན་པའི་ཆུ་ལུག་སྤྱི་ལོ༢༠༠༣ལོར་བོད་ཡིག་ལོ་ཙཱ་ཁང་གི་ཀྲུའུ་རེན་དང་པོར་བསྐོས། ལོ་དེར་ཨུ་རུ་སུ་དང་ཥ་ཟག་ཁོ་སི་ཐན་ལ་སོགས་པའི་རྒྱལ་ཁབ་དུ་མར་ཕྱིན། བོད་རབ་བྱུང་བཅུ་བདུན་པའི་ཤིང་བྱ་སྤྱི་ལོ༢༠༠༥ལོར་སྔ་ནུར་གྱིས་ལས་འཁྱུར་ངལ་གསོ་བྱས་ནས་དབྱི་ཐ་ལི་དང་། ཧོ་ལན། ཨོ་སི་ཁྲུ་རི་ཡ། ལྦེ་ནེ་ཙུའུ་ཨེ་ལ་ལ་སོགས་པའི་རྒྱལ་ཁབ་རྣམས་སུ་ཕྱིན་ཏེ་ཆོས་རྒྱལ་ནམ་མཁའི་ནོར་བུའི་མཛད་འཕྲིན་རྩད་གཅོད་ཕུ་ཐག་ཆོད་པ་བགྱིས་ནས་ཁོང་གི་རྟོགས་བརྗོད་འབྲི་བར་མཐུན་རྐྱེན་ཤིན་ཏུ་ཡག་པོ་ཞིག་བསྐྲུན། བོད་རབ་བྱུང་བཅུ་བདུན་པའི་མེ་ཁྱི་སྤྱི་ལོ༢༠༠༦ལོའི་ཟླ་བཅུ་གཉིས་པར་ཀྲུང་གོའི་བོད་ལྗོངས་ཆ་འཕྲིན་ལྟེ་གནས་སུ་ཕྱིན་ནས་དེ་གའི་སྤྱི་ཁྱབ་རྩོམ་སྒྲིག་པ་གཞོན་པ་དང་བོད་ཡིག་རྩོམ་སྒྲིག་ཁང་གི་གཙོ་སྒྲིག་པའི་འགན་འཁུར། བོད་རབ་བྱུང་བཅུ་བདུན་པའི་མེ་ཕག་སྤྱི་ལོ༢༠༠༧ལོའི་ཟླ་དྲུག་པར་ཀྲུང་གོའི་བོད་ལྗོངས་ཆ་འཕྲིན་ལྟེ་གནས་བོད་ཡིག་རྩོམ་སྒྲིག་ཁང་ནས་བུད། བོད་རབ་བྱུང་བཅུ་བདུན་པའི་མེ་ཕག་སྤྱི་ལོ་༢༠༠༧ལོའི་ཟླ་དགུ་པར་མི་དམངས་དྲ་བའི་ཡ་གྱལ་བོད་ལྗོངས་དྲ་བའི་བློ་འདྲི་ས་བྱས་ནས་བོད་ཡིག་གི་དྲ་བ་ལེགས་པར་སྒྲུབ་པའི་ལས་སུ་བརྩོན་བཞིན་དུ་གདའ་འོ། །
སྔོན་དུས་མི་རིགས་རྩོམ་རིག་སློབ་ཚོགས་ཀྱི་ཚོགས་མི་དང་། ཀན་སུའུ་ཞིང་ཆེན་གྱི་རྩོམ་པ་པོའི་མཐུན་ཚོགས་ཀྱི་ཚོགས་མི། ཀན་སུའུ་ཞིང་ཆེན་གྱི་མི་རིགས་རྩོམ་རིག་མཐུན་ཚོགས་ཀྱི་ལས་འཛིན་པ། ཀན་སུའུ་ཞིང་ཆེན་གྱི་བོད་རིག་པའི་མཐུན་ཚོགས་ཀྱི་ཚོགས་མི། ཨ་མདོའི་ཞིབ་འཇུག་རྩོམ་སྒྲིག་ཨུ་ཡོན་ལྷན་ཁང་གི་ཨུ་ཡོན། ཀྲུང་གོའི་བོད་རིག་པའི་ཞིབ་འཇུག་ལྟེ་གནས་ཀྱི་དཔེ་སྐྲུན་ཁང་གི་གདན་ཞུས་རྩོམ་སྒྲིག་པ། པེ་ཅིང་ཧུའེ་ཏེན་ཁུལ་གྱི་སྲིད་གྲོས་ཨུ་ཡོན། རྒྱལ་ཁབ་ཀྱི་དཔེ་དེབ་ཀྱི་བ་དགའ་དཔྱད་འདེམས་བྱེད་པའི་ལས་ཀའི་ཚོགས་ཆུང་གི་དཔྱད་འདེམས་པ། ཀྲུང་གོའི་མི་རིགས་ཀྱི་དཔེ་དེབ་ཀྱི་བ་དགའ་དཔྱད་འདེམས་བྱེད་པའི་ལས་ཀའི་ཚོགས་ཆུང་གི་དཔྱད་འདེམས་པ། ཀྲུང་གོའི་ལོ་ཙཱ་པའི་མཐུན་ཚོགས་ཀྱི་ཚོགས་མི། པེ་ཅིང་མི་རིགས་དཔེ་སྐྲུན་ཁང་གི་གདན་ཞུས་རྩོམ་སྒྲིག་པ། སྲིད་གཞུང་གི་དཔེ་དེབ་ཀྱི་བྱ་དགའ་དཔྱད་འདེམས་བྱེད་པའི་ལས་ཀའི་ཚོགས་ཆུང་གི་དཔྱད་འདེམས་པ། རྒྱལ་ཁབ་གསར་འགྱུར་པར་སྐྲུན་ཧྲུའུ་དང་རྒྱལ་ཁབ་མི་རིགས་དོན་གཅོད་ཨུ་ཡོན་ལྷན་ཁང་གི་མི་རིགས་དཔེ་དེབ་པར་སྐྲུན་གསབ་དངུལ་དཔྱད་འདེམས་ཚོགས་པའི་དཔྱད་འདེམས་པ། རྒྱལ་སྲིད་སྤྱི་ཁྱབ་ཁང་གི་གསར་འགྱུར་གཞུང་ལས་ཚན་པའི་བོད་ཡིག་གི་དུས་དེབ་《པོ་ཏ་ལ》ཞེས་པར་དཔྱད་ཞིབ་སྐྱོན་འབུད་བྱེད་པའི་ཆེད་ལས་མཁས་པ་བཅས་ཀྱི་འགན་འཁུར་མྱོང་བ་རེད།
༡༩༨༡ལོ་ནས་བརྩམས་ཏེ་རྩོམ་ཡིག་སྣ་ཚོགས་འབྲི་བའི་ལས་སུ་བརྩོན་པས་ཞུགས་ཤིང་། སྔ་ཕྱིར་མདོ་དབུས་ཁམས་གསུམ་གྱི་དུས་དེབ་དང་ཚགས་པར་རྣམས་ཀྱི་སྟེང་དུ་སྙན་ངག་དང་། བརྩམས་སྒྲུང་། ལྷུག་རྩོམ། དཔྱད་རྩོམ། འགྱུར་ཡིག་སོགས་སུམ་བརྒྱའི་གྲངས་ལ་ཉེ་བ་ཙམ་ཞིག་བཀོད་ཅིང་། རྩོམ་རིག་གི་བྱ་དགའ་ཆེ་འབྲིང་ཆུང་གསུམ་ཡང་བཅུ་གསུམ་ཙམ་ཐོབ་པ་དང་། སྙན་ངག་དང་ལྷུག་རྩོམ་འགའ་ཞིག་ཞིང་ལྗོངས་ལྔའི་སློབ་གྲྭ་ཆེ་འབྲིང་ཆུང་གསུམ་གྱི་སློབ་དེབ་ནང་དུ་བདམས་ཡོད་པ་མ་ཟད། ད་དུང་བརྩམས་སྒྲུང་དང་། སྙན་ངག ལྷུག་རྩོམ། འགྱུར་ཡིག་སོགས་མང་པོ་ཞིག་བོད་ཀྱི་བརྩམས་ཆོས་བདམས་སྒྲིག་ནང་དུ་བཀོད་ཡོད། གཞན་ཡང་བོད་ལྗོངས་ཞིབ་འཇུག་དང་། ཀྲུང་གོའི་བོད་ལྗོངས། ཀྲུང་གོའི་བོད་རིག་པ། ཀན་སུའུ་མི་རིགས། བསྐལ་བཟང་མེ་ཏོག མི་རིགས་ཡིག་བསྒྱུར་སོགས་རྒྱ་ཡིག་གི་དུས་དེབ་རྣམས་སུ་རྒྱ་ཡིག་གི་དཔྱད་རྩོམ་དུ་མ་ཞིག་བཀོད་ཅིང་། ཕྱི་གླིང་པ་རྣམས་ཀྱིས་ཁོའི་བོད་ཡིག་གི་དཔྱད་རྩོམ་མང་པོ་ཞིག་དབྱིན་ཇིའི་སྐད་དུ་བསྒྱུར་ནས་རྒྱལ་ཕྱིའི་རིགས་གཞུང་དུས་དེབ་ཏུ་བཀོད་ཡོད།
སྔོན་ནས་ད་ལྟའི་བར་དུ་《གབ་ཚིག་གསར་བསྒྲིགས་〔མི་མང་པོས་མཉམ་དུ་བརྩམས་པ་ཡིན〕》དང་། རྟོགས་སླ་བ་སྙན་ངག་གི་གཞུང་《སྙན་ངག་བྱིས་པ་འཇུག་སྒོ》། སྒྲུང་ཐུང་ཕྱོགས་བསྒྲིགས་《བརྩམས་སྒྲུང་མེ་ཏོག་ཕྲེང་བ》། བརྩམས་སྒྲུང་འབྲིང་པོ་《རྣམ་ཤེས་ཀྱི་དགོད་སྒྲ》། བརྩམས་སྒྲུང་འབྲིང་པོ་《ནུབ་བཞུད་ཀྱི་ཉི་མ》། བརྩམས་སྒྲུང་རིང་པོ་《རྐྱལ་བའི་འཇིག་རྟེན་དུ་ཉུལ་བའི་གཏམ་རྒྱུད་ཀྱི་སྟོད་ཆ》། གོ་སླ་བར་འགྲེལ་བའི་ཚད་མའི་གཞུང་《ཚད་མའི་དོན་བསྡུས་བློ་གྲོས་སྒོ་བརྒྱ་འབྱེད་པའི་ལྡེ་མིག》། ཪྙིང་མ་པའི་ཆོས་ལུགས་ཀྱི་གཞུང་《དམ་ཆོས་རྫོགས་པ་ཆེན་པོའི་རྣམ་གཞག》། བོད་ཀྱི་ལོ་རྒྱུས་《བོད་ཀྱི་གནའ་རབས་ཀྱི་ལོ་རྒྱུས་སྔོན་མེད་གཏམ་གྱི་བང་མཛོད》། 《བོད་ཁམས་སིལ་བུར་ཐོར་བ་ནས་ས་སྐྱ་པའི་བར་གྱི་རྩོམ་རིག་གི་ལོ་རྒྱུས》། སྙན་ངག་ཕྱོགས་བསྒྲིགས་《སེམས་པ་ཆུ་ལྟར་བཞུར་བའི་སྒྲ་དབྱངས》། བོད་ཀྱི་སྙན་ངག་པ་དང་པར་ལེན་མཁས་པ་ཆེན་པོ་མགོན་པོ་བཀྲ་ཤིས་ཀྱི་《སྙན་ངག་གཅེས་བཏུས》〔འགྱུར་ཡིག〕དང་གཏམ་བརྗོད་ཟློས་གར་གྱི་འཁྲབ་གཞུང་《སུ་རུའི་མེ་ཏོག》〔འགྱུར་ཡིག〕སོགས་པར་དུ་བསྐྲུན་ནས་བོད་གངས་ཅན་གྱི་ཤེས་ལྡན་དག་གི་འདྲེན་བྱེད་ཀྱི་དགའ་སྟོན་དུ་སྤེལ་ཡོད། གཞན་ཡང་《ཀརྨ་བཀའ་བརྒྱུད་ཀྱི་ཆོས་འབྱུང་སྟོད་ཆ་》དང་།《བཀའ་ཐང་སྡེ་ལྔ》།《ཆོས་འབྱུང་མཁས་པའི་དགའ་སྟོན》། 《ཤེས་བ་ཀུན་ཁྱབ》། བོད་ཀྱི་རྩོམ་གཞུང་སོགས་རྩོམ་སྒྲིག་བྱེད་པའི་འགན་ཡང་འཁུར་མྱོང་བའི་ཁར། རྒྱལ་ཁབ་ཀྱི་ལས་གཞིའི་རྣམ་གྲངས་འགངས་ཆེན་《གེ་སར་རྒྱལ་པོའི་སྒྲུང་དཔེ་གཅེས་བསྒྲིགས》དང་《བོད་ཡིག་ཚིག་མཛོད་ཆེན་མོ་》སོགས་རྩོམ་སྒྲིག་བྱེད་པའི་ལས་སུ་ཞུགས་དང་འཇུག་བཞིན་ཡོད། ད་ལྟ་རྩོམ་པ་པོ་འདི་བས་གསུང་རྩོམ་ཕྱོགས་བསྒྲིགས་བྱས་ཏེ་ཚར་ཡོད་པ་ནི་འདི་ལྟ་སྟེ། དེབ་དང་པོ་སྙན་ངག་ཀུན་བཏུས་ཀྱི་སྟོད་ཆ། དེབ་གཉིས་པ་སྙན་ངག་ཀུན་བཏུས་ཀྱི་སྨད་ཆ། དེབ་གསུམ་པ་སྒྲུང་ཐུང་ཀུན་བཏུས། དེབ་བཞི་པ་སྒྲུང་འབྲིང་ཀུན་བཏུས། དེབ་ལྔ་པ་སྒྲུང་རིང་རྐྱལ་བའི་འཇིག་རྟེན་དུ་ཉུལ་བའི་གཏམ་རྒྱུད་ཀྱི་སྟོད་ཆ། དེབ་དྲུག་པ་སྒྲུང་རིང་རྐྱལ་བའི་འཇིག་རྟེན་དུ་ཉུལ་བའི་གཏམ་རྒྱུད་ཀྱི་སྨད་ཆ། དེབ་བདུན་པ་ལྷུག་རྩོམ་ཀུན་བཏུས། དེབ་བརྒྱད་པ་དཔྱད་རྩོམ་ཀུན་བཏུས་ཀྱི་སྟོད་ཆ། དེབ་དགུ་པ་དཔྱད་རྩོམ་ཀུན་བཏུས་ཀྱི་སྨད་ཆ། དེབ་བཅུ་པ་འགྱུར་ཡིག་ཀུན་བཏུས། དེབ་བཅུ་གཅིག་པ་སྙན་ངག་གི་གཞུང་སྟོད་ཆ། དེབ་བཅུ་གསུམ་པ་སྙན་ངག་གི་གཞུང་སྨད་ཆ། དེབ་བཅུ་བཞི་པ་སྙན་ངག་གི་དོགས་གཅོད། དེབ་བཅོ་ལྔ་པ་བོད་ཀྱི་མཁས་གྲུབ་ལོ་པཎ་རྣམས་ཀྱི་མཚན་བྱང་སྟོད་ཆ། དེབ་བཅུ་དྲུག་པ་བོད་ཀྱི་མཁས་གྲུབ་ལོ་པཎ་རྣམས་ཀྱི་མཚན་བྱང་སྨད་ཆ། དེབ་བཅུ་བདུན་པ་བོད་ཀྱི་གནའ་རབས་ཀྱི་ལོ་རྒྱུས་སྔོན་མེད་གཏམ་གྱི་བང་མཛོད། དེབ་བཅོ་བརྒྱད་པ་དམ་ཆོས་རྫོགས་པ་ཆེན་པོའི་རྣམ་གཞག དེབ་བཅུ་དགུ་པ་ཚད་མའི་དོན་བསྡུས་བློ་གྲོས་སྒོ་བརྒྱ་འབྱེད་པའི་ལྡེ་མིག དེབ་ཉི་ཤུ་པ་ཆོས་རྒྱལ་ནམ་མཁའི་ནོར་བུའི་རྟོགས་བརྗོད། དེབ་ཉེར་གཅིག་པ་བོད་ཀྱི་དགོན་སྡེ་ཁག་ཅིག་གི་ལོ་རྒྱུས་ཐོར་བུ་སྟོད་ཆ། དེབ་ཉེར་གཉིས་པ་བོད་ཀྱི་དགོན་སྡེ་ཁག་ཅིག་གི་ལོ་རྒྱུས་ཐོར་བུ་སྨད་ཆ། དེབ་ཉེར་གསུམ་པ་བོད་གངས་ཅན་གྱི་བརྡ་སྤྲོད་པའི་བསྟན་བཅོས་ལེགས་བཤད་རིན་ཆེན་འདྲེན་པའི་ཤིང་རྟ། དེབ་ཉེར་བཞི་པ་བོད་ཁམས་སིལ་བུར་ཐོར་བ་ནས་ས་སྐྱ་པའི་བར་གྱི་རྩོམ་རིག་གི་ལོ་རྒྱུས། དེབ་ཉེར་ལྔ་པ་ཐོར་རྩོམ་ཀུན་བཏུས་སོགས་ཁྱོན་བསྡོམས་དེབ་ཉེར་ལྔ་ཡོད་པ་དང་། དེ་རྣམས་ནི་རྩོམ་པ་པོ་འདི་བས་ལོ་མང་པོའི་རིང་ལ་དཀའ་སྤྱད་འབད་བརྩོན་བྱས་པའི་འབྲས་བུ་ཡིན་ན་ཡང་། ད་ལྟ་དེབ་འདི་དག་པར་དུ་འདེབས་པའི་མཐུན་རྐྱེན་མ་འབྱོར་བར་ལུས་ཡོད་དོ། །
གཉིས། ཁོང་གི་སེམས་པ་ཆུ་ལྟར་བཞུར་བའི་སྒྲ་དབངས་ཞེས་བྱ་བའི་སྙན་རྩོམ་ཕྱོགས་བསྒྲིགས་ཀྱི་ནང་དོན་མདོར་བསྟན་པ།
རེབ་གོང་རྡོ་རྗེ་མཁར་གྱི་སྙན་ངག་ཕྱོགས་བསྒྲིགས་《སེམས་པ་ཆུ་ལྟར་བཞུར་བའི་སྒྲ་དབྱངས་》ཞེས་པ་དེ་ནི་སྤྱི་ལོ་༢༠༠༨ལོའི་ཟླ་༡༡པའི་ནང་དུ་པེ་ཅིང་མི་རིགས་དཔེ་སྐྲུན་ཁང་གིས་པར་དུ་བཏབ་ནས་རྒྱལ་ཡོངས་སུ་བཀྲམས་པ་རེད། སྙན་ངག་ཕྱོགས་བསྒྲིགས་འདིའི་ནང་དུ་སྙན་ངག་བརྒྱ་དང་ལྔ་བཅུ་བསྡུས་ཡོད་ཅིང་། སྙན་ངག་འདི་དག་ནི་རྩོམ་པ་པོའི་ལོ་ངོ་སུམ་ཅུའི་རིང་གི་བརྩེ་དུང་དང་བསམ་གཞིགས་ཤ་སྟག་གི་རྒྱུད་ལས་བྱུང་བ་དང་། སྙན་ངག་གི་རྩོམ་ལུས་ཀྱང་གཅིག་མིན་སྣ་ཚོགས་པ་ཞིག་ཡིན་ཏེ། བོད་ཀྱི་སྲོལ་རྒྱུན་སྙན་ངག་ཡོད་ལ། དུས་རབས་གསར་པར་དར་བའི་རང་མོས་སྙན་ངག་ཀྱང་ཡོད་ཅིང་། ཚིག་སྦྱོར་ཤིན་ཏུ་མཛེས་པས་ཡིད་འཕྲོག་པ་དང་། རྩོམ་ཁོག་བསྒྲིགས་པ་ནི་ཧ་ཅང་ངོ་མཚར་བ་ཞིག་ཡིན། བརྗོད་བྱའི་དོན་གྱི་ཆ་ནས་བཤད་ན་ཤིན་ཏུ་ཕུན་སུམ་ཚོགས་པ་ཞིག་ཡིན་ཏེ། མེས་རྒྱལ་དང་བོད་གངས་ཅན་གྱི་རི་ཆུ་དང་ཕ་ཡུལ་བཅས་ལ་དགའ་བ་དང་བརྩེ་ཞེན་ཚད་མེད་བཅངས་པ་དང་། བོད་ཀྱི་ལོ་རྒྱུས་དང་རིག་གནས་ལ་བསམ་གཞིགས་བྱས་པའི་མྱོང་གྲུབ་ཀྱི་ཚོར་བ། རང་བྱུང་ཁམས་དང་ཚེ་སྲོག་ལ་རྒྱ་ཆེར་བསྔགས་པའི་བསྟོད་པ་དང་། རྟོགས་བློ། དགའ་འབོད། སྙན་ངག་པའི་སེམས་ཀྱི་འགྱུར་བ་གསལ་བོར་བསྟན་པའི་བསམ་ཚུལ་དང་ལྷུག་པར་བརྗོད་པའི་བརྩེ་དུང་། ཉེ་འཁོར་གྱི་གཉེན་ཉེ་སྤུན་ཟླ་དང་དགའ་མ་སོགས་ལ་བཅངས་པའི་མི་ཕྱེད་པའི་མཛའ་བརྩེ་དང་འཕྲེང་སེམས་བཅས་ཀྱི་དོན་ཡོད་པའི་ཁར། མ་རབས་ངན་སྤྱོད་ཀྱི་ལུགས་ལ་ཟུར་ཟ་དང་མཚང་འབྱིན་ཡང་བྱས་ཡོད། གཞན་ཡང་བོད་ཀྱི་སྲོལ་རྒྱུན་སྙན་ངག་གི་ལུས་སུ་བརྩམས་པའི་གབ་ཚིག་ཁག་བཅུ་གཅིག་སྟེ་ཤོ་ལོ་ཀ་བཞི་བཅུ་ཡང་བསྡུས་ནས་བཀོད་ཡོད། སྙན་ངག་ཕྱོགས་བསྒྲིགས་འདིར་སྒྱུ་རྩལ་གྱི་ཁྱད་ཆོས་དང་བསམ་བློའི་རང་བཞིན་ཁྱད་དུ་འཕགས་པ་ཞིག་ལྡན་པས། སྙན་ངག་མཐའ་ཡས་པ་རྩོམ་པའི་བློ་གྲོས་ཀྱི་ནོར་དང་ལྡན་པའི་སྙན་ངག་པ་འདི་བའི་རྩོམ་རིག་གི་གྲུབ་འབྲས་ཇི་ལྟ་བུ་ཞིག་ཡིན་ཚུལ་མངོན་པར་མཚོན་ཡོད་དོ། །
གསུམ། མཇུག་བསྡུ་བའི་སྐོར།
ས་ལའི་སྨན་ལྗོངས་འདིར་སྐད་གྲགས་ཀྱིས་ཡོངས་སུ་ཁྱབ་པའི་བོད་ཀྱི་རྩོམ་པ་པོ་རེབ་གོང་རྡོ་རྗེ་མཁར་ནི་ང་ཚོའི་བོད་མི་ཀུན་ལ་ཆ་རྒྱུས་ཟབ་མོ་ཡོད་པ་ཞིག་ཡིན་ཞིང་། ཁོང་གིས་མི་ལོ་ལྔ་བཅུའི་རིང་ལ་བོད་ཀྱི་རིག་པའི་གནས་མཐའ་དག་ལ་ཕྱོགས་རིས་མེད་པར་ཞིབ་འཇུག་གནང་བ་དང་། ནང་སྒོས་སུ་བོད་ཀྱི་རྩོམ་རིག་གི་ས་ཞིང་གཤིན་པོར་བརྩམས་སྒྲུང་དང་། ལྷུག་རྩོམ། སྙན་རྩོམ། འབོལ་རྩོམ། དཔྱད་རྩོམ། འགྱུར་ཡིག་སོགས་རྩོམ་ལུས་སྣ་ཚོགས་པའི་སྙན་རྩོམ་མང་པོའི་ས་བོན་བཏབ་ནས་བོད་ཀྱི་གཙུག་ལག་རྩོམ་གྱི་བང་མཛོད་དུ་ལེགས་སྐྱེས་རྨད་དུ་བྱུང་བ་ཞིག་ཕུལ་ཡོད། ངེད་ཅག་བོད་ཀྱི་གཞོན་རབས་པ་རྣམས་ཀྱིས་བོད་ཁ་བ་ཅན་གྱི་རིག་གནས་བསྐལ་བ་མ་སྟོང་གི་བར་དུ་མི་ཉམས་པའི་ཆེད་དུ་སྲོལ་རྒྱུན་རིག་གནས་བཏང་སྙོམས་སུ་བཞག་སྟེ་རྒྱ་ནག་དང་ཕྱི་རྒྱལ་གྱི་རིག་གནས་ཡ་མཚན་ཉིད་དུ་མཐོང་སྟེ་གཅེས་སུ་འཛིན་པའི་གུ་དོག་རིང་ལུགས་ཀྱི་སྤྱོད་ལམ་འདོར་བ་དང་། བོད་ཀྱི་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་བྱེད་པ་གཞིར་བཞག་བྱས་ཐོག རྒྱ་དང་ཕྱི་རྒྱལ་གྱི་རིག་གནས་རྩོམ་རིག་གི་ལེགས་ཆ་ཐམས་ཅད་བླངས་ཏེ་བོད་ཀྱི་རྩོམ་རིག་རིག་གནས་དར་ཞིང་རྒྱས་པར་བྱེད་པའི་གྲོགས་སུ་སྦྲན་རྒྱུ་ནི་དུས་རབས་ཀྱི་ལས་འགན་གཡོལ་ཐབས་མེད་པ་ཞིག་ཡིན། གཞན་ཡང་ངེད་ཅག་གཞོན་རབས་པ་རྣམས་Qཡི་བསམ་སྦྱོར་དུ་འཇུག་པ་ལས་ལྡོག་ནས་བོད་ཀྱི་ཕ་མེས་ཡང་མེས་ལ་རྗེས་སུ་ཡི་རང་དང་། སྔོན་བྱོན་མཁས་གྲུབ་རྣམས་ལ་རྗེས་སུ་ཡི་རང་། སྲོལ་རྒྱུན་རིག་གནས་ལ་རྗེས་སུ་ཡི་རང་བཅས་བྱེད་པའི་ཡ་རབས་ཁྲེལ་ཡོད་ཀྱི་ལམ་དུ་འཇུག་པར་བརྩོན་དགོས་ཏེ། འཛམ་གླིང་རྒྱལ་ཁབ་ཁག་གི་མི་རིགས་གང་དང་གང་ཞིག་ཡིན་ན་ཡང་དེ་འདྲ་ཞིག་ཡིན་པ་གང་ཞིག དེ་ནི་འཛམ་གླིང་གི་མི་རིགས་ཡོད་དོ་ཅོག་གི་རིག་གནས་འཛིན་སྐྱོང་སྤེལ་གསུམ་བྱེད་པའི་ལུགས་སྲོལ་ཞིག་ཡིན་པའི་ཕྱིར་རོ། །གཞན་ཡང་དེང་སང་གི་གཞོན་རབས་པ་ལ་ལ་ཞིག་ནི་བོད་རང་གི་མི་གྲགས་ཅན་རྣམས་ལ་སྐྱོན་འདོགས་བྱེད་པའི་ཐབས་ཀྱིས་རང་ཉིད་ལ་ཪྙེད་བཀུར་སྙན་གྲགས་འཚོལ་བར་དགའ་བ་ཞིག་ཡིན་ན་ཡང་། དེའི་ཕུགས་ལ་ཞིབ་ཏུ་དཔྱད་ན་མི་དེའི་རིགས་ནི་ཁྲེལ་མེད་འཕར་སྤྱང་གི་རིགས་སུ་གྱུར་པ་ཞིག་ཡིན་པ་ཤེས་ཐུབ་པས། དེང་སང་མི་ཁྲེལ་འཛེམ་མེད་པ་དེའི་རིགས་ལ་ཀུན་གྱིས་དམོད་པའི་ཁ་ལུད་འཕེན་བཞིན་འདུག་པ་མངོན་སུམ་དུ་མཐོང་ཐུབ། གནའ་མི་བོད་ཀྱི་ཁ་དཔེ་ལ། ཤིང་གིས་ཤིང་ལ་བཀུར་ན་ལྷ་ཁང་དང་གསེར་ཁང་། ། མི་ཡིས་མི་ལ་བཀུར་ན་བླ་མ་དང་དཔོན་པོ། ། ཞེས་གྲགས་པ་ལྟར། ངེད་ཅག་གཞོན་རབས་པ་རྣམས་ཀྱིས་གོང་རྒན་པ་ལ་གུས་བཀུར་དང་། བར་ན་ཟླ་ལ་མཐུན་སྒྲིལ། འོག་བྱིས་པ་ལ་གཅེས་སྐྱོང་བཅས་བྱས་ཏེ་བོད་ཀྱི་རིག་གནས་གཙུག་ལག་ཕུན་ཚོགས་དར་རྒྱས་སུ་གཏོང་བའི་སླད་དུ་རེབ་གོང་རྡོ་རྗེ་མཁར་ལྟར་དཔྱོད་པ་དང་། རྩོམ་པ་དང་། འཆད་པ་བཅས་བརྩོན་པ་ཆུ་བོའི་རྒྱུན་བཞིན་ཆད་པ་མེད་པར་བྱེད་དགོས་པར་སེམས་སོ། །


text:
ཟླ་འདིའི་ཚེས་༡༠ ཉིན་ཨ་རིའི་མང་གཙོ་ཚོགས་པའི་དབུ་ཁྲིད་ལྕམ་ནེན་སི་པི་ལོ་སིས་སྣེ་ཁྲིད་པའི་ཨ་རིའི་གྲོས་ཚོགས་ཀྱི་མང་གཙོ་ཚོགས་པ་དང་སྤྱི་མཐུན་ཚོགས་པ་བཅས་ཆབ་སྲིད་ཚོགས་པ་ཐུན་མོང་ལས་གྲུབ་པའི་གྲོས་ཚོགས་ཀྱི་ཆེས་མཐོའི་སྐུ་ཚབ་ཚོགས་ཆུང་ཞིག་དྷ་སར་འབྱོར་བར། བོད་མིའི་སྒྲིག་འཛུགས་ཀྱི་ངོས་ནས་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་དགའ་བསུའི་གཞུང་འབྲེལ་མཛད་སྒོ་འཚོགས་ཡོད་པ་རེད།
མཛད་སྒོའི་ཐོག་༧གོང་ས་མཆོག་དང་། སྲིད་སྐྱོང་བློ་བཟང་སེང་གེ་དང་། ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་དབུས་མང་གཙོའི་བཀའ་བ་གསུམ་གྱི་མཛད་གཙོ་རྣམ་པ་དང་། ཨ་རིའི་མང་གཙོ་ཚོགས་པའི་དབུ་ཁྲིད་ལྕམ་ནེན་སི་པི་ལོ་སིས་དབུས་སྐུ་མགྲོན་རྣམ་པ་ཕེབས་ཡོད་པ་ཡོད་པ་རེད།
༧གོང་ས་མཆོག་གིས་བོད་ལ་ལོ་རྒྱུས་རྒྱུན་རིང་ཡོད་པ་དང་། ས་འོག་ནས་དངོས་རྫས་ཐོན་པར་གཞིར་བཞག་ན་ལོ་ཁྲི་གཉིས་དང་གསུམ་གྱི་ལོ་རྒྱུས་ཡོད་སྐོར་དང་། ང་ཚོའི་མི་རབས་འདིར་ཧ་ཅང་དཀའ་ངལ་ཆེན་པོ་འཕྲད་ནས་༡༩༥༩ ལོར་སྐྱབས་བཅོལ་དུ་ཡོང་དགོས་ཁེལ་བའི་སྐོར་མདོར་བསྡུས་ངོ་སྤྲོད་གནང་བ་དང་། ༧ཁོང་གིས་ “ང་ཚོ་བཙན་བྱོལ་བ་རེད་ལ། དེའི་ངོས་ནས་བཤད་ན་སྐྱབས་མེད་མགོན་མེད་ལྟ་བུ་རེད། ཡིན་ནའང་ང་ཚོར་ངོ་ཤེས་མེད་སར་ངོ་ཤེས་བྱུང་། གྲོགས་པོ་མེད་སར་གྲོགས་པོ་བྱུང་ནས། རྒྱབ་སྐྱོར་བྱེད་མཁན་ལྷག་བསམ་རྣམ་དག་རེད། དེ་དཔལ་འབྱོར་ཁེ་ཕན་དང་། ཆབ་སྲིད་ཀྱི་གནས་སྟངས་འོག་ནས་རྒྱབ་སྐྱོར་བྱས་པ་མ་རེད། བདེན་པ་ལ་རྒྱབ་སྐྱོར་བྱེད་ཀྱི་ཡོད་རེད། དེ་རིང་འདིར་ཨ་རིའི་གྲོས་ཚོགས་འཐུས་མི་ནན་སི་ཕོ་ལི་སེ་ལོ་མང་པོའི་སྔོན་ནས་ང་ཚོའི་ངོ་ཤེས་རེད། ཁོང་དང་ཁོང་གི་ཕྱག་རོགས་འཐུས་མི་གང་འཚམས་ཤིག་འདིར་ཕེབས་པ་རེད། དེ་ཚོ་ང་ཚོས་དཔལ་འབྱོར་གྱི་ཐོག་ནས་རོགས་རམ་བཙལ་མ་རེད། ང་ཚོ་སྐྱོ་པོ་བྱས་ནས་བསྡད་ཡོད་རེད་ཨ། ག་རེ་རེད་ཟེར་ན། ང་ཚོར་བདེན་པ་ཡོད་རེད་ལ། བདེན་པ་ཡོད་པ་གཅིག་པུས་འགྲིག་གི་མ་རེད། བདེན་པ་ཡོད་ནའང་འཚེ་བའི་ལམ་དུ་སོང་ན། མིས་ཤ་ཚ་ཡ་ཁག་པོ་རེད་ཨ། ང་ཚོར་བདེན་པ་ཡོད་པ་དེ་མ་རྩར་བཞག་ནས་མཐའ་གཅིག་ཏུ་འཚེ་བ་མེད་པའི་ལམ་ལ་བརྟེན་ནས་འཐབ་རྩོད་བྱས་བསྡད་ཡོད་རེད། ང་ཚོས་རྒྱ་དང་རྩོད་ལེན་ཞིག་བྱེད་ཀྱི་ཡོད་པ་རེད་དེ། རྒྱ་མི་རིགས་ལ་གུས་བརྩི་བྱས། མདོར་ན་གུང་ཁྲན་ཏང་ཡན་བློ་སྦུ་སུ་དོགས་པོ་བྱས་ནས་ཡོད་མཁན་ཚོར་ཡང་། སྙིང་རྗེ་བསྒོམས། ཐ་ན་གཏོང་ལེན་གྱི་ནུས་པ་བྱས་ནས། དེ་ཚོའི་སེམས་ཀྱི་རྔམས་སྐྲག་དང་། ཁོང་ཁྲོ། དོགས་པ་དེ་ཚོ་ཚུར་བླངས་ནས། ང་ཚོའི་བྱམས་བརྩེ་དང་བཟོད་པ། ཡིད་ཆེས་ཟེར་བ་དེ་ཚོ་ཕར་བརྗེས་ནས། དངོས་སུ་ལག་ལེན་ཐོག་ལ་ཕན་ཐོགས་མེད་ནའང་། བསམ་བློའི་ནང་ཁྱད་པར་ཡོད་རེད། ང་ཚོས་འཐབ་རྩོད་བྱེད་ཀྱི་ཡོད་པ་རེད་དེ། བྱམས་བརྩེའི་བློ་དང་མ་བྲལ་བའི་ཐོག་ནས་འཐབ་རྩོད་བྱེད་ཀྱི་ཡོད་རེད་”ཅེས་དང་། “ང་ཚོས་གཉིས་ཕན་གྱི་ཐོག་ནས་དཀའ་ངལ་སེལ་ན་བསམ་ནས་འབད་བརྩོན་བྱས་པ་ཡིན་པས། རྒྱ་མི་རིགས་ཀྱི་ནང་དུ་ཡང་རྒྱབ་སྐྱོར་བྱེད་མཁན་ཇེ་མང་རེད་”ཅེས་བྱམས་བརྩེའི་ཐོག་ནས་དཀའ་ངལ་སེལ་ཐབས་བྱས་ན་འཛམ་གླིང་ལ་ཕན་ཐོགས་ཡོང་གི་ཡོད་སྐོར་གསུངས་སོང་།
༧གོང་ས་མཆོག་གིས་ཉིན་དེའི་སྐུ་མགྲོན་རྣམས་དང་འབྲེལ་ནས་གསུང་དོན། “ཁྱེད་རང་ཚོས་ད་སྔ་བར་བོད་པར་ཤ་ཚ་དང་རྒྱབ་སྐྱོར་ཞེ་དྲག་ཡག་པོ་རེད། ཆབ་སྲིད་དང་དཔལ་འབྱོར་གྱི་དཀའ་ངལ་ཐོག་ནས་སྐབས་རེར་བདེ་མ་བདེ་ཡོང་གི་ཡོད་རེད་དེ། ལྷག་བསམ་བྱས་ནས་འཛེམས་ཟོན་མེད་པར་བོད་དོན་ལ་རྒྱབ་སྐྱོར་གནང་གི་ཡོད་པ་རེད། ཨ་མི་རི་ཀར་ཆ་བཞག་ན། རང་དབང་ལྡན་པའི་འཛམ་གླིང་ཡོངས་རྫོགས་ཀྱི་ཕལ་ཆེར་འགོ་ཁྲིད་ཀྱི་བཟོ་འདྲ་ཆགས་བསྡད་ཡོད་རེད། ཨ་མི་རི་ཀ་ཞེ་དྲག་གལ་ཆེན་པོ་རེད། དེའི་ནང་ནས་གྲོས་ཚོགས་གོང་འོག་གི་འཐུས་མི་ང་ཚོ་འདིར་གློ་བུར་དུ་སྐུ་མགྲོན་དུ་ཕེབས་པ་ཞིག་མ་རེད། ལོ་མང་པོའི་སྔོན་ནས་ང་ཚོ་ངོ་ཤེས་བྱས་ནས་འདྲིས། བརྟན་པོ་ཡོད་པའི་གྲོགས་པོ་དང་རྒྱབ་སྐྱོར་བ་ཆགས་བསྡད་ཡོད་རེད། ཁྱེད་རང་ཚོ་ཆེད་མངགས་ཕེབས་ནས་བོད་པ་ཚོར་གདུང་སེམས་མཉམ་བསྐྱེད་དང་བདེན་པའི་རྒྱབ་སྐྱོར་གྱི་རྣམ་འགྱུར་བོད་རྒྱ་ཆེའི་མི་མང་གི་མདུན་དུ་བསྟན་པར་བཀའ་དྲིན་ཆེ་ཞུ་རྒྱུ་ཡིན་”ཞེས་གསུངས་སོང་།
༧གོང་ས་མཆོག་གིས་མུ་མཐུད་གསུང་དོན། “ང་ཚོས་རྒྱ་ཟེར་དུས་གྲོགས་པོའི་འདུ་ཤེས་འཛིན་གྱི་ཡོད། ད་ལྟ་དཀའ་ངལ་ཡོད་པ་དེས་རྒྱ་དང་བོད་གཉིས་ཀར་ཕན་གྱི་ཡོད་མ་རེད། དེ་སེལ་དགོས་པ་རེད། དེ་སེལ་ཐབས་སུ་དྲག་གནོན་བྱས་ནས་ལོ་དྲུག་ཅུ་ལྷག་ཕྱིན་པ་རེད། དཀའ་ངལ་སེལ་གྱི་མི་འདུག་ཨ། དྲག་གནོན་བྱས་ན་མིའི་སེམས་ལ་དོགས་པ་དང་འཇིགས་སྣང་སླེབས་ཀྱི་རེད། འཇིགས་སྣང་སླེབས་ན་འཆམ་མཐུན་ཡོང་གི་མ་རེད། འཆམ་མཐུན་མེད་ན་དཀའ་ངལ་སེལ་གྱི་མ་རེད། བོད་མི་རིགས་རྩ་མེད་ཆགས་ཁག་པོ་རེད། བོད་མི་རིགས་སྡོད་ཀྱི་རེད། བསྡད་ནས་འཆམ་མཐུན་བྱུང་ན་བརྟན་ལྷིང་ཡོང་གི་རེད། བརྟན་ལྷིང་ཡོང་ན་རྒྱ་བོད་གཉིས་ཀར་ཕན་གྱི་རེད། དེ་རིང་ང་ཚོ་འདིར་འཚོགས་ནས་རྒྱ་མི་རིགས་ལ་ངོ་རྒོལ་བྱེད་ཀྱི་ཡོད་པའི་བཟོ་རྩ་བ་ནས་མ་རེད། རྒྱ་མིིའི་གསར་འགྱུར་ནང་ཨ་རིའི་ལོག་སྤྱོད་པས་ཏཱ་ལའི་ལོག་སྤྱད་པར་ལག་པ་སྦྲེལ་ནས་བཤད་མདོག་རེད། དེ་འདྲ་མ་རེད་ཨ། ལོ་རྒྱུས་ཀྱི་ཐོག་ནས་དམིགས་བསལ་འབྲེལ་བ་ཡོད་རེད། དགྲ་དང་གཉེན་གྱི་སྐད་ཆ་མ་རེད། ང་ཚོས་གཉིས་ཕན་གྱི་བསམ་བློ་བཏང་རེེད། ཁྱེད་རང་ཚོས་ཏཱ་ལའི་ལོག་སྤྱོད་པར་འབྲེལ་བ་བྱས་ནས་རྒྱ་མི་རིགས་ངོ་རྒོལ་བྱེད་དུ་དྷ་རམ་ས་སོང་བ་ཡིན་མ་ལབ་ཨ་”ཞེས་བཞད་མོ་དང་སྦྲགས་ནས་གསུངས་སོང་།
༧གོང་ས་མཆོག་གིས་སྲིད་སྐྱོང་ཞེས་པ་དབྱིན་ཡིག་ཐོག་བརྗོད་སྟངས་དང་འབྲེལ་ནས་གསུང་དོན། “བར་སྐབས་ང་ཚོའི་བོད་སྐད་ཐོག་སྲིད་སྐྱོང་ཞེས་པ་ཏག་ཏག་རེད། དབྱིན་སྐད་ཐོག་political leader (ཆབ་སྲིད་ཀྱི་དབུ་ཁྲིད་) ཟེར་བ་དང་། མཚམས་མཚམས་སུ་མང་པོ་ཞིག་ prime minister (སྲིད་བློན་)ཟེར་བ་བཤད་ཀྱི་འདུག དེ་ཆབ་སྲིད་ཀྱི་གནས་ཚུལ་ཞིག་ཆགས་ཀྱི་འདུག དེ་ལས་President (སྲིད་འཛིན་འམ། ཚོགས་གཙོ་) ལབ་བཞག་ན། དེ་སློབ་གྲྭའི་གཙོ་འཛིན་དང་། སྐྱིད་སྡུག་དང་ཚོགས་པ་འདྲ་མིན་གྱི་ President ལ་གོ་ཡ་འདུག ང་ཚོར་དེའི་ཐོག་བསམ་བློ་བྱུང་བ་དང་། སྐད་ཆ་ཏོག་ཙམ་བྱུང་བ་རེད། བར་སྐབས་དབྱིན་ཡིག་ཐོག་ political leader ཟེར་ནས་ཚིག་འགྲེལ་བཤད་མང་པོ་མ་དགོས་པར། President ལབ་བཞག་ན། ང་ཚོ་འདིར་སྒྲིག་འཛུགས་ཤིག་ཡོད་རེད། སྒྲིག་འཛུགས་དེའི་ President བྱས་བཞག་ན་མ་འགྲིག་པ་མི་འདུག་ཨ། དེའི་ཐོག་ང་ཚོར་སྐད་ཆ་བྱུང་བ་རེད་”ཅེས་གསུངས་སོང་།།
གསར་འགོད་པ་ཆོས་ཉིད་འོད་ཟེར།


text:
བོད་བཙན་པོའི་སྐབས་ཀྱི་བོན་ནག་རྒྱལ་རབས་ཀྱི་གནའ་རྫས་རྙེད།
- །
- ཟླ་བ།, 21 ཟླ་བཞི་པ། 2008 11:37
- ། ཁམས་པའི་གསར་འགྱུར་དྲ་བའི་ལེ་ཚན།
བོད་མདོ་ཁམས་ཉག་ཆུའི་ཉེ་འགྲམ་དུ་རབས་དགུ་པ་ཙམ་ནས་དར་བའི་བོན་རྒྱལ་གྱི་གནའ་རྫས་སུ་ངོས་འཛིན་བྱས་ཡོད་འདུག ༢༠༡༣ལོར་ཟླ་བ་བརྒྱད་པའི་ནང་ཆོས་ལུགས་གནས་རྫས་རྟོག་ཞིབ་པ་གྲགས་ཅན་དཀར་མཛེས་ཁུལ་གྱི་ཉག་ཆུ་རྫོང་དུ་གནའ་རྫས་རྟོག་ཞིབ་གནང་སྐབས་གུར་གུམ་སྟེང་གི་གནའ་ཤུལ་རྙིང་པ་ཞིག་ལས་བུད་པའི་རྫ་བཟོས་འདྲ་འབག་འབོར་ཆེན་ལ་རྟོག་ཞིབ་ནན་པོ་གནང་རྗེས་གནའ་རྫས་དེ་དག་ནི་དུས་རབས་དགུ་པ་ཙམ་ནས་བོན་རྒྱལ་གྱི་གནའ་རྫས་སུ་ངོས་འཛིན་བྱས།
གུར་གུམ་སྟེང་གི་ཉག་ཆུ་རྫོང་གི་མགོ་ལོག་ཤང་གི་ས་པདྨ་འདབ་བརྒྱད་འདྲ་བའི་ས་ དབྱིབས་ཐོག་ཆགས་ཡོད་ཅིང་རྒྱ་ཁྱོན་སྨི8000ཙམ་ཡོད།དེའི་ཐོག་མཁར་ཤུལ་ཞིག་རལ 30ཙམ་ཡོད་ཅིང་ས་གནས་དེའི་མི་ཚོས་ཀྱང་དེའི་དུས་རབས་དང་ལོ་རྒྱས་ཤེས་བཞིན་མེད། ལོ་ཤས་སྔོན་དུ་ཚོང་པ་ཞིག་གིས་མཁར་ཤུལ་དེའི་དགོན་ཤུལ་ཞིག་བརྐོས་པས་དེ་ལས་རྫ་ ལས་བཟོས་པའི་མིའི་འདྲ་གཟུགས་མང་དག་ཐོན།རྗེས་སུ་དངོས་པོ་དེ་རྣམས་དགོན་གསར་ དགོན་དུ་བཞག་པས་དགོན་པས་ཉར་ཚགས་ལེགས་པོར་གནང་། དགེ་རྒན་ཆེན་མོ་ཝུན་ཡུས་ཁྲེང་ལགས་ཀྱིས་ས་གནས་དེ་གར་རྟོག་ཞིབ་གནང་སྐབས་དངོས་ པོ་དེ་རྣམས་ལ་བརྟག་དཔྱད་ནན་པོར་གནང་།གནའ་རྫས་བུད་སའི་དགོན་ཤུལ་དུ་ད་དུང་རྫ་ བཟོས་གནའ་རྫས་ཐོར་པོ་ཁ་ཤས་མཐོང་ཐུབ་པ་དང་།མཁར་ཤུལ་དེ་དག་ནང་ལ་གསོམ་སྡོང་ མཐོ་ཚད་སྨི15ཙམ་དང་ཞེང་ཁ་སྨི3ཙམ་ཡོད་པ་རྣམས་སྐམ་ནས་ལོག་འདུག་པ་ཁོ་ན་ལ་དཔྱད་ ན་མ་མཐའ་ཡང་ལོ་ལྔ་བརྒྱ་དྲུག་བརྒྱ་སོང་ཡོད་པ་ཤེས་སླ།
དགེ་རྒན་ཆེན་མོ་ཝུན་ཡུས་ཁྲེང་ལགས་ཀྱིས་ངོ་སྤྲོད་གནང་རྒྱུར།སྤྱིར་བོན་ནག་ ཅེས་པའི་ཚོ་པ་དེ་གནའ་བོའི་ཚོ་པ་ཞིག་ཡིན།རྒྱ་ཡིག་གི་ཧན་རྒྱལ་རབས་ཀྱི་ལོ་ རྒྱུས་ནང་བཀོད་པ་ལྟར་ན།དེང་མཚོ་སྔོན་མགོ་ལོག་གི་བ་ཡན་རི་བོའི་ཕྱོགས་ནས་དར་ བ་ཞིག་རེད། ཏུང་ཧན་དུས་ནས་ཁོ་ཚོ་ལྷོ་ཕྱོགས་སུ་སྤོས་ཏེ་ད་ལྟའི་འབའ་ཐང་སོགས་སུ་སླེབས། བོན་ནག་དང་རྒྱ་ནག་བར་ཏུང་ཧན་ནས་བཟུང་ཕན་ཚུན་ཇ་ཚྭ་དར་གོས་སོགས་བརྗེ་རེས་ བྱེད་པའི་ལོ་རྒྱུས་ཡོད་ལ་ད་དུང་བོན་ནག་གི་ཕོ་ཉས་རྒྱ་ནག་རྒྱལ་པོར་སྙན་རྩོམ་ ཞིག་ཀྱང་ཕུལ་བའི་ལོ་རྒྱུས་རྒྱ་ནག་ཡིག་ཚང་ནང་བཀོད་ཡོད།
ཉག་ཆུ་རྫོང་གི་མགོ་ ལོག་ཀྱང་བོན་ནག་ཚོ་པ་སྡོད་སའི་ས་གནས་གཙོ་བོར་གྱུར།ད་ལྟ་ལའང་ས་གནས་དེ་ལ་མགོ་ ལོག་ཟེར།བོད་བཙན་པོའི་བོན་ནག་རྒྱལ་ཁབ་དབང་དུ་བསྡུས་རྗེས་བོན་བོད་འདྲེས་ནས་ འགྱུར་བ་ཆེན་པོ་བྱུང་ཞིང་དུས་རབས10པ་ནས་བོན་ནག་གི་ལོ་རྒྱུས་ཁ་གསལ་པོ་ཞིག་ མཐོང་རྒྱུ་མེད་པར་གྱུར། ད་ཐེངས་ས་འོག་ནས་བུད་པའི་གནའ་རྫས་ནི་དུས་རབས9པ་ཙམ་གྱི་བོན་ནག་མིའི་འཚོ་བ་ དངོས་མཚོན་པའི་རྫ་བཟོས་མིའི་འདྲ་འབག་དང་རུས་ཆས།རིན་པོ་ཆེའི་རིགས་སོགས་ཡོད། ཁོ་ཚོའི་སྐྲ་འཇོག་སྟངས་ཀྱང་སྔོན་གྱི་བོད་བཙན་པོའི་དུས་སྐབས་ཀྱི་སྐྲ་འཇོག་ སྟངས་དང་ཧ་ཅང་འདྲའོ།།
ཉག་ཆུ་རྫོང་གི་ལོ་རྒྱུས་ནང་དུའང་ཏུང་ཧན་དུས་སུ་ཉག་ཆུའི་ཤར་ལྷོ་ཕྱོགས་ནི་ ནོར་ཕྱུགས་རྒྱལ་པོའི་(ད་ལྟའི་གཡག་རྔའི་ཧན་ཡོན་དང་ཞི་ཁྲང་སོགས་ལ་ཟེར།)ས་གནས་ ཡིན་ཞིང་ཉག་ཆུའི་ལྷོ་ཕྱོགས་ནི་བོན་ནག་རྒྱལ་པོའི་ས་གནས་ཡིན།ཐང་རྒྱལ་ རབས(སྤྱི་ལོ667ལོར)ཉག་ཆུའི་ཤར་ལྷོའི་ས་ཆ་ཚང་མ་བོད་བཙན་པོའི་ས་གནས་སུ་གྱུར་ ཞེས་བཀོད་ཡོད།།


text:
མི་རིགས་ཤིག་འཕེལ་རྒྱས་སུ་འགྲོ་དགོས་ན་ངེས་པར་དུ་རང་ཉིད་ཀྱི་སྐད་ཡིག་ལ་བརྟེན་དགོས།
རྩོམ་པ་པོ། ཨ་མཆོག་བརྩོན་རྒྱལ། མི་རིགས་དཔེ་སྐྲུན་ཁང་གིས་དཔར་དུ་བསྐྲུན་པའི་ཡང་སྤྲུལ་དེ་ཉིད་གསལ་བྱེད་ཅེས་པའི་ཆེད་དེབ་ལས་བཏུས།
དང་པོ། དྲང་ཕྱོགས་ནས་མི་རིགས་འཕེལ་བའི་སྐོར་གླེང་བ།
༡ མི་རིགས་རང་ཉིད་ཀྱི་སྐད་ཡིག་རང་ཉིད་ཀྱིས་སློབ་དགོས།
རང་རེའི་མེས་རྒྱལ་ཁྱིམ་གཞི་ཆེན་པོའི་ནང་དུ་མི་རིགས་ལྔ་བཅུ་ང་དྲུག་ཡོད་ལ། དེ་རེ་རེ་ལ་རང་ཉིད་ཀྱི་སྐད་ཡིག་དང་ཡུལ་སྲོལ་གོམས་གཤིས་སོགས་གཞན་དང་མི་འདྲ་བའི་མི་རིགས་རང་གི་ཁྱད་ཆོས་རེ་ཡོད་པས་དེ་དར་རྒྱས་དང་གོང་འཕེལ་དུ་འགྲོ་མིན་ནི་རང་རེའི་རྒྱལ་ཁབ་འཕེལ་རྒྱས་སུ་འགྲོ་མིན་ལ་ཐུག་ཡོད་སྟབས་ཚད་ལྡན་གྱི་མི་རིགས་ཤིག་ཡིན་ན་ངེས་པར་དུ་རང་གི་སྐད་ཡིག་རང་ཉིད་ཀྱིས་སློབ་དགོས། དེ་ལ་འདིར་རང་རེའི་གངས་ཅན་མི་རིགས་ལ་དཔེར་མཚོན་ཏེ་བཤད་ན་ཧ་ཅང་རྗེས་ལུས་ཀྱི་མི་རིགས་ཤིག་ཡིན། ང་ཚོ་རྒྱུ་མཚན་གང་ལ་ཐུག་ནས་རྗེས་སུ་ལུས་པ་ཡིན་ཟེར་ན། དེ་ནི་ཚིག་གཅིག་པོ་སྟེ་རང་གི་སྐད་ཡིག་རང་གིས་བཀོལ་སྤྱོད་མ་བྱས་པའི་རྐྱེན་གྱིས་རེད། ང་ཚོའི་སྐེ་རང་ལ་ཡོད་བཞིན་དུ་མགོ་གཞན་ལ་འདོགས་དགོས་དོན་ཅི་ཡོད། རང་རེའི་གངས་ཅན་མི་རིགས་ཀྱི་སྐད་ཡིག་གིས་འཛམ་གླིང་ཧྲིལ་པོའི་ཁྱོན་ན་གོ་གནས་ཇི་འདྲ་བཟུང་ཡོད་པ་ང་ཚོ་ཚང་མའི་སེམས་སུ་གསལ་བོར་སྣང་བས་རང་གི་སྐད་ཡིག་དེ་ངེས་པར་དུ་རང་གི་མི་རིགས་ཀྱིས་སློབ་དགོས། གལ་ཏེ་ད་དུང་རང་ཉིད་ཀྱི་འོད་སྟོང་འབར་བའི་སྐད་ཡིག་གཞི་ནས་ཡལ་བར་དོར་ཏེ་མི་རིགས་གཞན་གྱི་སྐད་ཡིག་ཁོ་ན་ལ་སྲེད་པའི་འགྲམ་ཆུ་ལྡང་
ནས་སྦྱང་བརྩོན་བྱེད་ན། རང་རེའི་མི་རིགས་འདི་སྣུམ་ཟད་ཀྱི་མར་མེ་ལྟར་མར་ནས་མར་དུ་འགྲིབ་པ་ལས་འཕེལ་རྒྱས་ཀྱི་རེ་བ་ནམ་ཡང་ཡོད་མི་སྲིད། དེ་ལ་སློབ་དཔོན་ལེ་ཉིན་གྱིས་”ཡིག་རྨོངས་ཀྱི་ཁེངས་བའི་མི་རིགས་ཤིག་ཡིན་ན་དེ་ལ་འཕེལ་རྒྱས་ཀྱི་རེ་བ་མེད”ཅེས་གསུངས་ཡོད་པས་ང་ཚོས་གསེར་སྦྱང་བཙོ་མ་ལྟ་བུའི་བཀའ་གསུང་འདི་གཙིགས་སུ་བཟུང་ནས་བོད་ཀྱིས་བོད་སྐད་སྨྲ་བ་དང་། བོད་ཀྱིས་བོད་ཡིག་སློབ་པ་ནི་ཏང་གི་ང་ཚོ་ལ་བཅངས་པའི་རེ་བ་དང་མི་རིགས་རང་སྐྱོང་བཅའ་ཁྲིམས་ཀྱི་དགོངས་དོན་ཡང་ཡིན། དེས་ན་རང་གི་མི་རིགས་ཀྱིས་རང་གི་སྐད་ཡིག་ལ་མཐོང་ཆེན་བྱ་རྒྱུ་དང་། མི་རིགས་རང་གི་སྐད་ཡིག་རང་གི་སློབ་པ་ནི་འཇིག་རྟེན་མི་རིགས་ཀུན་གྱི་ཆོས་ཉིད་ཅིག་ཏུའང་མཐོང་ངོ་།
དེང་སང་བོད་མི་རིགས་ཀྱི་ནང་དུ་མི་རིགས་གཞན་གྱི་རིག་གནས་དང་ཤེས་ཡོན་ཅུང་ཟད་རེ་ཡོད་པའི་ལས་བྱེད་པ་དང་སློབ་གྲྭ་བ་ལ་ལས་རི་བོང་ཅལ་འདྲོགས་ཀྱི་དཔེ་ལྟར་བོད་ཀྱི་སྐད་ཡིག་ཧ་ཅང་རྗེས་ལུས་ཀྱི་སྐད་ཡིག་ཅིག་ཡིན་པར་འདོད་པ་དང་། མི་རིགས་གཞན་གྱི་སྐད་ཡིག་ནི་རིན་པོ་ཆེ་གསེར་ལྟ་བུ་ཞིག་ལ་རྩི་བཞིན་ཡོད། དེ་དག་ནི་རང་མི་རིགས་ཀྱི་ཤེས་ཡོན་གྱི་ཆུ་ཚད་ཞན་པ་དང་། རིག་གནས་སྤྱིའི་བློ་མིག་ལྡོངས་པ། ད་དུང་རང་ཉིད་ཀྱིས་བསླབ་པའི་ཡོན་ཏན་ཏིལ་འབྲུ་ཙམ་པོ་དེ་ཡང་མི་རིགས་གཞན་གྱི་སྐད་ཡིག་ཡིན་སྟབས་སྐད་ཡིག་ནི་མི་རིགས་ཀྱི་བསམ་པའི་འདུ་ཤེས་མཚོན་རྟགས་ཤིག་ཡིན་པ་མ་ཟད་མི་རིགས་ཀྱི་བློ་ཁ་བསྒྱུར་བའི་ནུས་པ་ཡང་ཡོད་རྐྱེན། རངཉིད་ཀྱི་འདུ་ཤེས་དེ་མི་རིགས་གཞན་པའི་བསམ་བློའི་འདུ་ཤེས་སུ་གྱུར་བ་ཡིན། དེ་ནི་རྒྱུ་རྐྱེན་རྟེན་འབྲེལ་གྱི་ཆོས་ཉིད་ཅིག་སྟེ། དཔེར་ན། ས་ཞིང་གྲུ་བཞི་མ་གཅིག་གི་ནང་དུ་ནས་དང་གྲོ་གཉིས་མཉམ་དུ་བསྲེས་ཏེ་བཏབ་ན། སྐྱེས་པའི་དུས་སུ་ཏིལ་འབྲུ་གཅིག་གི་ནོར་བ་མེད་པར་རང་རང་གི་ཁ་དོག་དང་སྐྱེས་ལུགས། བྲོ་བ་བྱེད་ལས་སོགས་ཁྱད་པར་ཐ་དད་ཡིན་པས་སོ། ། རྒྱུ་རྐྱེན་རྟེན་འབྲེལ་དེ་ལྟར་དུ་མི་རིགས་རང་གིས་རང་ཉིད་ཀྱི་སྐད་ཡིག་མི་སློབ་པར་མི་རིགས་གཞན་གྱི་སྐད་ཡིག་ཁོ་ན་བསླབ་ན་གོང་དུ་དཔེ་བཀོད་པ་ལྟར་ཁྱེད་ཀྱིས་ནས་འདོད་དེ་གྲོ་བཏབ་ན་འབྲས་བུ་སྨིན་པའི་དུས་ཤིག་མི་སྲིད་པ་ལྟ་བུའོ། །
རྐྱེན་འདི་འདྲ་བ་ལ་བརྟེན་ནས་རང་གཞན་མང་པོ་ཞིག་གིས་བོད་ཡིག་བསླབ་ན་ནུས་པ་མེད་པ་དང་དོན་གོ་མི་ཆོད། བོད་ཀྱི་སྐད་ཡིག་ནི་རྗེས་ལུས་རེད། བོད་ཀྱི་རིག་གཞུང་ནི་རྨོངས་དད་དང་ཚན་རིག་གི་རང་བཞིན་མི་ལྡན་པ་སོགས་འབྲེལ་མེད་ལྟར་སྣང་གི་སྒྲུབ་བྱེད་འགོད་མཁན་མང་པོ་བྱུང་། གཞན་གྱིས་ནི་བཤད་དུ་རུང་སྟེ་བོད་ནི་བོད་ལ་སྡང་བ་དང་། བོད་ནི་བོད་ཀྱི་རིག་གཞུང་ལ་སྡང་བ་ཅི་སྟེ་བཤད་མི་ཤེས་པའི་གནད་དོན་ཚབས་ཆེན་ཞིག་རེད། དེ་ཚང་མའི་རྒྱུ་རྐྱེན་ནི་རང་གི་སྐད་ཡིག་རང་གི་བཀོལ་སྤྱོད་མ་ཐུབ་པའི་རྐྱེན་གྱིས་སོ། །
༢ རང་གི་སྐད་ཡིག་ལ་བརྟེན་ནས་མི་རིགས་ཀྱི་སྤུས་ཀ་ཇེ་མཐོར་གཏོང་དགོས།
མི་རིགས་ཀྱི་སྤུས་ཀ་ཇེ་མཐོར་གཏོང་དགོས་ན་གཞི་རྩ་སྟེ་སློབ་གསོ་ནི་སྲོག་ལྟར་འཛིན་དགོས། སློབ་གསོ་ཡག་པོ་ཞིག་བཟུང་སྟེ་བོད་རང་ཉིད་ཀྱིས་རང་གི་ཐུན་མོང་མིན་པའི་སྐད་ཡིག་ལ་སྦྱང་བརྩོན་དང་བཀོལ་སྤྱོད་བྱས་ན་ད་གཟོད་མི་རིགས་ཡོངས་ཀྱི་སྤུས་ཀ་ཇེ་མཐོར་འགྲོ་བ་མ་ཟད་ཆབ་སྲིད་དང་དཔལ་འབྱོར། རིག་གནས་སོགས་དབྱར་མཚོ་ལྟར་འཕེལ་རྒྱས་སུ་འགྲོ་བར་ཐེ་ཚོམ་མེད། བློ་མཐུན་སི་ཏཱ་ལིན་གྱིས་”མི་དམངས་ཁྲི་སྟོང་མང་པོས་མི་རིགས་རང་གི་སྐད་ཡིག་དེ་ཉིད་བེད་སྤྱོད་བྱས་ན། ད་གཟོད་ཆབ་སྲིད་དང་དཔལ་འབྱོར་རིག་གནས་གོང་འཕེལ་བཅས་ཀྱི་ཐད་ལ་ཡར་རྒྱས་ཆེན་པོ་འབྱུང་ཐུབ་ཀྱི་རེད་” ཅེས་གསུངས་པ་ལྟར་མི་རིགས་འཕེལ་རྒྱས་སུ་འགྲོ་དགོས་ན་ཐབས་ལམ་ཉག་གཅིག་སྟེ་རང་ཉིད་ཀྱི་སྐད་ཡིག་ལ་བརྟེན་པ་དེ་རེད། གལ་ཏེ་གཞན་མི་རིགས་ཀྱི་སྐད་ཡིག་ལ་བརྟེན་ནས་མི་རིགས་ཡོངས་ཀྱི་སྤུས་ཀ་ཇེ་མཐོ་དང་གོང་འཕེལ་དུ་གཏོང་དགོས་ཟེར་ན། འཛམ་གླིང་སྟེང་དུ་གྲགས་པ་རབ་དུ་འབར་བའི་སྔོན་ཐོན་རྒྱལ་ཁབ་འཇར་པན་ལྟ་བུ་ལ་དཔེར་མཚོན་ན། དང་མ་རྒྱལ་ཁབ་ཀྱི་འཕེལ་རྒྱས་དང་། སྔོན་ཐོན་རྒྱལ་ཁབ་ཀྱི་རྗེས་བསྙེགས་བྱེད་ཆེད་རྒྱལ་ཁབ་ཡོངས་ཀྱིས་སྔོན་ཐོན་མི་རིགས་ཀྱི་སྐད་ཡིག་བཀོལ་སྤྱོད་བྱས་པ་རེད། དེ་ལྟར་རྒྱལ་ཁབ་གཏན་ནས་འཕེལ་རྒྱས་སུ་འགྲོ་མ་ཐུབ་པ་དང་། མི་རིགས་ཉམས་རྒྱུད་དུ་འགྲོ་བའི་ཉེན་ཁ་ཚབས་ཆེན་པོ་ཡོད་པ་མཐོང་ནས་སླར་ཡང་རང་ཉིད་ཀྱི་སྐད་ཡིག་མི་བཀོལ་ཐབས་མེད་བྱུང་བ་རེད། དེ་ལྟར་རང་ཉིད་ཀྱི་སྐད་ཡིག་བཀོལ་སྤྱོད་བྱས་པ་ལ་བརྟེན་ནས་དེང་སང་འཛམ་གླིང་སྟེང་ན་འགྲན་ཟླ་བྲལ་བའི་རྒྱལ་ཁབ་དེ་ལྟ་བུར་གྱུར་ཡོད་པ་རང་ཅག་ཀུན་གྱིས་ཤེས་གསལ་ལྟར་རེད། སྤྱིར་སྔོན་ཐོན་མི་རིགས་ཀྱི་སྐད་ཡིག་སྦྱང་ནས་ཚན་རིག་གི་ལྟ་བ་རྟོགས་པ་དང་འཛམ་གླིང་སྤྱིའི་འགྲོ་ཚུལ་དང་དཔལ་འབྱོར་འཕེལ་ཕྱོགས་ཀྱི་ཤེས་བྱ་སོགས་སྔོན་ཐོན་གྱི་བཟང་ཆ་རྣམས་བསྡུ་ལེན་བྱེད་རྒྱུ་ནི་སྨྲ་མི་དགོས་པ་ཞིག་ཡིན་མོད། འོན་ཀྱང་མི་རིགས་ཡོངས་ཀྱིས་རང་གི་སྐད་ཡིག་ཡལ་བར་དོར་ཏེ་མི་རིགས་གཞན་གྱིས་སྐད་ཡིག་ལ་བརྟེན་ནས་རང་མི་རིགས་ཡོངས་ཀྱི་སྤུས་ཀ་ཇེ་མཐོར་གཏོང་དགོས་ཟེར་བ་ནི་ཧ་ཅང་མགོ་མཇུག་སློག་ཅིང་འོལ་ཚོད་དུ་སྨྲ་བའི་གཏམ་ཞིག་གོ ། སྤྱིར་ང་ཚོ་སྟེ་བོད་མི་རིགས་ནི་ཕྲག་དོག་ཆེ་བ་དང་། ནང་འཁྲུག་ལ་དགའ་བ། སྤྱོད་པ་རྩུབ་པ་དང་ཕྱོགས་ཞེན་ཆེ་བ་སོགས་འདི་དག་ཚང་མ་ནི་སློབ་གསོ་མ་བཟུང་བ་དང་རིག་གནས་མེད་པས་རྐྱེན་གྱིས་རེད། ད་དུང་གོང་གི་བོད་ཀྱི་སྐད་ཡིག་གིས་དོན་གོ་མི་ཆོད། བོད་ཀྱི་རིག་གཞུང་ནི་རྗེས་ལུས་དང་ཚན་རིག་གི་རང་བཞིན་མི་ལྡན་ཟེར་མཁན་ལ་ཡང་སྐྱོན་འདི་བྱུང་བ་རེད། མདོར་ན། རང་གི་སྐད་ཡིག་རང་གིས་བེད་སྤྱོད་བཏང་སྟེ་གཞི་རྩའི་སློབ་གསོ་འདི་སྲོག་ལྟར་བཟུང་ན་ད་གཟོད་མི་རིགས་ཡོངས་ཀྱི་སྤུས་ཚད་ཇེ་མཐོར་འགྲོ་བ་མ་ཟད་གོང་གི་རྐྱེན་དེ་དག་ཀྱང་རིམ་གྱིས་གངས་འཁྱག་ཉི་མས་ཞུ་བ་ལྟར་རྩ་མེད་དུ་འགྲོ་བར་གདོན་མི་ཟའོ། །
༣ རང་གི་སྐད་ཡིག་རང་གིས་བེད་སྤྱོད་གཏོང་དགོས།
གོང་དུ་སྨྲས་པ་ལྟར་རང་མི་རིགས་ཀྱི་སྐད་ཡིག་ལ་སྦྱང་བརྩོན་བྱས་ཏེ་མི་རིགས་ཡོངས་ཀྱི་སྤུས་ཀ་ཇེ་མཐོར་སོང་ན། ད་གཟོད་རང་ཉིད་ཀྱི་སྐད་ཡིག་འདི་བེད་སྤྱོད་བྱེད་པར་དཀའ་ངལ་ཆེན་པོ་མེད་སྙམ། བློ་མཐུན་སི་ཏཱ་ལིན་གྱིས་”ཡོད་དོ་ཅོག་གི་ཕྱོགས་ནས་མི་རིགས་འདྲ་མཉམ་ལག་ལེན་དུ་བསྟར་བ་ ནི་མི་རིགས་གནད་དོན་ཐག་གཅོད་པའི་ཆ་རྐྱེན་མེད་དུ་མི་རུང་བ་ཞིག་ཡིན། དེ་ལྟར་ཁོ་ན་བྱས་ན་ད་གཟོད་དོན་ཐོག་ཡིན་གྱི་ཡིག་ཐོག་གི་སྟོང་བཤད་མ་ཡིན་པར་གྲངས་ཉུང་མི་རིགས་ཀྱི་ཁེ་ཕན་ལ་སྲུང་སྐྱོབ་བྱེད་ཐུབ་ངེས་རེད་”ཞེས་གསུངས་པས་ཁོང་གི་བཀའ་སློབ་ལྟར་ང་ཚོའིཁེ་ཕན་ལ་སྲུང་སྐྱོབ་བྱེད་དགོས་ན་དོན་དངོས་ཐོག་དགོས་པ་ལས་ཡིག་ཐོག་གི་སྟོང་བཤད་ཀྱིས་ཅི་བྱ། འོ་ན་མི་རིགས་རང་སྐྱོང་བཅའ་ཁྲིམས་ཀྱིས་སྔོན་ནས་རང་གི་སྐད་ཡིག་རང་གིས་བེད་སྤྱོད་བྱེད་པར་རང་དབང་སྤྲད་ཀྱང་དོན་དངོས་སུ་བཀོལ་སྤྱོད་ཇི་འདྲ་བྱེད་བཞིན་ཡོད་པ་མིག་མཐོང་གཟུགས་གྲུབ་དང་། རང་བློ་རང་ལ་ལྐོག་ཏུ་མ་གྱུར་བ་རེད། དེས་ན་སྐད་ཡིག་དེ་ཇི་ལྟར་བེད་སྤྱོད་གཏོང་དགོས་ཟེར་ན། དེའི་སྔོན་འགྲོའི་ཆ་རྐྱེན་མེད་དུ་མི་རུང་བ་ནི་བོད་མི་ཡོངས་ཀྱིས་རང་ཉིད་ཀྱི་སྐད་ཡིག་བསླབ་ཏེ་ཡིག་རྨོངས་པ་ཇེ་ཉུང་དུ་གཏོང་རྒྱུ་ནི་རྒྱུ་རྐྱེན་ཨང་དང་པོ་དང་། རྒྱུ་རྐྱེན་གཉིས་པ་ནི་མ་མཐའ་ཡང་མི་རིགས་རང་སྐྱོང་ཁུལ་གང་ཞིག་ཡིན་ཀྱང་དེའི་འགོ་འདྲེན་དང་ལས་བྱེད་པ་ཚང་མས་མི་རིགས་དེའི་སྐད་ཡིག་མཁྱེན་དགོས། གལ་ཏེ་འགོ་འདྲེན་གྱིས་མི་རིགས་དེ་གའི་སྐད་ཡིག་མི་མཁྱེན་ན་མི་རིགས་ལ་འབྲེལ་བ་བྱེད་སྤྱད་ཡོ་བྱད་མེད་པར་གྱུར་པས་ཁྱོད་ཀྱིས་མི་རིགས་ཤིག་ཇི་ལྟར་སྐྱོང་། ཁྱོད་ཀྱི་ཁ་བརྡ་བྱེད་དགོས་པའི་ཚེ་འབྲས་བུ་བཟང་བོ་ཞིག་མེད་པ་སྨྲ་མི་དགོས་པ་ཞིག་རེད། རྒྱུ་རྐྱེན་གསུམ་པ་ནི་བོད་མི་ཡོད་དོ་ཅོག་གིས་རང་ཉིད་ཀྱི་སྐད་ཡིག་ལ་མ་བརྟེན་པར་རང་གི་མི་རིགས་དེ་འཕེལ་རྒྱས་སུ་འགྲོ་ཚུལ་མེད་པ་ཤེས་དགོས་པ་དང་། མི་རིགས་རང་གི་སྐད་ཡིག་འདི་སློབ་པ་དང་བེད་སྤྱོད་གཏོང་རྒྱུ་ནི་འོས་འགན་ཞིག་ལ་བརྩི་དགོས། དེ་ལྟར་བྱས་ན་རང་ཉིད་ཀྱི་སྐད་ཡིག་འདིས་དོན་གོ་ཆོད་པ་ཞིག་བྱེད་ཐུབ་སྙམ། འོན་ཀྱང་དེང་སང་ཡང་བོད་མི་ལ་ལས་ང་རྒྱལ་གྱི་མགོ་འཕང་དགུང་ལ་བཏེགས་ཏེ་གཞན་སྐད་གྱིས་”ང་ནི་བོད་པ་ཡིན་”ཟེར། དེ་ལ་ཕར་བོད་ཡིག་ཨེ་ཤེས། བོད་སྐད་ཨེ་གོ་ཞེས་དྲིས་ཚེ་གདོང་མདོག་དམར་པོར་གྱུར་ཏེ་མགོ་བོ་འཕྲེད་དུ་གཡུག དེ་ལྟ་བུ་ལ་ཅི་ལྟར་བྱས་ནས་བོད་ཟེར། བོད་ཅེས་པའི་མཚན་ཉིད་ཐོབ་བམ་མི་ཐོབ། ཡང་མིན་ན་ཁྱེད་ཀྱི་རྒྱབ་ལ་”ང་ནི་བོད་ཡིན་”ཞེས་པའི་ཡི་གེ་ཆེན་པོ་ཞིིག་སྦྱར་ཏེ་སོང་ན། ད་གཟོད་ཁྱེད་ལ་བོད་རེད་འདུག་ཟེར་ངེས། རང་ཉིད་དེ་འདྲའི་ཉེན་ཁ་ལ་སླེབས་ཡོད་པ་ཤེས་རུང་ད་དུང་ང་བོད་ཡིན་ཞེས་འདུག་པ་ལས་བོད་ཡིག་དང་། བོད་སྐད་ཞིག་བསླབ་ནས་གཞན་གྱིས་ཚུར་ལ་དེ་བོད་རེད་ཅེས་པ་ཞིག་བྱས་ན་བདེ་སྙམ། སྤྱིར་རང་ཉིད་ཀྱི་སྐད་ཡིག་རང་ཉིད་ཀྱིས་བེད་སྤྱོད་གཏོང་མི་ཐུབ་ན། མི་རིགས་ཤིག་གིས་མི་རིགས་གཞན་ཞིག་གི་སྐད་ཡིག་བེད་སྤྱོད་གཏོང་ཟེར་བ་ནི་ཧ་ཅང་གནས་ལུགས་དང་འགལ་བའི་བྱ་བ་ཚབས་ཆེན་ཞིག་རེད། རླབས་ཆེན་ཏང་གིས་ང་ཚོ་ལ་མི་རིགས་རང་སྐྱོང་གི་བདག་དབང་སྤྲད། ང་ཚོས་སྐྱོང་ཐུབ་ཀྱིན་ཡོད་དམ་མེད། ང་ཚོས་རང་ཉིད་ཀྱི་སྐད་ཡིག་བེད་སྤྱོད་གཏོང་གི་ཡོད་དམ་མེད། ང་ཚོས་རླབས་ཆེན་ཏང་གི་རེ་བ་སྟོང་ཟད་དུ་བཏང་ཡོད་དམ་མེད། སྙིང་དྲོན་པོའི་སྟེང་ལ་ལག་པ་བཞག་སྟེ་འདང་རྒྱག་རན་འདུགགལ་ཏེ་རང་གི་སྐད་ཡིག་དེ་ཉིད་བེད་སྤྱོད་དང་སྦྱང་བརྩོན་བྱེད་མ་ཐུབ་ན་སློབ་དཔོན་ལེ་ཉིན་གྱིས་གསུངས་ལྟར་ང་ཚོའི་མི་རིགས་ལ་འཕེལ་རྒྱས་ཀྱི་རེ་བ་ནམ་ཡང་ཡོད་མི་སྲིད་དོ། །
གཉིས་པ། ལྡོག་ཕྱོགས་ནས་མི་རིགས་འགྲིབ་པའི་སྐོར་གླེང་བ།
༡ ང་ཚོའི་སྐད་ཡིག་ནི་མྱུར་སྐྱོབ་ཀྱི་དུས་སྐབས་སུ་གནས་ཡོད།
ཏང་གིས་ང་ཚོ་ལ་མི་རིགས་རང་སྐྱོང་གི་དབང་ཆ་སྤྲད་པ་དང་བོད་བཅིངས་གྲོལ་བྱས་ཏེ་ལོ་ངོ་བཞི་བཅུ་ལྷག་སོང་ཡང་ང་ཚོའི་སྐད་ཡིག་ནི་ད་དུང་མྱུར་སྐྱོབས་ཀྱི་དུས་སྐབས་སུ་གནས་ཡོད། དེ་ནི་དོན་ཆུང་ཆུང་ཞིག་གི་ཐོག་ནས་གསལ་བཤད་བྱེད་ཐུབ་དེ། དཔེར་ན། ཟི་ཁྲོན་རྔ་བ་ཁུལ་གྱི་རྫོང་ཁག་ལ་ལས་སྒོ་བྱང་ངོས་སུ་བོད་ཡིག་འདི་ལྟར་བྲིས་ཡོད། ཞིན་ཧྭ་དབེ་ཁང་། ཉེན་རྟོཀ་རུ་ཁག ཆུ་བོ་བདག་གའེར་བཀོཏ་འདོམས་ཁང་། འཕྲུལ་ལྟར་སླབ་ས་ཚུབས། སྤྲུ་ཚོགས་ཉིན་འགོག ཆུ་བནོད་ཁོན་འབོག་བཀོཏ་འདོམས་ཁང་། གློག་སྐྱལ་འཟུག་པ་སྡུད་ཞུགས་བཟོ་པུའ་སོགས་གངས་ཅན་ཡི་གེའི་སྦྱོར་ཀློག་ལ་གཏན་ནས་མེད་པ་དག་སྒོ་བྱང་ལ་བྲིས་ཏེ་བཀལ་ཡོད། འདི་ལ་ཁྱེད་ཚོས་ལྟ་ཕྱོགས་ཇི་འདྲ་འཛིན་རྒྱུ་ཡིན་ནམ། ང་ཚོའི་སྐད་ཡིག་འདི་མྱུར་སྐྱོབས་ཀྱི་དུས་སྐབས་སུ་གནས་ཡོད་དམ་མེད། ད་དུང་ང་ཚོའི་སྐད་ཀྱི་ཆ་ནས་ཀྱང་བོད་ལ་མཁོ་བའི་སྤྱི་སྐད་ཅིག་ཕར་ཞོགདེང་སང་ར་མ་ལུག་ལྟ་བུའི་བསྲེས་སྐད་ཅིག་བཤད་བཞིན་འདུགཚན་རིག་འཕྲུལ་ཆས་གསར་བའི་མིང་དང་ཐ་སྙད་རྣམས་ནི་རྒྱ་མཚོའི་ཀློང་བརྡོལ་བ་བཞིན་བྱུང་དང་འབྱུང་གིན་ཡོད་པས་དེ་རྣམས་གཅིག་གྱུར་གྱི་མིང་མེད་སྟབས་ཡང་མིན་ན་རྒྱ་སྐད་དང་ཡང་མིན་ན་དབྱིན་སྐད་ཀྱིས་མི་བརྗོད་ཐབས་མེད་བྱུང་། ད་རུང་ལྷ་ས་དང་ཨ་མདོ། ཁམས་པ་སོགས་ནས་མི་རེ་འདུས་ཏེ་གཏམ་གླེང་བྱེད་པའི་ཚེ་ན་རྒྱ་སྐད་མ་གཏོགས་གཅིག་གྱུར་གྱི་སྐད་ཆ་མེད། བོད་ཀྱིས་བོད་སྐད་མི་གོ་བ་དང་། བོད་ཀྱིས་བོད་ལ་གོ་བརྡ་མི་འཕྲོད་པར་མི་རིགས་གཞན་པའི་སྐད་ཡིག་བཀོལ་དགོས་པར་ཐུག་ཡོད་པས་ང་ཚོའི་སྐད་ཡིག་མྱུར་སྐྱོབས་ཀྱི་དུས་སྐབས་སུ་གནས་ཡོད་མེད་། ངོ་མས་བཤད་ན་དེང་སང་གཞན་སྐད་གཅིག་ཀྱང་མ་བསྲེས་པར་བོད་སྐད་རྣལ་མ་ཤོད་པའི་བོད་མི་གཅིག་ཀྱང་མེད་ཅེས་ཁ་ཚོན་གཅོད་ཐུབ་པ་དང་། ད་དུང་དེ་ལས་ཀྱང་ཉེན་ཚབས་ཆེ་བ་ནི་རོང་འབྲོག་ཕྱོགས་ཀྱི་རྒན་རྒོན་ཡིག་འབྲུ་གཅིག་ཀྱང་མི་ཤེས་པ་རྣམས་ཀྱིས་ཀྱང་རྒྱ་ཡིག་གི་མིང་ཚིག་རྣམས་ནི་དག་ཆ་དང་ལྡན་པའི་ངང་ནས་ཁ་བྱང་ལག་བྱང་དུ་སོང་ཡོད། དཔེ་གཅིག་བཀོད་ན། གློག་བརྙན་ལ་ཁོ་ཚོས་རྒྱ་སྐད་ཀྱིས་”dian ying” ཟེར། དེ་ལ་ཕར་”dian ying”ཟེར་ན་རྒྱ་སྐད་རེད། བོད་སྐད་ལ་གློག་བརྙན་རེད་ཅེས་ལབ་ན་ཚུར་ལ་མི་འཐད་པའི་རྣམ་འགྱུར་གྱིས་འཕྱ་སྨོད་བྱེད་པ་དང་། གློག་བརྙན་ཟེར་བ་ཁ་ནང་དུ་བརྗོད་མི་བདེ་བའི་རྒྱུ་མཚན་དུ་འགོད། འདི་ལྟ་བུའི་ཐ་སྙད་གྲངས་མེད་པ་ཞིག་ཡོད་པས་དེ་ལྟར་འཕྲོ་མཐུད་དེ་མི་རབས་དུ་མར་སོང་ན་ང་ཆོའི་མི་རིགས་འདི་ཇི་འདྲ་ཞིག་ལ་འགྱུར་སྲིད་དམ། བོད་རང་གི་སྐད་ཡིག་ཁ་ནང་དུ་བརྗོད་མི་བདེ་བ་དང་། མི་རིགས་གཞན་པའི་སྐད་ཡིག་ཁ་ནང་དུ་བརྗོད་བདེ་བའི་དུས་སུ་སླེབས་ཡོད་པས་བོད་ཀྱི་སྐད་ཡིག་མྱུར་སྐྱོབས་ཀྱི་དུས་སུ་གནས་ཡོད་དམ་མེད། དེང་སང་རང་གཞན་མང་པོ་ཞིག་གིས་སྐད་ཡིག་གི་ཕྱོགས་སུ་ཞིབ་འཇུག་གཏོང་གི་ཡོད། འོན་ཀྱང་གཅིག་གྱུར་གྱི་སྐད་ཆའི་ཕྱོགས་སུ་ཞིབ་འཇུག་གཏོང་མཁན་ཧ་ཅང་ཉུང་། ང་ཚོར་གཏན་ནས་མེད་དུ་མི་རུང་བ་ནི་བོད་ལ་ཚད་ལྡན་གྱི་སྐད་ཅིག་དགོས་པ་དེ་རེད། གལ་ཏེ་གཅིག་གྱུར་གྱི་སྐད་མེད་ན་ང་ཚོའི་མི་རིགས་འདི་ལྷ་སའི་མི་རིགས་དང་། ཨ་མདོའི་མི་རིགས། ཁམས་པའི་མི་རིགས། རྒྱལ་རོང་མི་རིགས་སོགས་མཐར་མི་རིགས་མང་པོ་ཞིག་ལ་འགྱུར་སྲིད། རྒྱུ་མཚན་ནི་དེ་ལ་ཕུན་སུམ་ཚོགས་པའི་ཆ་རྐྱེན་འཛོམས་ཡོད་དེ། གཅིག་ན་བོད་ཡོངས་ལ་གཅིག་གྱུར་གྱི་སྐད་མེད་པ་དང་། གཉིས་སུ་དེང་སང་སྐད་རིགས་ལ་ཞིབ་འཇུག་བྱེད་མཁན་མང་པོ་ཞིག་གིས་གཅིག་གྱུར་གྱི་སྐད་ཆའི་ཕྱོགས་ནས་གླེང་ཙམ་ཡང་མི་བྱེད་པར་ཁ་སྐད་དང་ཡུལ་སྐད་དག་ལ་ཞིབ་འཇུག་བྱས་ཏེ་ལྷ་སའི་ཁ་སྐད་དང་། ཨ་མདོའི་སྐད། ཁམས་སྐད། རྒྱལ་རོང་སྐད་སོགས་ཀྱི་ཚིག་མཛོད་དང་བསླབ་དེབ་མང་པོ་དཔེ་བསྐྲུན་བྱས་ཡོད། མི་རིགས་གཅིག་གི་ནང་དུ་ཡུལ་སྐད་དང་གྲོང་སྐད་མང་བོ་ལ་བསླབ་དེབ་དང་ཚིག་མཛོད་དགོས་ན། རང་རེའི་སྔོན་ཐོན་མི་རིགས་དེ་རྒྱ་རིགས་ལྟ་བུར་མཚོན་ན། ཧྲང་ཧེ ་ཡུལ་སྐད། ཀོང་ཏུང་ ཡུལ་སྐད། སི་ཁྲོན་ ཡུལ་སྐད་སོགས་ཀྱི་ཚིག་མཛོད་དང་བསླབ་དེབ་མེད་པའི་རྒྱུ་མཚན་ཅི་ཡིན། དེ་ཚོས་སྤྱི་སྐད་མ་བཤད་པར་རང་རང་གི་ཡུལ་སྐད་བཤད་ཚེ་གོ་བརྡ་འཕྲོད་དམ་ཞེས་དྲིས་ཚེ། དེ་དག་སྤྱི་སྐད་ཡོད་པས་རྐྱེན་གྱིས་རེད་ཅེས་ལན་འདེབས་སྲིད། འོ་ན་ང་ཚོས་ཀྱང་རྩ་བ་བོར་ཏེ་ཡལ་ག་བཟུང་ནས་ཅི་བྱ། སྤྱི་སྐད་ཅིག་བསྐྲུན་པར་འབད་བརྩོན་མི་བྱེད་པར་ཡུལ་སྐད་དང་གྲོང་སྐད་མང་པོ་ལ་ཚིག་མཛོད་དང་བསླབ་དེབ་བསྐྲུན་ནས་ཅི་བྱ། མི་རིགས་ཡི་གེ་མེད་པ་ལ་ཡི་གེ་བཟོ་ཐུབ་ན། བོད་ལ་ཚད་ལྡན་གྱི་སྐད་ཆ་ཞིག་འཇོག་པ་དེ་འདྲའི་དཀའ་མོ་ཞིག་ག་ལ་ཡིན། མི་རིགས་ཤིིིིིག་གི་སྲོག་ལྟ་བུ་ནི་སྤྱི་སྐད་ཡིན་པ་གོང་དུ་རྒྱ་རིགས་ཀྱིས་དཔེ་བཀོད་པ་བཞིན་ནོ། ། དེ་ལྟར་རང་ཅག་ལ་ཡང་ཚད་ལྡན་གཅིག་གྱུར་གྱི་སྐད་ཅིག་བསྐྲུན་པར་བོད་མི་ཡོངས་ཀྱིས་གཙིགས་སུ་འཛིན་དགོས་པའི་བྱ་བ་གལ་ཆེན་ཞིག་རེད་སྙམ།
༢ ང་ཚོའི་མིི་རིགས་འདི་རྩ་མེད་དུ་འགྲོ་བར་ཉེན་ཁ་ཆེ།
རླབས་ཆེན་གྱི་སློབ་དཔོན་སི་ཏཱ་ལིན་གྱིས་མི་རིགས་གནད་དོན་ཐད་ལ་འདི་འདྲའི་གསུང་བཤད་གལ་ཆེན་ཞིག་གནང་ཡོད་དེ་”མི་རིགས་ཤིག་ལོ་རྒྱུས་ཐོག་ཡུན་རིང་གནས་དགོས་ན། དེའི་སྐད་ཡིག་བེད་སྤྱོད་དང་གོང་འཕེལ་གཏོང་དགོས། གལ་ཏེ་དེ་ལས་ལྡོག་སྟེ་མི་རིགས་ཤིག་རྩ་མེད་དུ་གཏོང་དགོས་ན། སྔོན་ལ་མི་རིགས་དེའི་སྐད་ཡིག་བེད་སྤྱོད་མེད་པར་བཟོས་ན་མི་རིགས་དེ་རང་བཞིན་གྱིས་མེད་པར་འགྱུར་སྲིད་”ཅེས་གསུངས་ཡོད། དེ་ནི་གསུངས་པ་ཙམ་མ་ཡིན་པར་མིག་མཐོང་གཟུགས་གྲུབ་དང་དོན་དངོས་ཐོག་གིས་ཀྱང་བདེན་པ་ཞིག་ཡིན་པ་སུས་ཀྱང་བཤད་ཐུབ་ཀྱི་རེད། དཔེར་ན། དེང་གི་མན་ཇུའི་མི་རིགས་ལྟ་བུར་མཚོན་ན་མིང་ཙམ་ལས་དོན་དངོས་ཀྱི་མི་རིགས་རང་གི་ཁྱད་ཆོས་ཅི་ཡང་མེད། དེ་ནི་རང་ཉིད་ཀྱིས་ངོས་ནས་མ་འཁྱོངས་པ་ཡིན་ལ། རང་གི་སྐད་ཡིག་བེད་སྤྱོད་དང་གོང་འཕེལ་བྱེད་མ་ཐུབ་པ་ལས་གཞན་གྱིས་བཙན་པོར་བསྒྱུར་བ་ཞིག་གཏན་ནས་མིན། དེ་ལྟ་བུའི་མི་རིགས་རང་གི་སྐད་ཡིག་བཀོལ་སྤྱོད་མ་ཐུབ་པར་མི་རིགས་གཞན་གྱི་ངོ་བོར་འགྱུར་བ་ཡང་འཛམ་གླིང་སྟེང་དུ་དཔེ་ཧ་ཅང་མང་པོ་ཡོད།  ལས་”མི་རིགས་ཤིག་གིས་མི་རིགས་གཞན་ཞིག་གི་ཁྱད་ཆོས་རྣམས་བསྡུ་ལེན་བྱས་མཐར། རང་མི་རིགས་ཀྱི་ཁྱད་ཆོས་རྣམས་ཤོར་ཏེ་མི་རིགས་གཞན་གྱི་ངོ་བོར་འགྱུར་བ་ལ་མཉམ་འགྱུར་ཟེར། “འོ་ན་རང་རེའི་གངས་ཅན་མི་རིགས་ལ་ཕྱི་འདང་ཞིག་རྒྱོབས་དང་། མི་རིགས་མཉམ་འགྱུར་འབྱུང་གི་ཡོད་དམ་མེད། རང་རེའི་མི་རིགས་འདི་རྩ་མེད་དུ་འགྲོ་གི་ཡོད་དམ་མེད། རླབས་ཆེན་སློབ་དཔོན་མའོ་ཀྲུའུ་ཞིས་སློབ་སྟོན་གནང་དོན་”ཡིག་རིགས་གཅིག་ལ་རྒྱབ་བརྟེན་དགོས་པའི་འདོད་ཚུལ་དེ་ནི་མི་རིགས་གནད་དོན་ཐད་ནས་བཤད་ན། མི་རིགས་ཆེན་པོའི་རིང་ལུགས་ཀྱི་བསམ་བློ་ཁོ་ན་ཡིན་པས་ང་ཚོ་གྲངས་ཉུང་མི་རིགས་ཀྱི་དཔལ་འབྱོར་དང་ཚན་རིག་རིག་གནས་བཅས་གོང་དུ་སྤེལ་བར་གནོད་པའི་བགེགས་ཆེན་པོ་ཞིག་རེད་”ཅེས་གསུངས་པ་ལྟར་དེང་སང་བྱིས་པ་རྣམས་སློབ་གྲྭར་སོང་ན་ལོ་རིམ་དང་པོའི་སྐབས་ནས་བཟུང་རྒྱ་བོད་ཡིག་རིགས་གཉིས་སློབ་བཞིན་ཡོད་པས་བྱིས་པ་ལོ་བདུན་ཅན་ཞིག་ལ་ཡིག་རིགས་གཉིས་སློབ་ཏུ་བཅུག་ན་དཀའ་ངལ་ཡོད་མེད་དམ། སློབ་ཐུབ་བམ་མི་ཐུབ། དེ་ལྟར་སློབ་ཆུང་ནས་སློབ་འབྲིང་དང་དམའ་རིམ་མཐོ་འབྲིང་། འབྲིང་རིམ་སློབ་གྲྭ་དང་སློབ་གྲྭ་ཆེན་མོ་སོགས་སུའང་སྐད་ཡིག་གཉིས་འདྲ་མཉམ་གྱིས་སློབ་བཞིན་ཡོད། དེ་ལྟར་བྱས་ན་བོད་རང་གི་སྐད་ཡིག་བཀོལ་སྤྱོད་བྱེད་པར་གནོད་པ་ཆེན་པོ་བྱས་པར་མ་ཟད་བོད་ཀྱི་སློབ་གསོ་དང་། ཆབ་སྲིད། དཔལ་འབྱོར། རིག་གནས་གོང་འཕེལ་བཅས་ཀྱི་ཐད་ལ་གནོད་པའི་བགེགས་ཆེན་པོ་བྱས་ཡོད་པ་གོང་དུ་སློབ་སྟོན་གནང་བ་དེ་བཞིན་ནོ། ཁྱབ་ཆེ་བའི་སྒོ་ནས་དཔེ་ཞིག་བཞག་ན། མི་མང་པོ་ཞིག་གིས་འབྲས་རྒྱ་མ་བརྒྱ་རེ་ཁུར་ཏེ་རི་རྩེར་བསྙེགས་དགོས་ན། ང་ཚོས་འབྲས་རྒྱ་མ་ཉིས་བརྒྱ་ཁུར་དགོས་པ་རེད། དེ་ལྟར་ཤེད་ཇི་འདྲ་ཆེ་རུང་། སྟོབས་ཤུགས་ཇི་འདྲ་ཕུད་ཀྱང་གཞན་རྣམས་ཀྱི་རྗེས་བསྙེག་མི་ཐུབ་པ་བཞིན། ང་ཚོས་མི་རིགས་འདི་ལ་འཕེལ་རྒྱས་ཀྱི་རེ་བ་ནམ་ཡང་ཡོད་མི་སྲིད། ཁྱད་པར་དུ་ཉེན་ཚབས་ཆེ་བ་ཞིག་ལ་བོད་ཀྱི་རོང་ཆེན་བཞིའི་ཡ་གྱལ་རྒྱལ་མོ་ཚ་བ་རོང་སྟེ་རྔ་བ་ཁུལ་ཁོངས་གཏོགས་ཀྱི་འབར་ཁམས། ཆུ་ཆེན། བཙན་ལྷ། ཁྲོ་ཆུ། ལིས་རྫོང་སོགས་ཀྱི་ཞིང་དང་གྲོང་བརྡལ་ལ་སློབ་ཆུང་མཐའ་ཡས་པ་ཞིག་ཡོད་ཀྱང་བོད་ཀྱི་སྐད་ཡིག་ཁྲིད་པའི་སློབ་ཆུང་གཅིག་ཀྱང་མེད་པ་མ་ཟད་ཞིང་གྲོང་གི་ཡིག་རྨོངས་སེལ་བའི་ཚེ་ན་རྒྱ་ཡིག་གི་ཡིག་རྨོངས་སེལ་བཞིན་ཡོད། འདི་ལྟར་བྱས་ན་རང་རེའི་མི་རིགས་འདི་རྩ་མེད་འགྲོ་བར་ཉེན་ཁ་ཡོད་དམ་མེད། འདི་ནི་ང་ཚོས་བསམ་བློ་གཏོང་དགོས་པའི་བྱ་བ་གལ་ཆེན་ཞིག་ཡིན་ནམ་བཏང་སྙོམས་དུ་བཞག་ཆོག་པའི་བྱ་བ་ཞིག་ཡིན། དེང་སྐབས་ང་ཚོས་མི་རིགས་མཐུན་སྒྲིལ་དང་རྒྱལ་ཁབ་གཅིག་གྱུར་ཡོང་བར་མི་རིགས་སུ་ཞིག་ཡིན་ཡང་འབད་བརྩོན་བྱེད་པ་དང་། ཚན་རིག་ལག་རྩལ་གོང་འཕེལ་དུ་འགྲོ་བར་འགྲན་བསྡུར་བྱེད་དགོས་པ་ལས་མི་རིགས་མང་པོ་ཕན་ཚུན་ལ་བསྲེས་པ་དང་ཕན་ཚུན་གྱི་སྐད་ཡིག་ལ་རྙོག་སླད་གཏོང་འདོད་པ་ཡིན་མི་སྲིད་དེ། དེ་ལྟར་ཡིན་ཟེར་ན་རྒྱལ་ཁབ་ཀྱི་གཅིག་གྱུར་དང་མི་རིགས་ཀྱི་མཐུན་སྒྲིལ། འདྲ་མཉམ་སོགས་གཏན་ནས་ཡོང་ཚུལ་མེད་པ་མིག་ཅན་གྱིས་གཟུགས་ཅན་ལ་བལྟས་པ་རེད། དེ་བས་མར་ཁེ་སིས་བཀའ་གསུངས་གསེར་སྦྱང་བཙོ་མ་ལྟ་བུ་དེ་གཙིགས་སུ་བཟུང་ནས་རྒྱལ་ཁབ་ཀྱི་གཅིག་གྱུར་དང་མི་རིགས་ཀྱི་མཐུན་སྒྲིལ་ཡོང་ཆེད་རང་གི་མི་རིགས་རང་གིས་སྐྱོང་རྒྱུ་དང་། རང་གི་སྐད་ཡིག་རང་གིས་བེད་སྤྱོད་གཏོང་རྒྱུ་ནི་འཇིག་རྟེན་གྱི་གནས་ལུགས་དང་དངོས་པོའི་གཤིས་ལུགས་ཤིག་ཏུ་གྲུབ་སྟེ། མི་རིགས་རེ་རེ་ལ་རང་ཉིད་དང་མཐུན་པའི་སྐད་ཡིགཡུལ་སྲོལ་གོམས་གཤིས། ཆོས་ལུགས་དང་མིའི་སྐྱེ་ལུགས། ས་ཆའི་ཆགས་ལུགས། ཐུན་མོང་གི་བསམ་པའི་འདུ་ཤེས་སོགས་གཞན་དང་མི་འདྲ་བའི་ཁྱད་ཆོས་རེ་རེ་གདོད་མ་ནས་རང་གཤིས་སུ་གྲུབ་ཡོད་པས་མི་རེ་གཉིས་ཀྱིས་བོད་ཡིག་དང་བོད་སྐད་ཅུང་ཙམ་རེ་ཤེས་པ་ཙམ་ལས་མི་རིགས་རང་གི་ཁེ་ཕན་ལྟར་བཀོལ་སྤྱོད་དང་བསྒྱུར་བཅོས་བྱེད་ཐུབ་པ་ལས་སླ་བོ་ཞིག་གཏན་ནས་མིན། རྐྱེན་དེ་ཡིས་བོད་མི་རིགས་ཀྱི་སྲིད་འབྱོར་རིག་གསུམ་ལ་འཕེལ་རྒྱས་ཤིག་ཡོད་དགོས་ཕྱིན། བོད་རང་གི་སྐད་ཡིག་རང་གིས་བཀོལ་སྤྱོད་བྱེད་དགོས་པ་ལས་སྔོན་ཐོན་མི་རིགས་ལ་ཁ་གདངས་ནས་འདུག་རན་མིན། དེ་ལྟར་མི་འདོད་པར་ད་དུང་འཕྲོ་མཐུད་དེ་མི་རིགས་གཞན་གྱི་སྐད་ཡིག་མ་གཏོགས། རང་མི་རིགས་ཀྱི་སྐད་ཡིག་ལ་མཐོང་ཆུང་དང་རྗེས་ལུས་ཡིན་སྙམ་པ་དང་། ཚན་རིག་གི་རང་བཞིན་ཡང་མི་ལྡན་ལ་དོན་གོ་མི་ཆོད་ཅེས་བསྡད་ན། སློབ་དཔོན་སི་ཏཱ་ལིན་གྱིས་ལུང་བསྟན་ལྟར་རང་རེའི་མི་རིགས་འདི་རང་བཞིན་གྱིས་རྩ་མེད་དུ་འགྲོ་བར་བློ་བདེ་བག་ཕེབས་མཛད་ནས་བཞུགས་པར་བྱ།
མདོར་ན། བོད་རང་གི་སྐད་ཡིག་རང་གིས་སློབ་པ་དང་། བེད་སྤྱོད་བྱས་ཏེ་མི་རིགས་ཡོངས་ཀྱི་སྤུས་ཀ་ཇེ་མཐོར་བཏང་ན། ད་གཟོད་བོད་ཀྱི་སྲིད་འབྱོར་རིག་གསུམ་དང་ཚན་རིག་ལག་རྩལ་བཅས་དབྱར་གྱི་མཚོ་མོ་ལྟར་རྒྱས་སྲིད་ལ། གལ་ཏེ་དེ་ལས་ལྡོག་ན་བོད་མི་རིགས་འདི་རང་བཞིན་གྱིས་རྩ་མེད་དུ་འགྲོ་སྲིད་དོ། །


text:
ད་ལོའི་ཕྱི་ཟླ་བཞི་པའི་ནང་ཡུ་རོབ་འཇར་མན་དུ་གནས་བཞུགས་བྲག་གཡབ་༧སྐྱབས་མགོན་བློ་ལྡན་ཤེས་རབ་རིན་པོ་ཆེ་མཆོག་དྷ་རམ་ས་ལར་ཕེབས་པ་དང་བསྟུན་ཏེ་འདི་ག་བོད་ཀྱི་དུས་བབ་ཀྱི་རྩོམ་སྒྲིག་པ་དོན་གྲུབ་བཀྲ་ཤིས་ཀྱིས་རིན་པོ་ཆེ་མཆོག་གི་ཡང་སྲིད་སྐོར་དང་འབྲེལ་ནས་བོད་པའི་སྤྲུལ་སྐུའི་ལམ་ལུགས་སྐོར་ལ་བཅར་འདྲི་ཞུས།་་་
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་གནས་རང་སྐྱོང་བཅའ་ཁྲིམས་གཉིས་དང་འབྲེལ་ཏེ། གྲངས་ཉུང་མི་རིགས་ཀྱི་སྐད་ཡིག་གི་ཐོབ་ཐང་དང་སྐོར་ལ་ཨ་རིར་གནས་སྡོད་སྒྲོལ་མ་སྐྱབས་ལགས་ཀྱིས་དཔྱད་རྩོམ་ཞིག་སྤེལ་ཡོད་པའི་ནང་དོན་དང་འབྲེལ་ཏེ་གནད་དོན་ཁག་ཅིག་གི་ཐོག་ཁོ་རང་ལ་བཅར་འདྲི་ཞུས་ཡོད།་་་
ཉེ་ལམ་ཕྲན་བོད་གནས་བསྐྱར་ཞིབ་ཀྱི་རྩོམ་སྒྲིག་པ་རྒན་པད་མ་འཕྲིན་ལས་ལགས་སུ་བཅར་འདྲི་ཞུ་རྒྱུའི་གོ་སྐབས་བྱུང་། སྐབས་དེར་ཁོང་གིས། འཚོ་བའི་བརྒྱུད་རིམ་དང་འབྲེལ་ནས་བོད་གནས་བསྐྱར་ཞིབ་(Tibetan Review) ཀྱི་འདས་པའི་ལོ་རྒྱུས་དང་ད་ལྟའི་དཀའ་ངལ། ད་དུང་དུས་དེབ་ཀྱི་རྩོམ་ཡིག་རྒྱུ་ཆ་སོགས་ཀྱི་སྐོར་ལ་བཀའ་མོལ་གནང་བ་ཁག་སྒྲ་འཇུག་བྱས་ཏེ་ཡིག་ཐོག་ཏུ་ཕབ་པ་ཡིན། ལྷན་རྒྱས་ཚོའི་བཅར་འདྲི་འདི་བརྒྱུད་དེ་ལོ་ ༤༨ ཙམ་དམིགས་ཡུལ་དང་རེ་བ། དཀའ་ངལ་སྣ་མང་ཞིག་གི་འོག མདུན་སྐྱོད་བྱེད་བཞིན་པའི་་་
འདས་མ་ཐག་ལོར་བོད་ཀྱི་དུས་བབ་གསར་ཁང་ཡུ་རོབ་ནང་སྐོར་སྐྱོད་དང་བསྟུན་ཏེ། འདི་གའི་རྩོམ་སྒྲིག་པ་དོན་འགྲུབ་བཀྲ་ཤིས་ཧྥ་རན་སིའི་ལྷོ་མཐའ་ཊོའུ་ལོའུ་སི་(Toulouse)ཞེས་པ་དེར་བསྐྱོད་དེ། རྩོམ་པ་པོ་སྐུ་ཞབས་ལྗང་བུ་ལགས་དང་ལྷན་དུ། ཁོང་གི་དྲན་ངོས་ཀྱི་དཔལ་དོན་གྲུབ་རྒྱལ་གྱི་སྐོར་དང་། ལྗང་བུ་ཁོང་རང་ཉིད་ཀྱི་སྙན་ངག་གི་འགྱུར་འགྲོས་སོགས་ལ་ཉིན་ཞག་གསུམ་རིང་གླེང་མོལ་བྱས་པའི་དུམ་བུ་གཉིས་པ་སྙན་ངག་སྐོར།་་་
ཟླ་འདིའི་ཚེས་ ༡༩ ནས་ ༢༤ བར་གྱི་ཉིན་ལྔའི་རིང་ནོར་ཝེ་གྱི་བྷར་གན་དུ་རྒྱལ་སྤྱིའི་བོད་རིག་པའི་ཚོགས་ཆེན་ཚོགས་ཡོད་སྟབས་བཙན་བྱོལ་ནས་ཕེབས་པའི་ཚོགས་བཅར་བ་ཆུང་ཚེ་རིང་ལགས་སུ་བཅར་འདྲི་ཞུས།་་་
ཨ་རིའི་ནེའུ་ཡོག་དུས་བབ་ཀྱིས་སྐུ་ཞབས་ཤཱམ་བྷུག་ (Shambaugh) ལགས་སུ་བཅར་འདྲི་ཞུས་ཏེ། ལེ་ཉེན་རིང་ལུགས་ཀྱི་འཕེལ་འགྲིབ་དང་འབྲེལ་ཏེ་རྒྱ་ནག་གི་སྲིད་འཛིན་ཞི་ཅིན་ཕིན་གྱི་ཆབ་སྲིད་ལམ་ལུགས་དང་། རྒྱ་ནག་གི་མ་འོངས་ལམ་ཕྱོགས་བཅས་ལ་གླེང་མོལ་བྱས་པ་འདིར་བོད་བསྒྱུར་བྱས་ཡོད།་་་
འབྱུང་འགྱུར་མི་ལོ་ ༢༠ རྗེས་སུ་དམར་ཤོག་ཚོགས་པ་ད་དུང་ཡོད་ན་སྐབས་དེར་ཅུང་ལྷོད་ཡངས་ཡིན་སྲིད་པར་ངས་ཡིད་ཆེས་བྱེད་ཀྱིན་ཡོད།་་་
བཀྲས་མཐོང་ལྷ་སྒྲོན་ལགས་ནི་བོད་དོན་འཐབ་རྩོད་ལས་འགུལ་སྣེ་ཁྲིད་པ་གཙོ་གྲས་ཤིག་རེད། ཁོ་མོས་ ༡༩༩༨ ལོའི་བོད་ཀྱི་རང་དབང་རོལ་དབྱངས་འདུ་ཚོགས་ཐོག་ཏུ་གནང་བའི་གཏམ་བཤད་དེས་བོད་དོན་རྒྱབ་སྐྱོར་བའི་མི་རབས་གསར་བར་སེམས་འགུལ་ཐེབས་སུ་བཅུག་རྗེས། ཐོག་མར་བོད་དོན་གྱི་མགྲིན་ཚབ་པ་ཞིག་ཆགས་པ་རེད། ལྷ་སྒྲོན་ལགས་ཀྱིས་བོད་རང་བཙན་སློབ་ཕྲུག་ཚོགས་པའི་འགན་འཛིན་གྱི་འགན་ཁུར་ཏེ། ༢༠༠༨ ལོའི་ཨོ་ལིམ་ཕིག་རྩེད་འགྲན་གྱི་སྔོན་དང་། རྩེད་འགྲན་སྐབས་སུ་རྒྱ་ནག་གིས་བོད་ས་དབང་བསྒྱུར་བྱས་པར་ངོ་་་


text:
ཀློག་པ་པོའི་དཔྱད་མཆན: 《ཁྱུང་ཐར་རྒྱལ་གྱིས་གསར་དུ་བརྩམས་པའི་སྙན་ཚོམ་རིང་མོ། ཉི་མ་ལྷ་སའི་མགྱོགས་བྲིས།》
-
སྒྲེན་པོ།ip:125.72.60.*2017-02-03 10:28:30ཚོར་བས་སྦར་བའི་ཡིག་འབྲུའི་མེ་ལྕེ་འདི་དག འགྲུལ་བཞུད་པ་ཞིག་གི་སེམས་ངོགས་ནས་ལམ་ལམ་འབར་བ་ན ཡི་གེ་དང་སྐད་བརྡས་ཡེ་མ་འཁྲོལ་བའི གདོད་མའི་གཙང་བོ་ཞིག་ཤང་ཤང་དྲངས་ཡོང ཤང་ཤང་གི་ཀློང་རྒྱུན་ན་གྲུབ་ཆེན་ཐང་སྟོང་རྒྱལ་པོ ལྷ་མོའི་ཟློས་གར་འཁྲབ་མཁན་གྱི་སྐྱེངས་འཛུམ་དོད་པའི་གར་མ་དེ་དག རས་པ་ཚོའི་དགའ་དགོད མི་ལ་རས་པའི་དཀའ་ཐུབ་ཀྱི་དཔུང་ངར ཚངས་དབྱངས་པའི་མ་སྐྱེས་ཨ་མ ཇོ་བོས་སྦར་བའི་བྱང་ཆུབ་ལམ་སྒྲོན ད་དུངརྒྱབ་སྐྱོར།[10] ངོ་རྒོལ།[6]


text:
སྡེ་དགེ་བསྟན་པ་ཚེ་རིང་།
- བྱམས་པ་འཕྲིན་ལས།
སྡེ་དགེ་བསྟན་པ་ཚེ་རིང་ནི། དཔོན་དབང་ཆེན་མགོན་པོ་ལ་སྲས་གཉིས་བྱུང་བའི་ཕྱི་མ་དེ་ཉིད་ཡིན་ཞིང་། འཁྲུངས་ལོ་ཇི་བཞིན་མ་རྙེད་རུང་དུས་རབས་སྡེ་སྲིད་སངས་རྒྱས་རྒྱ་མཚོ་འཚོ་གཞེས་སྐབས་དང་མཚུངས། དམ་པ་དེ་ཐོག་མ་ཉིད་ནས་ཐུགས་དུལ་ཞིང་། ཡིད་གཞུངས་པ། མང་དུ་ཐོས་པའི་ཤེས་རབ་ཀྱི་ནོར་དང་ལྡན་ལ། ཁྱད་པར་གསོ་བ་རིག་པའི་གཞུང་ལུགས་འཚོ་བའི་མདོ་དང་། ཡན་ལག་བརྒྱད་པ་དང་། རྒྱུད་བཞི་འགྲེལ་པ་དང་བཅས་པ་ལ་སྦྱངས་པའི་ཕ་རོལ་དུ་སོན་ནས། མཆོག་དམན་གྱི་འགྲོ་བ་ཐམས་ཅད་དུས་མ་ཡིན་པར་འཆི་བ་དང་། ནད་ཀྱི་ཟུག་རྔུས་གདུང་བར་གྱུར་པའི་འཇིགས་པ་ལས་སྐྱོབ་པས་སེམས་ཅན་མང་པོའི་ཉེར་འཚོའི་གཞི་ཆེན་པོ་ཉིད་དུ་གྱུར།
དེ་ལྟར་ཡང་སྐྱེས་པ་རབས་ཀྱི་རྒྱུད་ལས། རིག་བྱེད་ཤེས་ལ་དེ་ནི་ཚངས་པ་བཞིན། །རྒྱལ་པོ་རྣམས་ཀྱིས་བཀུར་བ་རྒྱལ་པོ་བཞིན། །སྐྱེ་རྒུ་རྣམས་ལ་བརྒྱ་སྦྱིན་མངོན་སུམ་བཞིན། །ཤེས་འདོད་རྣམས་ལ་དྲན་སྤྱོད་ཕ་དང་འདྲ། །ཞེས་པ་ལྟར་ཐབས་ཀྱི་བྱེ་བྲག་ཅི་རིགས་པའི་སྒོ་ནས་ཕན་འདོགས་པ་ཞིག་གོ། མི་བདག་ཆེན་པོ་རང་གིས་ཡོངས་རྫོགས་བསྟན་པའི་མངའ་བདག་འཇམ་པའི་དབྱངས་སངས་རྒྱས་ཕུན་ཚོགས་པ་དང་། གཞུང་ལུགས་རབ་འབྱམས་སྨྲ་བའི་དབང་པོ་འཇམ་མགོན་བཀྲ་ཤིས་དཔལ་ལྡན་པ། རྒྱ་ཆེན་ཆོས་ཀྱི་སྤྱན་ལྡན་ཐུབ་བསྟན་མཁན་རིན་པོ་ཆེ་བཟང་པོ་རྒྱལ་མཚན། རྣམ་འདྲེན་བསྟན་པའི་རྩ་ལག་སི་ཏུ་ཆོས་ཀྱིི་འབྱུང་གནས། གསང་ཆེན་རྒྱ་མཚོའི་མངའ་བདག་མཚུངས་མེད་ཀུན་དགའ་ཆོས་འཕེལ། ཤེས་པར་བྱ་བའི་གཞུང་ལུགས་རྒྱ་མཚོའི་མངའ་བདག་བཀྲ་ཤིས་དབང་ཕྱུག མཐུ་སྟོབས་གྲུབ་པའི་དབང་ཕྱུག་རྡོ་རྗེ་འཛིན་པ་སངས་རྒྱས་རྒྱ་མཚོ་བ་ལ་སོགས་པའི་བསྟན་འཛིན་གྱི་དགེ་བའི་བཤེས་གཉེན་མང་པོ་དང་། ཁྱད་པར་ངོར་ཆེན་རྡོ་རྗེ་འཆང་ཀུན་དགའ་བཟང་པོའི་ལུགས་བཟང་བདུད་རྩིའི་རྒྱུན་མ་ལུས་པ་བཟུང་ནས། ཐམས་ཅད་མཁྱེན་པ་བཀྲ་ཤིས་ལྷུན་གྲུབ་གྲགས་པའི་རྒྱལ་མཚན་དཔལ་བཟང་པོ་དང་། ཡར་ལུང་བཀྲ་ཤིས་ཆོས་སྡེ་ནས་ངག་དབང་ཀུན་དགའ་ལེགས་པའི་འབྱུང་གནས་མདོ་སྨད་ཕྱོགས་སུ་གདན་དྲང་ནས། ཆབ་འོག་ཏུ་གཏོགས་པའི་སེམས་ཅན་རྒྱ་ཆེན་པོ་ཕན་བདེའི་གནས་སུ་འགོད་པར་མཛད། དེ་དག་ལས་སྔོན་གྱི་སྐྱེས་བུ་བློ་སྟོབས་དང་ལྡན་པ་མང་པོས་ཀྱང་བརྩམས་པར་མ་ནུས་པའི་རྒྱལ་བའི་བཀའ་འགྱུར་རོ་འཚལ་གྱི་ཆོས་སྦྱིན་པར་གྱི་བྱ་བ་མཐར་ཕྱིན་པ་དང་། སྐུ་ཚེའི་མཐར་ཡང་བསྟན་བཅོས་འགྱུར་རོ་འཚལ་གྱི་ཆོས་སྦྱིན་པར་དུ་བསྒྲུབ་པའི་དབུ་འཛུགས་པ་ལ་སོགས་པ་མདོར་ན་དུས་ཕྱིས་རྣམ་དཀར་མཛད་འཕྲིན་གྱི་བྱ་བ་སྒྲུབ་མཁན་འདི་འདྲ་བ་མ་བྱུང་ཞེས་གཏམ་དུ་གླེང་བ་དང་། རྒྱལ་ཁམས་བདེ་བར་སྐྱོང་བ་ལ་བློ་སྒམ་ཞིང་གཏིང་མི་རྟོགས་པ། བྱ་བ་གང་བརྩམས་ཀྱང་རང་གི་ངང་གིས་འགྲུབ་པ་ལ་སོགས་པ་ཡོན་ཏན་བསམ་ལས་འདས་པ་ཞིག་སྟེ། རིན་ཆེན་ཕྲེང་བ་ལས། ཇི་ལྟར་རྒྱལ་སྲིད་བསྐྱངས་པ་དང་། །འབངས་ཀུན་བདེ་ལ་འཁོད་པ་དང་། །བསྡོ་བའི་དགྲ་རྣམས་འདུལ་བ་དང་། །རྒྱལ་ཁམས་ཆོས་ཀྱིས་བསྐྱང་བགྱི་བ། །ཞིབ་ཏུ་དགོངས་ནས་གྲུབ་པར་མཛོད། །འགྲུབ་བམ་མི་འགྲུབ་མ་ངེས་པར། །དགོངས་མ་ཐག་ཏུ་མ་གསུངས་ཤིག །ཡུན་ཇི་སྲིད་ཅིང་ཆོས་སྒྲུབ་ཅིང་། །སེར་སྣ་འཇུར་གེགས་མ་མཛད་པར། །བདོག་པ་ཐམས་ཅད་གཏུགས་ཏེ་མཛོད། །ཁྱོད་ནི་བདོག་པ་ཀུན་བོར་ནས། །གཅིག་པུ་ག་ཤེད་གཤེགས་འཚལ་བས། །ཆོས་ཀྱི་སླད་དུ་སྤྱད་པ་ཀུན། །ཁྱོད་ཀྱི་མདུན་དུ་འོང་བ་ཉིད། །འབངས་ལ་རེ་བ་མ་འཇོག་པར། །ཞལ་བཞུགས་ཚེ་ན་མྱུར་བར་མཛོད། །ཅེས་བྱ་བ་ལ་སོགས་པ་སྔོན་གྱི་དྲང་སྲོང་མཁས་པ་རྣམས་ཀྱིས་ཇི་ལྟར་གདམས་པའི་བདུད་རྩི་ལྟ་བུའི་ཆོས་རྣམས་ལས་ནམ་ཡང་མི་འདའ་བ་ལྷུར་ལེན་པ་ཉིད་དོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 29.06.2017 ཉིན། 2:51 PM<< སྔ་མ།


text:
མིའི་ལུས་དང་ཤིན་ཏུ་འཕྲོད་པའི་བདེ་ཐང་གི་ཁ་ཟས་ནི་འབྲུའི་རིགས་དང༌། སྔོ་ཚོད་ཀྱི་རིགས་དང༌། ཤིང་འབྲས་ཀྱི་རིགས་དང༌། ཤིང་འབྲས་ཀྱི་ཁུ་བའི་བཏུང་བ་སོགས་ཡིན་ཏེ། གསོ་རིག་རབ་འབྱམས་པ་ལིན་ཡུན་ཏྲིང་ན་རེ། འཛམ་གླིང་འཕྲོད་བསྟེན་རྩ་འཛུགས་ཀྱིས་ཁ་ཟས་འཕྲོད་པ་བསྟེན་པ་ལ་བཞི་ཉུང་གཅིག་ མང་བྱ་དགོས་ཞེས་བཞེད། དེའང་བཞི་ཉུང་ཞེས་པ་ནི། སྣུམ་ཉུང་བ་དང༌། ཚྭ་ཉུང་བ་དང༌། མངར་ཆ་ཉུང་བ་དང༌། སྤྲི་དཀར་ཉུང་བ་ཡིན། དེས་ན་ཤ་བཟའ་མི་རུང་ཞིང་སྤྲི་དཀར་ཡང་རྩི་ཏོག་ལས་བྱུང་བའི་སྤྲི་དཀར་གྱིས་ འདང་བས་གཞན་ཞིག་མི་དགོས། གཅིག་མང་ཞེས་པ་ནི། རྒྱུས་རིགས་མང་བའི་ཟས་རིགས་ཡིན། དེ་གང་ཞེ་ན། འབྲུ་སྣ་ལྔ་དང༌། སྔོ་ཚོད་དང༌། ཤིང་འབྲས་དག་ཡིན་ཏེ། མིའི་ལུས་ལ་མཁོ་བའི་ཟས་བཅུད་མ་ལུས་པ་འདི་རྣམས་ཀྱི་ནང་དུ་ཚང་བར་ཡོད་པས་ཤ་མ་ ཟོས་ན་ལུས་ཟུངས་མི་འདང་སྙམ་པ་ནི་དོན་མེད་ཀྱི་སེམས་ཁྲལ་དང་ནོར་བ་ཁོ་ན་ཡིན་ཏེ། དུད་འགྲོ་རྩྭ་ཟན་དག་ལ་ལྟོས་དང༌། ཚིལ་དང་སྣུམ་ཅི་འདྲའི་མང་པོ་འདུག སྣུམ་དེ་དག་གི་འབྱུང་ཁུངས་རྩྭ་དང་ལོ་མ་ཁོ་ན་ཡིན་གྱི། ཤ་མིན་ཏེ་དེ་རྣམས་ཀྱིས་ནམ་ཡང་ཤ་ཟོས་པ་མེད་པའི་ཕྱིར་དང༌། མིའང་འབྲུ་རིགས་དང་ཚོད་མ་དང་ཤིང་འབྲས་སོགས་ཤ་མེད་ཀྱི་ཟས་བཟའ་བའི་རིགས་ཀྱི་ སེམས་ཅན་ཡིན་པའི་ཕྱིར་རོ།། ཤ་མ་ཟོས་པས་ལུས་ལ་གནོད་པ་མེད་པར་མ་ཟད་ཤ་མང་དུ་ཟོས་ན་ཤའི་ནང་གི་སྤྲི་དཀར་གྱིས་ལུས་ལ་གནོད་པ་མཐའ་ཡས་པ་འབྱུང་བ་ཡིན་པར་ཤེས་དགོས་སོ།། ཞེས་དང༌། གསོ་རིག་རབ་འབྱམས་པ་ལིན་ཀོང་ཁྲང་ན་རེ། དེས་ན་ཁ་ཟས་ལ་ཚོད་མའི་རིགས་དང་ཤིང་ཏོག་གི་རིགས་དང་འབྲུའི་རིགས་བསྟེན་པར་བྱ་དགོས། དེའང་ཡུལ་དེ་ཉིད་དུ་སྐྱེས་པ་དང༌། དུས་དེ་ཉིད་དུ་སྐྱེས་པ་དང༌།འབོར་ཆེན་སྐྱེས་པ་གསུམ་པོ་བསྟེན་པར་བྱ་དགོས། དང་པོ། ས་དེ་ཉིད་ཅེས་པ་ནི་བཟའ་མཁན་གྱི་མི་དེ་གང་དུ་གནས་པའི་ས་ཆ་དེ་ཉིད་ནས་སྐྱེས་པའི་འབྲུ་རིགས་སོགས་ཡིན་ན་ལུས་ཁམས་དང་འཕྲོད་པས་ཤིན་ཏུ་བཟང་བ་ཡིན་གྱི།ཡུལ་གཞན་ནས་སྐྱེས་པ་གཞན་དུ་ཁྱེར་ནས་ཟོས་ན་དེ་ཙམ་མི་བཟང༌།གཉིས་པ་ནི།བཟའ་བའི་དུས་ཚོད་དེའི་སྐབས་སུ་སྐྱེས་པ་ཡིན་ན་བཟང་གི་དེ་བས་བརྒལ་ན་དེ་ཙམ་མི་བཟང༌།ཤིང་ཏོག་སོགས་བཟའ་བའི་ཚེ་པགས་པ་དང་བཅས་པ་བཟའ་དགོས།ཟས་བཅུད་ཕལ་མོ་ཆེ་པགས་པའི་ནང་དུ་ཡོད་པ་དང༌།ཤིང་ཏོག་དང་ཚོད་མའི་རིགས་ཀྱི་པགས་པ་རྣམས་ཕལ་ཆེར་ཚྭ་ཅན་གྱི་ཟས་རིགས་ཡིན་ལ།ནང་རྣམས་སྐྱུར་ཅན་གྱི་རྫས་ཡིན་པས་པགས་པ་བཤུས་ནས་ཟོས་ན་ཟས་བཅུད་མང་པོ་ཆུད་ ཟོས་སུ་འགྱུར་བ་ཡིན། དཔེར་ན་ཀུ་ཤུ་(苹果)དང༌། ལབ་དཀར་(白萝卜)དང༌། ལབ་དམར་(红萝卜)དང༌། ཞོག་མངར་(红薯)དང༌། ཆུ་ཀུབ་(西瓜)དང༌། ངང་ལག་(香蕉)སོགས་ཀྱི་བཅུད་ཕལ་ཆེར་པགས་པའི་ནང་དུ་ཡོད། ལྕ་ཚོད་(芹菜)ཀྱི་བཅུད་ལོ་མ་དང༌། ཚོད་སྣག་(菠菜)གི་བཅུད་ཡུ་བ་ན་གནས་པ་ཡིན།འོན་ཀྱང་མི་རྣམས་ཀྱིས་འདི་དག་ནམ་རྒྱུན་དོར་ནས་མི་བཟའ་མོད།འདི་དག་མ་ཟོས་ཚེ་ཚོད་མ་དང་ཤིང་འབྲས་ཇི་ལྟར་ཟོས་ཀྱང་ཕན་འབྲས་ཆེན་པོ་མེད་པ་ ཡིན། ཟས་བཟའ་བའི་གོ་རིམ་ཡང་གལ་ཆེ་སྟེ། མི་ཕལ་ཆེར་གྱིས་ཟས་ཟོས་པའི་རྗེས་སུ་ཤིང་ཏོག་བཟའ་བར་བྱེད་མོད།ཤིང་ཏོག་དེ་རྒྱུ་ནག་གི་ནང་ནས་བཞུ་བར་བྱ་དགོས་ཤིང༌། གལ་ཏེ་དང་པོ་ཟས་གཞན་ཟོས་ན་ཟས་དེ་དག་གིས་ཤིང་ཏོག་རྣམས་ཕོ་ཁའི་ནང་དུ་བཀག་ནས་ཡུན་རིང་སྡོད། རྒྱུ་ནག་གི་ནང་དུ་བབ་ཚེ་བཅུད་ཉམས་པར་གྱུར་ཟིན་པས་རྒྱུ་མ་སོགས་ཀྱི་ནད་སྐྱེད་བྱེད་དུ་འགྱུར་རོ།། དེའི་ཕྱིར་ཟས་བཟའ་བའི་ཐོག་མར་རམ་ཡང་ན་སྔ་ཕྱིའི་ཟས་ཀྱི་བར་བར་དུ་ཟོས་ན་བཟང༌། བཏུང་བ་ནི། ཤིང་འབྲས་ཆ་གཅིག་དང༌།ཚོད་རིགས་ཆ་གཉིས་བཅས་ཁུ་བར་བྱས་ནས་བཏུང་ན་ཤིན་ཏུ་བཟང་སྟེ།དཔེར་ན་ཀུ་ཤུ་སུམ་ཆ་གཅིག་དང་ལྕ་ཚོད་སུམ་ཆ་གཅིག ལབ་དམར་སུམ་གཅིག་བཅས་ཁུ་བར་བྱས་ནས་དུས་ཚོད་སྐར་མ་བཅོ་ལྔའི་ནང་དུ་སྙིགས་དང་བཅས་པ་བཏུང་ན་ནད་མང་པོ་ལ་ཕན་པ་ཡོད། ཅེས་ཟེར་རོ།།དེས་ན་བཤད་རྒྱུད་ལེའུ་བཅུ་དྲུག་པ་ལས།ཟས་སྐོམ་ལེགས་སྤྱད་ལུས་དང་སྲོག་འཚོ་ཞིང༌།། དམན་ལྷག་ལོག་གྱུར་ནད་སྐྱེད་འཕྲལ་སྲོག་འཇོམས།།དེ་ཕྱིར་ཟས་སྐོམ་སྦྱོར་བ་མཁས་པ་གཅེས།།ཞེས་གསུངས་པ་བཞིན་དུ་ལུས་བདེ་ཐང་ཅན་ཞིག་འོང་བར་འདོད་ན་བཟའ་བ་དང་བཏུང་བ་ལ་ལེགས་པར་བརྟགས་ནས་བླང་དོར་བྱེད་པ་ཤིན་ཏུ་གལ་ཆེ་བ་ཡིན་ཏེ།བཟའ་བཏུང་ཚུལ་བཞིན་དུ་མ་སྤྱད་ན་ལུས་ལ་ནད་སྐྱེད་ལ།ཁྱད་པར་དུ་དེང་སང་མི་རྣམས་ལས་རྒྱུ་འབྲས་ལ་ཡིད་མི་ཆེས་པ་འདིས་ཚེ་ཕྱི་མ་ལྟ་ ཅི་སྨོས། ཚེ་འདིར་ཡང་ཐ་ན་ཁ་ཟས་ཡིད་རྟོན་ཕེར་བ་ཞིག་བཟའ་རྒྱུའང་རྙེད་ཤིན་ཏུ་དཀའ་བའི་ གནས་སུ་གྱུར་འདུག་སྟེ། གོང་དུ་གསོ་རིག་རབ་འབྱམས་པ་རྣམས་ཀྱིས་བཤད་པ་བཞིན་དུ་བཟའ་བཏུང་ཐམས་ཅད་རྫས་ འགྱུར་གྱི་འབག་བཙོག་གིས་ཡོངས་སུ་བསླད་ནས་དུག་ཏུ་བསྒྱུར་ཟིན་པ་ཡིན།
དེར་མ་ཟད་དུག་ལ་སྨན་ཡོད་མོད།ཤ་སོགས་ཁ་ཟས་འདི་དག་གི་ནང་དུ་སྲིན་འགོག་རྫས་སྨན་མང་པོ་བླུགས་ཡོད་པ་མིའི་ ཁོང་དུ་སོང་ནས་དེ་དག་གིས་སྨན་དྲེད་དུ་གྱུར་ནས་སྨན་གྱི་ནུས་པའང་འགོག་པས་ནད་ལ་སྨན་ཇི་ལྟར་བཏང་ཡང་སྨན་གྱི་ནུས་པ་ཐོན་མི་ཐུབ་པས་བཅོས་རྒྱུ་མེད་པའི་ནད་དུ་འགྱུར།སྔོ་ཚོད་དང་ཤིང་འབྲས་སོགས་རྫས་འགྱུར་གྱིས་བསྐྱེད་པས་ཕྱི་ནས་བལྟས་ན་མདོག་ ལེགས་ཤིང་བོངས་ཆེ་ལ་ཤིན་ཏུ་མཛེས་པ་ཡིན་ཡང་དོན་ལ་ཟས་བཅུད་མེད་ཅིང་དུག་དང་ བཅས་པ་ཡིན། ཚོང་ཁྲོམ་ཕལ་བ་ནས་ཐོན་པའི་ཚོང་རྫས་འབོར་ཆེན་ཞིག་ཧ་ཅང་ཐལ་ཆེས་པའི་སྒོ་ནས་ རྫུན་བཟོ་བྱེད་ཀྱིན་འདུག་སྟེ། དཔེར་ན་ཕག་གི་ཚིལ་ཞག་འབོར་ཆེན་ཞིག་ཕག་ཚིལ་དངོས་བཞུས་པ་མ་ཡིན་པར་བཤས་ཁང་གི་གད་སྙིགས་སུ་བོར་བའི་ཕག་གི་ལུས་ཀྱི་སྙིགས་རོ་རྣམས་བསྐོལ་ནས་བཟོས་པ་དང༌།ཁྲོམ་གྱི་ཟས་ཁང་ཆུང་ངུ་དག་གིས་ཁ་ཟས་ཀྱི་ལྷག་སྙིགས་མང་པོ་ཟོམ་དུ་བླུགས་པ་ བསྐོལ་ནས་དེའི་ཁར་ཆགས་པའི་སྣུམ་གྱིས་ཚོད་མ་རྔོད་པར་བྱེད་པ་སོགས་ཤིན་ཏུ་ཡ་ང་བའི་བྱ་བ་དག་བྱེད་དེ། འདི་རྣམས་གསར་འགོད་པ་དག་གིས་ཐེངས་མང་པོར་རྫུན་རྐུབ་བརྟོལ་བས་མི་ཕལ་ཆེ་བས་ཤེས་པར་ཟད་ལ།ཆུ་གནས་ཀྱི་སྲོག་ཆགས་རྣམས་ཀྱང་དེང་སང་ཕལ་ཆེར་མིས་གསོས་པ་ཡིན་ཞིང༌། དེ་ཡང་མི་གཙང་བའི་རྫས་སྣ་ཚོགས་ཀྱིས་གསོ་བར་བྱེད། དེས་ན་ཆུ་གནས་འདི་དག་བཟའ་བ་ནི་དལ་བུར་རང་གིས་རང་ཉིད་གསོད་པའི་སྦྱོར་བ་བྱེད་ པ་ཡིན་ཞེས་ཟེར་རོ།། དེའི་ཕྱིར་ན་ལྷ་ས་སོགས་གྲོང་ཁྱེར་འགའ་རེ་ན་གནས་པའི་བོད་ཀྱི་ལས་བྱེད་པ་དང་ཚོང་པ་འགའ་རེས་སྡིག་སྲིན་སོགས་ཆུ་གནས་དག་མི་ཟ་མཁན་རྣམས་ལ་མཐོང་རྒྱ་དང་ཤེས་རྒྱ་མེད་པའི་མིར་བརྩིས་ཏེ་མཐོང་ཆུང་བྱེད་ཅེས་ཐོས་པ་ནི་ཤིན་ཏུ་ཡིད་མུག་པའི་གནས་ཏེ།ཁོག་ན་གནའ་དེང་གི་རིག་གནས་སྣ་གཅིག་ཀྱང་མེད་བཞིན་དུ་འབུ་སྲིན་ཟ་ཐུབ་པ་ཙམ་གྱིས་ཤེས་རྒྱ་ཅན་དུ་འགྲོ་བར་འདོད་པ་ནི་རང་ཉིད་ཀྱིས་གླེན་རྟགས་མཐར་ཕྱིན་པར་བསྟན་པ་ཡིན་ཏེ།ཐ་ན་ཆུ་གནས་འདི་རྣམས་རྫས་འགྱུར་སྣ་ཚོགས་པས་དུག་གི་ཕུང་པོར་བྱས་ཟིན་པས་དེ་ཟ་བ་ནི་འགད་རྫས་ལྟོ་བར་གཏོང་བ་དང་འདྲ་བ་ཙམ་ཡང་མ་ཤེས་བཞིན་དུ་ད་དུང་གཞན་ཚུལ་མཐུན་གྱི་བཟའ་བཏུང་བསྟེན་པ་རྣམས་ལ་བརྙས་ཁུལ་བྱེད་པའི་ཕྱིར་རོ།།